# śrī-śrī-vedānta-sūtram

With *Govinda-bhāṣyam* by Baladeva Vidyabhushan.

Texts consulted:

1. *Śrī-brahma-sūtra-govinda-bhāṣyam,* Hindi-bhāṣānuvada-sahitam. Sri-Baladeva-vidhyabhushana-mahodaya-viracitam. (ed.) Kusumasarovarawala Krishna Das Babaji. Sam. 2011 (AD 1955).
2. *The Vedānta-sūtras of Bādarāyaṇa with the commentary of Baladeva.* Translated by Srisa Chandra Vasu. New Delhi: Munshiram Manoharlal Publishers, 2002 (first published 1912).
3. *Vedānta-darśanam*. (ed.) Haridāsa Śāstrī. Vrindavana: Purana Kalidaha, n.d. (ca. 1980).
4. *Brahma-sūtra o śrīmad-bhāgavata*. (A treatise on Brahmasutra with the help of Srimad Bhagavata). (ed.) Ramapada Chattopadhyaya. Calcutta: Firma KLM, 1994.

The third and fourth titles in this list are commentaries on the Vedanta by modern authors who have attempted to show the Bhagavata Purana as the “natural commentary on the Vedanta Sutras.” Ramapada Chattopadhyaya (rc) has quoted more extensively, but has left some sutras without any verses at all. Haridas Shastri (hds), on the other hand, has diligently found at least one related verse for each sutra. In this edition, only Haridas’s references to the Bhagavatam are cited after each sutra.

# śrī-śrī-govinda-bhāṣyam

śrī-kṛṣṇo jayati |

(1.1)

**|| 1.1.1 ||**

satyaṁ jñānam anantaṁ brahma śivādi-stutaṁ bhajad-rūpam |

govindaṁ tam acintyaṁ hetum adoṣaṁ namasyāmaḥ ||

sūtrāṁśubhis tamāṁsi vyudasya vastūni yaḥ parīkṣyate |

sa jayati sātyavateyo harir anuvṛtto nata-preṣṭhaḥ ||

dvāpare vedeṣu samutsanneṣu saṅkīrṇa-prajñair brahmādibhir abhyarthito bhagavān puruṣottamaḥ kṛṣṇa-dvaipāyanaḥ san tān uddhṛtya vibabhāja | tad artha-nirṇetrīṁ catu-lakṣaṇīṁ brahma-mīmāṁsāviścakāra ity asti kathā skāndī | vedeṣu khalu karmaṇe nikhila-pumartha-hetutvaṁ viṣṇos tu karmāṅgatvam, svargādeḥ karma-phalasya nityatvaṁ, jīvasya prakṛteś ca svataḥ kartṛtvam | paricchinnasya pratibimbasya bhrāntasya vā brahmaṇa eva jīvatvam | cin-mātra-brahmātmakatva-dhī-mātrād evāsya jīvasya saṁsṛti-vinivṛttir ity āpātato durmatibhiḥ pratīyante | tān imān pūrva-pakṣān vidhāya parasya viṣṇor iha svāntantrya-sarva-kartṛtva-sārvajñya-pumarthatvādi-dharmaka-vijñāna-svarūpatvaṁ nirūpyate |

tathā hi, īśvara-jīva-prakṛti-kāla-karmāṇi pañca-tattvāni śrūyante | teṣu vibhu-caitanyam īśvaraḥ | aṇu-caitanyaṁ tu jīvaḥ | nitya-jñānādi-guṇakatvam asmad-arthatvaṁ cobhayatra | jñānasya jñātṛtvaṁ prakāśasya sva-prakāśakatvavad aviruddham | tatreśvaraḥ svatantraḥ svarūpa-śaktimān praveśa-niyamanābhyāṁ jagad vidadhat kṣetrajña-bhogāpavargo vitanoti | eko’pi bahu-bhāvenābhinno’pi guṇa-guṇi-bhāvena ca vidvat-pratīter viṣayo’vyakto’pi bhakti-vyaṅga eka-rasaḥ prayacchati cit-sukhaṁ svarūpam |

jīvātmānas tv anekāvasthā bahavaḥ | pareśa-vaimukhyāt teṣāṁ bandhas tat-sānmukhyāt tu tat-svarūpa-tad-guṇa-varaṇa-rūpa-dvividha-bandha-vinivṛttis tat-svarūpādi-sākṣāt-kṛtiḥ |

prakṛtiḥ sattvādi-guṇa-sāmyāvasthā tamo-māyādi-śabda-vācyā tad-īkṣaṇāvāpta-sāmarthyā vicitra-jagaj-jananī | kālas tu bhūta-bhaviṣyad-vartamāna-yugapac-cira-kṣiprādi-vyavahāra-hetuḥ kṣaṇādi-parārdhāntaś-cakravat parivartamānaḥ pralaya-sarga-nimitta-bhūto jaṅda-dravya-viśeṣaḥ | īśvarādayaś catvāro’rthā nityāḥ—nityo nityānāṁ cetanaś cetanānām iti, gaur anādy-anantavatī iti, sad eva saymyedam agra āsīt iti śruteḥ | jīvādayas tu tad-vaśyāś ca –

sa viśva-kṛd viśvavid ātma-yonir

jñaḥ kāla-kāro guṇī sarva-vidyaḥ |

pradhāna-kṣetrajña-patir guṇeśaḥ

saṁsāra-mokṣa-sthiti-bandha-hetuḥ || iti śvetāśvatara-vacanāt |

karma ca jaḍam adṛṣṭādi-śabda-vyapadeśyam anādi vināśi ca bhavati | caturṇām eṣāṁ brahma-śaktitvād ekaṁ śaktimad-brahmety advaita-vākye’pi saṅgatir itīme’rthāś caturlakṣaṇyām asyāṁ yathāsthalaṁ prakāśyante | lakṣaṇāny adhyāyāḥ | tad-arthātmake śrī-bhāgavate vivriyate |

bhakti-yogena manasi samyak praṇihite 'male |

apaśyat puruṣaṁ pūrṇaṁ māyāṁ ca tad-apāśrayam ||

yayā sammohito jīva ātmānaṁ tri-guṇātmakam |

paro 'pi manute 'narthaṁ tat-kṛtaṁ cābhipadyate ||

anarthopaśamaṁ sākṣād bhakti-yogam adhokṣaje |

lokasyājānato vidvāṁś cakre sātvata-saṁhitām || [bhā.pu. 1.7.4-6] iti |

dravyaṁ karma ca kālaś ca svabhāvo jīva eva ca |

yad-anugrahataḥ santi na santi yad-upekṣayā || iti caivam ādibhiḥ |

asya sūtrārthyatvaṁ ca smaryate—artho’yaṁ brahma-sūtrāṇām iti |

tatra prathame lakṣaṇe sarveṣāṁ vedānāṁ brahmaṇi samanvayaḥ | dvitīye sarva-śāstrāvirodhaḥ | tṛtīye brahmāpti-sādhanāni | caturthe tu tad-āptiḥ phalam iti | yatra niṣkāma-dharma-nirmala-cittaḥ sat-prasaṅga-lubdhaḥ śraddhāluḥ śānty-ādimān adhikārī | sambandho vācya-vācaka-bhāvaḥ | viṣayo niravadyo viśuddhānanta-guṇa-gaṇo’cintyānanta-śaktiḥ sac-cid-ānandaḥ puruṣottamaḥ | prayojanaṁ tv aśeṣa-doṣa-vināśa-puraḥsaras tat-sākṣātkāra ity upari spaṣṭaṁ bhāvi |

yasyāṁ khalu viṣaya-saṁśaya-pūrvapakṣa-siddhānta-saṅgati-bhedāt pañca nyāyāṅgāni bhavanti | nyāyo’dhikaraṇāt | viṣayo vicāra-yoga-vākyam | saṅgatir iha śāstrādi-viṣayatayā bahu-vidhā’pi na vitāyate | viṣayāvagatau svayam eva vidyotanāt |

### brahma-jijñāsādhikaraṇam

ity evaṁ sthite brahma-jijñāsādhikaraṇaṁ tâvat pravartate | yo vai bhūmā tat sukhaṁ nānyat sukham asti | bhūmaiva sukhaṁ bhūmā tv eva vijijñāsitavyaḥ [chā.u. 7.25.1] iti | ātmā vā are draṣṭavyaḥ śrotavyo mantavyo nididhyāsitavyo maitreyi [bṛ.ā.u. 2.4.5] iti ca śrūyate | nididhyāsitavyo jijñāsitavyaḥ | iti bhavati saṁśayaḥ | adhīta-vedasya puṁso dharmajñasya brahma-jijñāsā yuktā na yuktā veti ? apāmasomam amṛtā abhūma, akṣayyaṁ ha vai cāturmāsya-yājinaḥ sukṛtaṁ bhavatīty-ādiṣu dharmair amṛtatvāksayya-sukhatva-śravaṇān na yukteti pūrvasmin pakṣe prāpte bhagavān bādarāyaṇo vyāsaḥ prāripsitasya śāstrasyādimaṁ sūtram idam avatārayati—

athāto brahma-jijñāsā ||

athātaḥ śabdāv atrānantarya-hetu-bhāvayor bhavataḥ | athānantaram ato brahma-jijñāsā yuktety akṣara-yojanā | vidhinādhīta-vedasyāpātato’dhigata-tad-arthasyāśrama-satyādibhiś ca vimṛṣṭa-sattvasya labdha-tattva-vit-prasaṅgasyātha tat-prasaṅgānantaram ataḥ kāmya-karmāṇi parimitānitya-phalāni | brahma-svarūpaṁ tu jñāna-labhyam akṣayānanta-cit-sukhaṁ nitya-jñānādi-guṇakaṁ nitya-sukha-hetur iti pratyayāt kāmya-karma-prahāṇa-puraḥ sarā catur-laksaṇyā jijñāsā yuktety arthaḥ |

nanv adhītād vedād eva tat-tad-avagatiḥ syād adhyayanasyārthāvabodhana-paryantatvāt | tatas tat-prahāṇe tad-upāsane ca dhīḥ pravartate | kim anayā catur-lakṣaṇyena ced, ucyate | āpātataḥ pratītād arthād vāstavād api saṁśaya-viparyayābhyāṁ dhīr vibhraṁśate | sopapattikaryā tayā nu adhītayā tāvativartya paramārthe tasminn asau sthirībhavatīty āvaśyakaṁ tad-adhyayanāt |

ayam arthaḥ | āśrama-karmāṇi citta-śodhakatayā jñānāṅgāni bhavanti | tam etaṁ vedānuvacanena brāhmaṇā vividiṣanti yajñena dānena tapasānaśena [bṛ.ā.u. 4.4.] iti bṛhad-āraṇya-śruteḥ | satya-tapo-japādīni ca—satyena labhyas tapasā hy eṣa ātmā samyak jñānena brahmacaryeṇa nityam [mu.u. 3.1.5] iti muṇḍaka-śruteḥ |

japyenaiva ca saṁsidhyed brāhmaṇo nātra saṁśayaḥ |

kuryād anyan na vā kuryān maitrau brāhmaṇa ucyate || [ma.smṛ. 2.87] ity-ādi-smṛteś ca |

tattva-vit prasaṅgaḥ khalu jñāna-hetuḥ nāradādīnāṁ sanat-kumārādi-prasaṅgena brahma-jijñāsā-darśanāt |

tad viddhi praṇipātena paripraśnena sevayā |

upadekṣyanti te jñānaṁ jñāninas tattvadarśinaḥ || [gītā 4.34] iti smṛtibhyaś ca |

kāmya-karmāṇy anitya-phalāni tad yatheha karma-citto lokaḥ kṣīyate evam evāmutra puṇya-citto lokaḥ kṣīyate iti chāndogya-śruteḥ | brahmaiva tu jñānaika-gamyam |

parīkṣya lokān karma-citān brahmaṇo

nirvedam āyān nāsty akṛtaḥ kṛtena |

tad vijñānārthaṁ sa gurum evābhigacchet

samit-pāṇiḥ śrotriyaṁ brahma-niṣṭham || iti muṇḍaka-śruteḥ (1.2.12) |

akṣayānanta-sukhaṁ ca satyaṁ jñānam anantaṁ brahma, ānando brahmeti vyajānād iti taittirīyakāt [tai.u. 2.1.1] | nitya-jñānādi-guṇakaṁ ca parāsya śaktir vividhaiva śrūyate svābhāvikī jñāna-bala-kriyā ca [śve.u. 6.8], sarvasya śaraṇaṁ suhṛt [śve.u. 3.7], bhāva-grāhyam anīḍākhyam [śve.u. 5.14] ity ādi śvetāśvatara-vacanāt | nitya-sukhadatvaṁ ca, taṁ pīṭhasthaṁ ye tu yajanti dhīrās teṣāṁ sukhaṁ śāśvataṁ netareṣāṁ iti gopālopaniṣad-ukteḥ |

kāmya-karmaṇāṁ heyatā tu tṛtīye vakṣyate | tathā ca sāṅgaṁ sa-śiraskaṁ ca vedam adhītya tad-arthān āpātato’dhigamya tattvavit-prasaṅgena nityānitya-vivekato’nitya-vitṛṣṭe nitya-viśeṣāvagataye caturlakṣaṇyāṁ pravartata iti | na cātra karma-sampatty-ānantaryaṁ śakyaṁ vaktum, tadvatām api satsaṅga-virahiṇāṁ brahma-jijñāsāyā adarśanāt | tac-chūnyānām api satyād-pūtānāṁ sat-prasaṅgināṁ darśanāc ca | na ca nityānitya-vivekādi sādhana-catuṣṭaya-sampatty-ānantaryaṁ śakyaṁ vaktum | prāk tasyā daurlabhyāt sat-prasaṅga-śikṣā-para-bhāvyatvāc ca | tad-avāpta-jñānāḥ khalu deśika-bhāvānusāriṇaḥ sa-niṣṭhādi-bhedāt tridhā bhavanti | niṣṭhayā karmāṇy ācarantaḥ sa-niṣṭhāḥ | loka-saṁjighṛkṣayā tāny ācarantaḥ pariniṣṭhitāḥ | dhyānam evānutiṣṭhanto nirapekṣāś ca | sarve hy ete brahma-vidyayaiva svabhāvānusāri paraṁ brahma gacchantīty upary upari viśadībhaviṣyati |

nanu –

oṁkāraś cātha-śabdaś ca dvāv etau brahmaṇaḥ purā |

kaṇṭhaṁ bhittvā vinirjātau tena māṅgalikāv ubhau ||

iti smṛter maṅgalam evātha-śabdārthaḥ | śāstrārambhe hi śiṣṭo vighna-nāśāya tad ācarantīti cen naivam | īśvarasya vighnāśaṅkā-virahāt | tasyeśvarasya tu—kṛṣṇa-dvaipāyanaṁ vyāsaṁ viddhi nārāyaṇaṁ prabhum || iti smṛteḥ | tathāpi maṅgalātmakatvāt tasmāt kambu-svanādivat tat sambhaved iti tenaiva loko’pi saṅgṛhītaḥ | tasmāt tādṛśasya puṁsas tad-anantaraṁ taj-jijñāsā yukteti | abindu-mastako yo’ṅkaḥ sūtrato vṛttito’pi saḥ | dvi-bindu-mastakas tv eva bodhyo’dhikaraṇāśritaḥ || 1 ||

hds: 1.2.8-11, 1.1.1.

 —o)0(o—

**|| 1.1.2 ||**

nanu pūrvatra bhūma-śabdena ca jīvam abhupetya brahma-śabdenāpi tam evāha | prāk prāṇa-prakriyayā pati-jāyādi-prīti-saṁsūcanayā ca tasyaiva pratyayatvāt bṛhaj-jāti-jīva-kamalāsana-śabda-rāśiṣv iti brahma-śabdasya ca tatra rūḍher ity etāṁ bhrāntiṁ apanetum ārambhaḥ | taittirīyake, bhṛgur vai vāruṇiḥ | varuṇaṁ pitaram upasasāra |

adhīhi bhagavo brahma ity upakramya paṭhante |

yato vā imāni bhūtāni jāyante | yena jātāni jīvanti | yat prayanty abhisaṁviśanti | tad brahma | tad vijijñāsasva | iti | iha saṁśayaḥ | jijñāsyaṁ brahma jīvaḥ sarveśvaro veti ?

vijñānaṁ brahma ced veda tasmāc cen na pramādyati |

śarīre pāpmano hitvā sarvān kāmān samaśnute ||

iti tatraiva jīve’pi brahmatva-dhyeyatvādi-śravaṇa-dṛṣṭa-dvārā bhūtotpattyādi-hetutva-sambhavāc ca jīvaḥ syād iti prāpte jijñāsyasya brahmaṇo lakṣaṇam āha –

janmādy asya yataḥ ||

chāndogye jāna-śrutir ha pautrāyaṇaḥ [chā.u. 4.1.1] ity ādir ākhyāyikā śrūyate | tatra haṁsokti-śravaṇānantaraṁ sayugvāno raiṅkasya sannidhi-gatena jānaśrutinā go-niṣka-rathān darśayitvā devatāṁ pṛṣṭho raiṅka āha ahaha hāre tvā śūdra tavaiva saha gobhir astv [chā.u. 4.1.3] iti taṁ śūdra-śabdena sambodhya punar apy āhṛta-go-niṣka-ratha-kanyopahāraṁ tam ājahāremāḥ śūdrānenaiva mukhenālapayiṣyathā [chā.u. 4.2.5] ity uktvā saṁvarga-vidyām upadiṣṭavān iti varṇyate | iha bhavati saṁśayaḥ | veda-vidyāyāṁ śūdro’dhikriyate na veti | tatra manuṣyādhikāroktir aviśeṣāt sāmarthyādi-sattvāt śūdreti śrauta-liṅgāt purāṇādiṣu vidurādīnāṁ brahmavittva-darśanāc ca so’dhikriyata iti prāptau |

hds: 1.1.1.

 —o)0(o—

**3. śāstra-yonitvādhikaraṇam**

**|| 1.1.3 ||**

upakramopasaṁhārāv abhyāso’pūrvatā phalam |

artha-vādopapattī ca liṅgaṁ tātparya-nirṇaye ||

iti yāni śāstrāṇi tātparya-nirṇetṝṇi ṣaḍ-vidhāni liṅgāni smṛtāni tāny api dvaita eva vilokyante | tathā hi, śvetāśvatarāḥ— dvā suparṇā ity upakramaḥ, anyam īśam ity upasaṁhāraḥ | tayor anyo’naśnann anyo’nyam īśam ity abhyāsaḥ | īśvara-sambandhi-bhedasya śāstraṁ vinā aprāter apūrvatā | vīta-śoka ity ādi phalam | asya mahimānam eti ity ādy artha-vādaḥ | anyo’naśnann ity upattiś cety evam anyatrāpy etāni mṛgyāṇi |

nanu, phalavaty ajñāte’rthe śāstra-tātparyāt tādṛśam advaitaṁ tasya gocaraḥ | vaikalyāj jñātatvāc ca dvaitam na tad-gocaraḥ | kintu anūdyamānam eva tad iti cen maivam | pṛthag ātmānaṁ preritāraṁ ca matvā juṣṭaṁs tatas tenāmṛtatvam eti ity ādinā śvetāśvatarais (1.6) tatra phalasyokteḥ | viruddha-dharmāvacchinna-pratiyogikatayā loke tasyājñātatvāc ca | advaitaṁ tv aphalam asvīkārād ajñātaṁ ca śaśa-śṛṅgavad asattvāt | yāni ca tad advaita-bodhakāni vākyāni kvacid vīkṣyante tāni tan-mātrāyatta-vṛttikatva-tad-vyāpyatvādibhiḥ śāstra-kṛtaiva saṅgamayiṣyante | śāstra-dṛṣṭyā tūpadeśo vāmadevavad ity upariṣṭhāt |

atha jagaj-janmādi-hetuḥ puruṣottamo’vicintyatvād vedāntenaiva bodhyo na tu tarkair iti vaktum ārambhaḥ |

sac-cid-ānanda-rūpāya kṛṣṇāyākliṣṭa-kāriṇe |

namo vedānta-vedyāya gurave buddhi-sākṣiṇe || iti gopāla-tāpayām |

tat tv aupaniṣadaṁ puruṣaṁ pṛcchāmi iti bṛhad-āraṇyake paṭhyate ca |

iha saṁśayaḥ | upāsyo harir anumānenopaniṣadā vā vedya iti | gautamādyair mantavyaḥ iti śrutyā cābhyupagamād anumānena sa vedya iti prāpteḥ |

śāstra-yonitvāt ||

.kṣatern ety ato nety ākṛṣyam | mumukṣubhir asau nānumeyaḥ | kutaḥ ? śāstreti | śāstram upaniṣad yonir bodha-hetur yasya tattvāt upaniṣad-bodhyatva-śravaṇād ity arthaḥ | anyathaupaniṣad-asamākhyā-virodhaḥ | mantavya iti śrutyā tu svānusāri-tarko ‘bhyupagataḥ | pūrvāparāvirodhena ko’rtho’trābhimato bhavet ity ādyam ūhanaṁ tarkaḥ śuṣka-tarkaṁ tu varjayet ity ādi śruteḥ | gautamādi-śuṣka-tarka-heyatvaṁ tu vakṣyate, tarkāpratiṣṭhānād iti | tasmāt vedāntāt viditvāsau dhyeya iti | idam evāduṣṭaṁ mramā¨¨eam iti sūtrayati | śrutes tu śabda-mūlatvād iti | itthaṁ ca harer ātma-mūrtitvam anubhūter anubhavitṛtvaṁ svātmaka-dharmādhiṣṭhāna-śālitvaṁ jagat-kartṛ nirvikāratvaṁ cety ādi—śrūyamāṇa-rūpatayā tasyopāsanaṁ sidhyati | tatrāha na khalu tāvad vedānta-vākya-gaṇaḥ prayoga-yogyaḥ siddhārtha-bodhakatvena prayojana-śūnyatvāt, sapta-dvīpāvasundharety ādi vākyavat | pravṛtti-nivṛtti-rūpa-sādhyārtha-bodhakāni vākyāni prayojanavattvāt prayoga-yogyāni dṛṣṭāni | artha-lipsur nṛpaṁ gacchet, mandāgnir na jalaṁ pibet, iti loke | sarva-kāmo yajeta, surāṁ na pibed iti vede ca | na hi prayojanam anuddiśya vākya-prayogaḥ sambhavati | tac ca pravṛtti-nivṛtti-sādhyeṣṭāpti-parihārātmakam avagatam | brahma khalu pariniṣpannaṁ vastu | tad-bodhakasya satyaṁ jñānam anantam ity ādi-vākyasya tac-chūnyatvān na tad-yogyatvam | yadi kaścit taṁ prayuyukṣur bhavet tarhi prayojanavad vākyaika-vākyatayā taṁ prayuñjānas tasyāpi tadvattvaṁ brūyāt | tasmāt kratu-devatā-kartṛ-pratipādanena tadvān tad-vākya-gaṇas tad-yogyo bhavatīti | āha caivaṁ jaiminiḥ | āmnāyasya kriyārthatvād ānarthakyam atad-arthānāṁ tasmād anityatvam ucyate tad-bhūtānāṁ kriyārthena samānmnāyo’rthasya tan-nimittatvād iti | maivaṁ bhramitavyam | pravṛtti-nivṛtti-bodhakatā-virahe’pi parama-pumartha-rūpa-brahmāstitva-bodhanenaiva tasya tadvattvāt nidhi-sattāvabodhaka-vākyavat | yathā tvad-gṛhe nidhir astīty āpta-vākyāt tat-prāpty-eka-lakṣaṇaḥ pum-arthas tathākṣayānanda-cid-rūpaṁ niravadya-sarva-suhṛd-ātma-pradaṁ mad-aṁśi brahmāstīti tat-sattva-pratyayād eva sa iti na tadvattva-virahaḥ | putras te jāto nāyaṁ sarpo rajjur evety ādiṣu svarūpa-pareṣv api vākyeṣu harṣa-bhaya-nivṛtti-rūpa-phalavattvaṁ dṛṣṭam |

kiṁ ca, sphuṭam asya tadvattvaṁ paridṛśyate—satyaṁ jñānam anantaṁ brahma yo veda nihitaṁ guhāyāṁ so’śnute sarvān kāmān ity ādiṣu | na cokta-rītyā kriyā-paratā tasya śakyā vaktuṁ prakaraṇa-bhedāt pratyuta karma-tat-phala-vigānāt śruta-hānya-śruta-kalpana-prasaṅgāc ca | na ca nikhila-jagad-udayādi-kāraṇe nitya-cid-vapuṣy ananta-kalyāṇa-guṇa-ratnākare śrīnivāse brahmaṇi vyutpannaṁ śāstram anya-paraṁ śakyaṁ kartum | pramā¨¨natvena sva-viṣayāvagati-paryavasāyitvāt | na cāmnāyasyety ādi-nyāyena jaimininā karma-paratvaṁ tasya samarthitam iti vācyaṁ tasya brahma-niṣṭhatvāt | tasmāt karma-prakaraṇa-sthānāṁ keṣāṁcid vākyānāṁ svāthān tyaktvaiva tat-paratvaṁ tena samarthitaṁ na tv anyat | tasmāt brahma-param eva tad iti sphuṭam ||3||

hds: 10.16.44.

 —o)0(o—

### 4. samanvayādhikaraṇam

**|| 1.1.4 ||**

atha pūrvārtha-dārḍhyāya brahmaṇaḥ sarva-veda-vedyatvam ucyate | yo’sau sarvair vedair gīyata iti gopālopaniṣadi | sarve vedā yat-padam āmananti iti kaṭha-vallyāṁ ca paṭhyate | tatra saṁśayaḥ | sarva-veda-vedyatvaṁ viṣṇor ayuktaṁ na veti | vedeṣu prāyeṇa karma-vidhāna-darśanāt ayuktaṁ tasya tat | vṛṣṭi-putra-svargādi-phalakāni kāri-riputrakāmyeṣṭi-jyotiṣṭomādīni karmāṇi sāṅgāni seti-kartavyāni vidadhato vedā dṛśyante | te ca pramāṇatvena sva-viṣayāvagati-paryavasāyino, viṣṇu-paratayā na śakyā netum iti prāpteḥ—

tat tu samanvayāt ||

tu-śabdaḥ śaṅkāc chedārthaḥ | tat-sarva-veda-vedyatvaṁ viṣṇor uktam | kutaḥ ? samanvayāt | anvayas tātparya-liṅgam | samanvayatvaṁ suvicāritatvam | suvimṛṣṭair upakramopasaṁhārādibhiḥ ṣaḍbhir liṅgais tatraiva śāstra-tātparyāt sa eva tad vedya ity arthaḥ | itarathā kathaṁ yo’sāv ity ādi-śruti-vākyopapattiḥ | āha caivaṁ bhagavān puṇḍarīkākṣaḥ | vedaiś ca sarvair aham eva vedyo vedānta-vid veda-vid eva cāham iti |

kiṁ vidhatte kim ācaṣṭe kim anūdya vikalpayet |

ity asyā hṛdayaṁ loke nānyo mad veda kaścana |

māṁ vidhatte 'bhidhatte māṁ vikalpyāpohyate tv aham || [bhā.pu. 11.21.42-43] iti vā |

etad uktaṁ bhavati—sākṣāt paramparābhyāṁ vedā brahmaṇi pravartante | tatra svarūpa-guṇa-nirūpaṇena jñāna-kāṇḍe sākṣāt karma-kāṇḍe tu jñānāṅga-bhūta-karma-pratipādanena paramparayeti manyante | tat tv aupaniṣadaṁ puruṣaṁ pṛcchāmi, tam etaṁ vedānuvacanena brāhmaṇā vividiṣanti ity ādi śravaṇāt | vṛṣṭi-putra-svargādi-phalaka-karma-vidhāyitā tu teṣāṁ rucy-utpādanārthāyaiva | vṛṣṭy-ādi-phala-dṛṣṭyā teṣv abhijāta-ruces tad-arthān vicārayato nityānitya-vastu-vivekino brahma-tṛṣṇā jagad-vaitṛṣṇaṁ ca syād iti siddhaṁ sarveṣāṁ teṣāṁ brahma-paratvam | kāmitasyaiva vṛṣṭy-ādeḥ phalatvena pratīter akāmito’sau na syāt | kiṁ ca jñānodayārthā buddhi-śuddhir eva bhavet | tam etam ity āder iti brahmāṅga-bhūta-devatārcanaṁ khalu brahmārcanam eva tat-phalaṁ tu citta-śuddhir evety anyat prāgvat ||4||

hds: 1.1.1 (janmādyasya yato’nvayād itarataś ca).

 —o)0(o—

**5. īkṣater adhikaraṇam**

**|| 1.1.5 ||**

athokta-vakṣyamāṇa-samanvayopapattaye brahmaṇo’vācyatvam nirasyate | yato vāco nivartante aprāpya manasā saha iti taittarīyake | yad-vācānabhyuditaṁ yena vāg abhyupadyate tad eva brahma tad viddhi nedaṁ yad idam upāsata iti kenopaniṣadi ca paṭhyate | tatra saṁśayaḥ—aśabdaṁ śabda-vācyaṁ vā brahmeti ? śruti-svārasyād aśabdaṁ tat | anyathā sva-prakāśatā-hānāt |

yato’prāpya nivartante vācaś ca manasā saha |

ahaṁ cānya ime devās tasmai bhagavate namaḥ || iti smṛteś ca |

ity evaṁ prāpte nirākartum āha—

īkṣater nāśabdam ||

nāsti śabdo vācako yasmin tad aśabdam | īdṛśaṁ brahma na bhavati | kintu śabda-vācyam eva tat | kutaḥ ? īkṣateḥ | tat tv aupaniṣadaṁ puruṣaṁ pṛcchāmi iti praṣṭavyasya puruṣasya aupaniṣada-samākhyādarśanād ity arthaḥ | bhāve tip-pratyayas tv ārṣaḥ | sarve vedā yat-padam āmananti ity ādi vākyebhyaś ca | aśabdaṁ tu kārtsnyenāśabditatvāt | dṛṣṭo’pi meruḥ kārtsnyenādarśanād adṛṣṭaḥ kathyate | anyathā yata iti, aprāpyeti | anabhyuditam iti | tad eva brahmeti ca vyākupyāt | svātmanā vedena jñāpanaṁ khalu sva-prakāśatayā na viruddhyate | tasya svātmakatvaṁ tu upari vakṣyate | tasmāt śabda-vācyaṁ brahma ||5||

hds: 1.1.1 (artheṣv abhijñaḥ svarāṭ)

**|| 1.1.6 ||**

syād etat | vācyatvenekṣitaḥ puruṣaḥ saguṇo’stu tatra gṛhīta-śaktayo vedāḥ śuddhe pūrṇe vācya-lakṣaṇayā paryavasyeyur iti cet tatrāha—

gauṇaś cen nātma-śabdāt ||

vācyatvena dṛṣṭo’sau sattvopādhiko na bhavet | kutaḥ ? ātma-śabdāt | ātmaivedam agra āsīt puruṣa-vidhaḥ iti vājasenayake | ātmā vā idam eka evāgra āsīt nānyat kiṁcana miṣat sa īkṣata lokān nu sṛjā ity aitareyake ca sṛṣṭeḥ pūrvasya puruṣasya ātma-śabdenābhidhānāt | tasya śabdasya pūrṇe brahmaṇi mukhya-vṛttatā prāg abhāni |

vadanti tat tattva-vidas tattvaṁ yaj jñānam advayam |

brahmeti paramātmeti bhagavān iti śabdyate || [bhā.pu. 1.2.11]

śuddhe mahā-vibhūtākhye pare brahmaṇi śabdyate |

maitreye bhagavac-chabdaḥ sarva-kāraṇa-kāraṇe ||

ity ādi-smṛtyā śuddhasya vācyatā | nahy avācyaḥ śabdituṁ śakyaḥ ||6||

hds: 1.2.11.

**|| 1.1.7 ||**

tan-niṣṭhasya mokṣopadeśāt ||

caturṣu nety anuvartate | taittarīyake—asad vā idam agra āsīt tato vai sad ajāyata tad ātmānaṁ svayam akurutety ārabhya yadā hy evaiṣa etasminn adṛṣṭśye’nātmye’nirukte’nilayane’bhayaṁ pratiṣṭhāṁ vindate’tha so’bhayaṁ gato bhavati yadā ha avaiṣa etasminn udaram antaraṁ kurute atha tasya bhayaṁ bhavati iti prapa¨¨icātīte veda-vācye viśva-kartari tasmin para-brahmaṇi pariniṣṭhitasya vimukti-kathanān na sa gauṇaḥ | tasya gauṇatve tad-bhaktasya muktiṁ na brūyāt | nirguṇaḥ paramātmā tasyānuvṛttyā mokṣaḥ smaryate |

harir hi nirguṇaḥ sākṣāt puruṣaḥ prakṛteḥ paraḥ |

sa sarva-dṛg upadraṣṭā taṁ bhajan nirguṇo bhavet || [bhā.pu. 10.88.5] iti ||7||

hds. 10.88.5

**|| 1.1.8 ||**

heyatva-vacanāc ca ||

yady asau jagat-kartā gauṇaḥ syāt tarhi sādhanopadeśiṣu vedānta-vākyeṣu strī-puṁsāder iva heyatvaṁ brūyān na caivam asti | kiṁ guṇa-hānāya mumukṣubhir upāsyaḥ sa kīrtyate | tad bhinnasya tu gauṇasya tad ucyate—anyā vāco vimu¨¨icatheti | kartṛtvaṁ cedaṁ śuddha-niṣṭham ataḥ satyatvādir iva mumukṣu-dhyeyatvaṁ bodhyaṁ tathā ca nirguṇa eva vācya iti ||8||

hds. 1.2.23, 1.2.25, 1.1.16.

**|| 1.1.9 ||**

svāpyayāt ||

vājasaneyake—

pūrṇam adaḥ pūrṇam idaṁ pūrṇāt pūrṇam udacyate |

pūrṇasya pūrṇam ādāya pūrṇam evāvaśiṣyate ||

pūrṇe svasminn eva pūrṇasyaiva svasyāpyayābhidhānān na pūrṇam aśabdam | yad idaṁ gauṇaṁ syāt tarhi parasminn apīyān na tu svasminn eva | na ca pūrṇa-śabditaṁ syāt | vākyārthaṁ tu ado mūla-rūpam | idaṁ prakāśa-rūpam | ubhayaṁ pūrṇam | rāsādiṣu karmasu mūla-rūpāt pūrṇād udacyate prādurbhavati | tat-pūrtau pūrṇasya prakāśa-rūpam ādāyaikyaṁ nītvā pūrṇaṁ mūla-rūpam anyatrāvilīnaṁ avaśiṣyata iti | nirguṇasya harer aivaṁvidhyaṁ smṛtir āha—

sa devo bahudhā bhūtvā nirguṇaḥ puruṣottamaḥ |

ekībhūya punaḥ śete nirdoṣo harir ādi-kṛt || iti ||

hds. 1.2.30-34.

**|| 1.1.10 ||**

yat tu saguṇaṁ nirguṇaṁ ceti dvirūpaṁ brahma | tatrādyaṁ sattvopādhi sarvajñaṁ sarva-śakti jagat-kāraṇam | dvitīyaṁ ca sattānubhūti-mātraṁ pūrṇaṁ viśuddham | pūrvatra vedānāṁ śaktiḥ | paratra tu tātparyam ity ādy abhipretam | tad api nirasyati—

gati-sāmānyāt ||

gatiḥ avagatiḥ | vijñāna-ghanaḥ sarvajñaḥ sarva-śaktiḥ pūrṇo viśuddhaḥ paramātmā jagad-dhetur upāsitaḥ san vimukti-kṛd iti dhīr ity arthaḥ | tasyāḥ sarveṣu vedeṣu sāmānyād aikarūpyāt | tathā-bhūtasyaikasya brahmaṇaḥ sarveṣu tattayābhidhānāt | saguṇaṁ nirguṇaṁ ceti dvirūpatā nāstīty arthaḥ | smṛtiś ca mattaḥ parataraṁ nānyat kiṁcid asti dhanañjaya iti ||10||

hds. 1.2.28-29.

**|| 1.1.11 ||**

atha sphuṭam eva nirguṇasya vācyatvam āha—

śrutatvāc ca ||

kāṭhakādiṣu—

eko devaḥ sarva-bhūteṣu gūḍhaḥ

sarva-vyāpī sarva-bhūtāntarātmā |

karmādhyakṣaḥ sarva-bhūtādhivāsaḥ

sākṣī cetā kevalo nirguṇaś ca || [śve.u. 6.11]

nirguṇasya śrīy-uktatvāc ca vācya eva saḥ | nahy aśabdaḥ śrūyeta | yat tu lakṣaṇayā nirguṇasyāvagatiḥ na tv abhidhayā pravṛtti-nimittābhāvād iti jalpanti tad asat | sarva-śabdāvācye lakṣaṇāyogāt | nirguṇatvāder apy adṛśyatvāder iva tan nimittatvāt |

nanu nirguṇo’pi guṇavān iti viruddham | maivam | rahasyānavabodhāt | tathā hi, nirguṇādayaḥ śabdā nairguṇyādinā nimittena na tatra pravarteran | sarvajñādayas tu sārvajñyatvādinā | tena paramaiḥ sattvādibhiḥ guṇair vihīnaḥ svarūpānubandhibhiḥ tais tais tu viśiṣṭo’sāv iti na kāpi vicikitsā | smaranti cettham | sattvādayo na santīśe yatra ca paramā guṇāḥ, samasta-kalyāṇa-guṇātmako’sau ity ādibhiḥ | tasmāt pūrṇo viśuddho harir veda-vācyaḥ | anāmādi-śabdās tu guṇāprasiddhi-kārtsnyāgocaratvāditaḥ saṅgamanīyaḥ | tad-aprasiddhiś ca parama-vailakṣaṇyenāgrahāt | kārtsnyenāgocaratā tv ānantyāt | yas tu teṣāṁ sphuṭārthaṁ brūte sa evaṁ praṣṭavyaḥ | tais tasya bodhaḥ syān na vā ? iti | ādye te’pi tasyākhyāḥ | anye tu tad-ārambha-vaiphalyāpattir iti ||11||

hds. 10.87.1-2.

 —o)0(o—

### 6. ānandamayādhikaraṇam

**|| 1.1.12 ||**

śabdā vācakatāṁ yānti yatrānanda-mayādayaḥ |

vibhum ānanda-vijñānaṁ taṁ śuddhaṁ śraddadhīmahi ||

yasya samanvayasyopapādanāya vācyatvaṁ brahmaṇaḥ samarthitaṁ tam idānīṁ darśayaty ānandamaya ity ādinā yāvad adhyāya-pūrti | tatrāsmin prathame pāde prāyeṇānyatra prasiddhānāṁ śabdānāṁ brahmaṇi samanvayaḥ pradarśyate | taittarīyake—brahmavid āpnoti param ity upakramya, sa vā eṣa puruṣo’nna-rasa-mayaḥ ity ādinānna-maya-prāṇa-maya-mano-maya-vijñāna-mayān krameṇāmnāyedam abhidhīyate | tasmād vā etasmād vijñāna-mayād any’ntarātmānanda-mayas tenaiṣa pūrṇaḥ | sa vā eṣa puruṣa-vidha eva tasya puruṣa-vidhatām anvayaṁ puruṣa-vidhaḥ | tasya priyam eva śiraḥ, modo dakṣiṇaḥ pakṣaḥ, pramoda uttara-pakṣaḥ, ānanda ātmā, brahma pucchaṁ pratiṣṭhā [tai.u. 2.5] iti |

tatra saṁśayaḥ—kim ayam ānanda-mayo jīva uta para-brahma ? iti | eṣa śārīra ātmeti deha-sambandha-pratīter jīva iti prāpte—

ānanda-mayo’bhyāsāt ||

paraṁ brahmaiva saḥ | kutaḥ ? abhyāsāt | pratiṣṭhāntenānanda-mayaṁ nirūpya—āsann eva sambhavati, asad brahmeti veda ced asti brahmeti ced veda santam enaṁ tato viduḥ [tai.u. 2.6] iti | tatraiva brahma-śabdasyābhyastatvāt | aviśeṣa-punaḥ-śrutir abhyāsaḥ | na cābhyāsaḥ puccha-brahmaṇīti vācyam | annād vai prajāḥ prajāyanta ity ādīnāṁ pucchānta-paṭhitānāṁ caturṇāṁ ślokānām anna-mayādi-pucchi-puruṣa-catuṣṭaya-paratvenāsyāpi ślokasya tathābhūtasyāpy ānandamayasyottarodaya-bhedena tat-tan-nāma-bhedāt tad-ayogāt | viśeṣatas tu tṛtīye vakṣyate priya-śirastvādy aprāpter ity ādinā | yat tv āhur annamayādy-asukha-pravāha-nipātān nānandamayasya mukhyatvam iti | naiṣa doṣaḥ | tasya sarvāntaratvāt | ajñānāṁ jñapti-saulabhyāya tathopadeśa-pravṛtteḥ | paramopakartā hi vedaḥ param evātmānaṁ vijijñāṣayiṣur arundhatī-darśana-nyāyenāparopadeśe’pi pravartate |

nanv etāvatā paratra tasya tātparyaṁ na vā parasyāmukhyatvam iti | kiṁ cottaratra brahma-jijñāsuṁ prati tat-pitā varuṇo viśvotpatty-ādi-hetu-bhūtaṁ vastu brahmety upadiśya punaḥ sa buddhy-artham anna-prāṇa-mano-vijñānāni krameṇa brahmety uktvānte tv ānanda-mayaṁ brahmety upadarśyopararāma | mad-ukteyaṁ vidyā bhagavan niṣṭhety abhidadhau | athopasaṁhāre’pi | sa ya evaṁ-vid asmāl lokāt pretya etam anna-mayam ātmānam upasaṇkrāmati [tai.u. 2.8.5] ity uktvā, etam ānanda-mayam ātmānam upasaṇkramya, imāṅl lokan kāmānnī kāma-rūpy anusañcaran | etat sāma gāyann āste [tai.u. 3.10.5] ity uktam, ataḥ paraṁ brahmaivānanda-mayaḥ puruṣa-vidho’nnamayo’tra caramo’nnamayādiṣu yaḥ sad-asataḥ paraṁ tvam atha yad eṣv avaśeṣam ṛtam iti smṛteś ca | śārīratvaṁ tu tasminn api na viruddham | yasya pṛthivī śarīram ity ādi śrutau tasyāpi tad-ukteḥ | ataḥ śārīrakam idaṁ śāstram | yat tv ānandamaya ity atra brahma-puccham ity ādi vyācaṣṭe, tan mandam | śabda-svārasya bhaṅgā deśikānugati-hānāc ca ||12||

hds. 10.87.17

**|| 1.1.13 ||**

vikāre mayaṭ smṛter jīvāśaṅkā kasyacit syād atas tāṁ nirākartum āha—

vikâra-śabdān neti cen, na prācuryāt ||

na hy ānanda-vikāratvād ānandamayaḥ | kutaḥ ? prācuryād ānandasya tat-prakṛta-vacane mayaḍ iti prācurye’rthe mayaḍ-vidhānāt | na ca vikāre mayaḍ astu | dvyacaś chandasīti niyamāt bahu-svarād vikārārthakasya tasyāprāpteḥ | na ca duḥkhāpty-asad-bhāvaḥ | eṣa sarva-bhūtāntarātmāpahata-pāpmā divyo deva eko nārāyaṇaḥ iti subāla-śruteḥ | paraḥ parāṇāṁ sakalā na yatra kleśādayaḥ santi parāvareśe iti smṛteś ca | tasmāt prakṛty-artha-prabhūtatvam evātra prācuryam | pracura-prakāśo ravir iti svarūpe ca yujyate pracura-śabdaḥ | tasmād ānanda-mayo na jīvaḥ ||13||

hds. 10.14.23

**|| 1.1.14 ||**

tad-dhetu-vyapadeśāc ca ||

ko hy evānyāt kaḥ prāṇyāt yady eṣa ākāśa ānando na syāt ? eṣa evānandayatīti jīvasyānandasya hetur ānandamaya [tai.u. 2.7] iti vyapadeśāc ca jīvād ānandayitā bhidyate | ity ānanda-śabdenānanda-mayo dṛśyaḥ ||14||

hds. 10.14.37

**|| 1.1.15 ||**

māntra-varṇikam eva ca gīyate ||

satyaṁ jñānam [tai.u. 2.1.3] iti mantra-varṇoktaṁ brahmaiva yasmād ānanda-maya iti gīyate’to nāsau jīvaḥ | ayaṁ bhāvaḥ—brahmavid āpnoti param ity upāsakasya jīvasya prāpya-brahmopakramya tad eva satyam ity ādi-mantreṇa viśeṣitam | tasyaivehānandamaya-śabdena grahaṇam ucitam | tasmād vā etasmād ity ādibhir uttarokter avākyais tasyaivopakrāntasya prpañcanāt | tataś ca prāpyaṁ brahma prāpta-jīva-vādanya-deveti nānanda-mayasya jīvatvam ||15||

hds. 10.28.15

**|| 1.1.16 ||**

nanu māntravarṇikaṁ brahma cej jīvād anyat syāt, tadā tasyaivānandamayatva-samarthanena jīvāśaṅkāpanayaḥ syān na caivam asti jīva-svarūpasyaivāvidyā-tat-kārya-nirmuktasya mantra-varṇena parāmarśāt tasmād anatirikto jīvād ānandamaya iti cet, tatrāha—

netaro’nupapatteḥ ||

itaro muktāvastho’pi jīvo na māntravarṇikaḥ | kutaḥ ? anupapatteḥ, so’śnute sarvān kāmān saha brahmaṇā vipaścitā iti saha-bhoga-śravaṇāsiddheḥ | vividhaṁ paśyati cit yasyāsau tena vipaścitā | pṛṣodarāditvāt paśya-śabdasya paśabhāvaḥ | vividha-bhoga-catureṇa tena saha saṁyuktaḥ sarvān kāmān aśnute bhuṅkte | aśa bhojane ity asmāt śrā-pratyaya-parasmaipadayor vyatyayena śnu-pratyayātmanepadayor vidhānam | vyatyayo bahulam iti chandasi tathā smṛteḥ | sahabhāvoktyā bhoge bhagavato prādhānyam | bhaktasya tu prādhānyam anabhimatam | vaśe kurvanti māṁ bhaktāḥ sat-striyaḥ sat-patiṁ yathā ity ādi tad-vākyāt ||16||

hds. 1.1.1 (tene brahma hṛdā ya ādi-kavaye muhyanti yat sūrayaḥ), 9.4.63.

**|| 1.1.17 ||**

bheda-vyapadeśāt ||

raso vai saḥ | rasaṁ hy evāyaṁ labdhvānandī bhavati iti tasyaiva māntra-varṇikasyānandamayasya rasa-prāpteḥ tasya labhyasya labdhur jīvān muktāvasthād api bhedokteś ca māntra-varṇiko’sāv anya eva | brahmaiva san brahmāpnoti ity ādiṣv api na muktasya brahmābhedaḥ | brahmāpyayasya brahma-bhūtyānantara-bhāvitvāt | kintu brahma-sadṛśaḥ sann ity evārthaḥ | nirañjanaḥ paramaṁ sāmyam upaitīti śruteḥ | idaṁ jñānam upaśṛitya mama sādharmyam āgatāḥ ity ādi smṛteś ca | sādṛśye’py eva-śabdo’sti | vāva yathā tathaiveva sāmye ity anuśāsanāt ||17||

hds. 11.11.5-6, 2.1.39

**|| 1.1.18 ||**

nanu sattvasyānanda-hetoḥ pradhāne sattvāt tad evānanda-mayaṁ syād iti cet, tatrāha—

kāmāc ca nānumānāpekṣā ||

so’kāmayata bahu syāṁ prajāyeya iti saṅkalpād eva viśva-sarga-śruter nānumānasya pradhānasyāsminn ānanda-maya-vākyaṁ bhavaty apekṣā jaḍasya saṅkalpāsambhavāt ||18||

hds. 1.2.30-31

**|| 1.1.19 ||**

asminn asya ca tad-yogaṁ ca śāsti ||

asminn ānanda-maye puṁsi pratiṣṭhitasyāsya jīvasyobhaya-yogaṁ kṛtāntarasya tu bhaya-yogaṁ śāsti śrutiḥ yadā hy evety ādinā | na caiṣā śiṣṭiḥ pradhāna-pakṣe sambhavet | tatra prakṛti-viyuktasyābhayam abhyupagamyate, na tu tat-saṁsṛṣṭasya | tasmād ānanda-mayo harir eva na jīvo nāpi prakṛtir iti ||19||

hds. 10.87.35

—o)0(o—

### 7. antar-adhikaraṇam

**|| 1.1.20 ||**

chāndogye—

atha ya eṣo’ntar āditye hiraṇmayaḥ puruṣo dṛśyate hiraṇya-śmaśrur hiraṇya-keśa ā praṇakhāt sarva eva suvarṇaḥ tasya yathā kapyāsaṁ puṇḍārīkam evam akṣiṇī tasyoditi nāma sa eṣa sarvebhyaḥ pāpmabhya udita udeti ha vai sarvebhyaḥ pāpmabhyo ya evaṁ veda | tasya rk ca sāma ca geṣṇau tasmād udgīthas tasmāt tv evodgātaitasya hi gātā sa eṣa ye cāmuṣmāt parāñco lokās teṣāṁ ceṣṭe deva-kāmānāṁ cety adhidaivatam || [chā.u. 1.6.6-8]

atha ya eṣo’ntarakṣiṇi puruṣo dṛśyate saiva rk tat sāma tad ukthaṁ tad yajus tad brahma tasyaitasya tad eva rūpaṁ yad amuṣya rūpaṁ yāv amuṣya geṣṇau tau geṣṇau yan nāma tan nāma || [chā.u. 1.7.5] iti śrūyate |

tatra saṁśayaḥ—kim ayaṁ puṇya-jñānātiśaya-vaśāt prāptotkarṣo jīvaḥ kaścit sūrye’kṣiṇi vopadiśyate uta tad-anyaḥ paramātmeti | tatra dehitvādi-pratīter upacita-puṇyo jīva evāyaṁ jñāna-śakty-ādhikyaṁ ca puṇyātiśayād ata eva loka-kāmeśitṛtvādi-phalārpaṇād upāsyatvaṁ cety evaṁ prāptau |

antas tad-dharmopadeśāt ||

tayor antarvartī paramātmaiva na jīvaḥ | kutaḥ ? tad ity ādeḥ | iha prakaraṇe’pahata-pāpmatvādīnāṁ tad-dharmāṇāṁ nigadāt | apahata-pāpmatvam apahata-karmatvaṁ karma-vaśyatā-gandha-rāhityam iti yāvat | na caitat karma-vaśye jīve sambhavet | na cautpattikaṁ loka-kāmeśitṛtvādi | nāpi phala-dātṛtvaṁ tatra mukhyam | na copāsyatāyāḥ pāravaśyam | yat tu deha-sambandhāt jīvo’sāv ity uktaṁ, tan na puruṣa-sūktādiṣu—vedāham etaṁ puruṣaṁ mahāntam āditya-varṇaḥ tamasaḥ parastāt ity ādinā tasyātma-bhūta-divya-rūpa-śravaṇāt ||20||

hds. 5.7.13-14.

|| 1.1.21 ||

bheda-vyapadeśāc cānyaḥ ||

ādityādi-dehābhimānino jīvād anyo’ntaryāmī paramātmety avaśyam aṅgīkāryam |

ya āditye tiṣṭhann ādityād antaro yam ādityo na veda yasyādityaḥ śarīraṁ ya ādityam antaro yamayaty eṣa ta ātmāntaryāmy amṛtaḥ iti bṛhad-āraṇyake |

tasmād bheda-nirūpaṇāt sa eveha bhavitum arhati śruti-sāmānyāt ||21||

hds. 5.7.14

—o)0(o—

### 8. ākāśādhikaraṇam

**|| 1.1.22 ||**

tatraiva chāndogye śrūyate—

asya lokasya kā gatir ity ākāśa iti hovāca | sarvāṇi ha vā imāni bhūtāny ākāśād eva samutpadyante | ākāśaṁ pratyastaṁ yanty ākāśaḥ ... parāyaṇam [chā.u. 1.9.1] iti |

iha sandihyate | ākāśa-śabda-bodhyaṁ viyad brahma veti ? tatrākāśa-śabdasya viyati rūḍhatvād ākāśād vāyur iti tasyāpi bhūta-hetutva-śravaṇāc ca viyad iti prāptau ||

ākāśas tal-liṅgāt ||

brahmaiva sa na viyat | kutaḥ ? tal-liṅgāt | sarva-bhūtotpādanatvādi-lakṣaṇa-brahma-liṅgād ity arthaḥ | etad uktaṁ bhavati—sarvāṇīty asaṅkucita-sarva-śabdād viyat-sahita-sarva-bhūtotpatti-hetutvam avagatam | na ca tad viyat-pakṣe sambhavet svasya sva-hetutvābhāvāt | ākāśād evety eva-kāreṇa hetv-antaraṁ ca nirastam | etad api na tat-pakṣe | mṛdāder ghaṭādi-hetor dṛṣṭavān | brahma-pakṣe tu saṅgatimat tasyaiva sarva-śaktimataḥ sarva-svarūpatvāt | yadyapy ākāśa-śabdas tatra rūḍhas tathāpi śrauta-rūḍhito brahmaṇi prayujyate baliṣṭhatvād iti ||22||

hds. 10.40.1-2

—o)0(o—

### 9. prāṇādhikaraṇam

**|| 1.1.23 ||**

katamā sā devateti | prāṇa iti hovāca | sarvāṇi ha vā imāni bhūtāni prāṇam evābhisaṁviśanti prāṇam abhyujjihate [chā.u. 1.11.5] iti tatraiva śrūyate |

tatra prāṇo mukhāntarvartī vāyur uta sarveśvara iti sandehe | rūḍhatvād bhūtābhyudayābhisaṁveśayoḥ prāṇa-hetukatva-prasiddheś ca vāyur eveti prāptau |

ata eva prāṇaḥ ||

prāṇo’yaṁ sarveśvara eva na vāyu-vikāraḥ | kutaḥ ? ata eva sarva-bhūtotpatti-pralaya-hetutva-rūpād brahma-liṅgād eva ||23||

hds. 8.5.37

—o)0(o—

### 10. jyotiścaraṇādhikaraṇam

**|| 1.1.24 ||**

tatraiva śrūyate—

atha yad ataḥ paro divo jyotir dīpyate viśataḥ pṛṣṭheṣu sarvataḥ pṛṣṭheṣv anuttameṣūttameṣu lokeṣu idaṁ vāva tad yad idam asminn antaḥ puruṣe jyotir [chā.u. 3.13.7] iti |

tatra saṁśayaḥ—kim iha jyotir ādityādi tejaḥ kiṁ vā brahmeti | tatra brahmaṇaḥ pūrvam asannidhānād ādityādi-tejas tad iti prāptau—

jyotiś caraṇābhidhānāt ||

jyotir atra brahmaiva grāhyam | kutaḥ ? caraṇeti | tāvān asya mahimā tato jyāyāṁś ca puruṣaḥ pādo’sya sarvā bhūtāni tripādasyāmṛtaṁ divi [chā.u. 3.12.6] iti pūrvatra dyu-sambandhinaḥ sarva-bhūta-pādatvokteḥ | idam atra tattvaṁ, pūrvaṁ hi pādo’syeti catuṣpād brahma prakṛtaṁ tad eveha yad iti yac-chabdenānuvartitam ity asannidhi-bhaṅgād ubhayatra dyu-sambandha-śravaṇāviśeṣāc ca nikhila-tejasvī harir eva jyotir, na tv ādityādir iti ||24||

hds. 8.5.36

**|| 1.1.25 ||**

brahmaṇo’sannidhim āśaṅkya nirasyati—

chando’bhidānān neti cen, na,

tathā ceto’rpaṇa-nigadāt tathā hi darśanam ||

nanu, gāyatrī vā īdaṁ sarvaṁ bhūtaṁ yad idaṁ kiṁ ca [chā.u. 3.12.1] ity upakramya tām eva bhūta-vāk-pṛthivī-śarīra-hṛdaya-prabhedair vyākhyāya, saiṣā catuṣpadā ṣaḍ-vidhā gāyatrī tad etad ṛcābhyanūktam | tāvān asya mahimā [chā.u. 3.12.5-6] iti tasyām eva vyākhyāta-rūpāyām udāhṛto mantraḥ katham akasmāc catuṣpād brahmābhidadhyāt | tasmād gāyatryākhyasya chandasas tatrābhidhānān na brahma prakṛtam iti cen, na | kutaḥ ? tatheti | tathā gāyatr-ātmanāvatīrṇe brahmaṇi ceto’rpaṇasya dhyānasya tatra nigadād upadeśād ity arthaḥ | tathā ssati hi gāyatrī vā idaṁ sarvam iti darśanaṁ saṅatimat syād anyathā pīḍyateti gāyatryā brahmatve pramāṇaṁ darśitaṁ bhavati ||25||

hds. 1.1.1

**|| 1.1.26 ||**

yuktim āha—

bhūtādi-pāda-vyapadeśopapatteś caivam ||

evaṁ brahmaiva gāyatrīti mantavyam | kutaḥ ? bhūtādīti bhūtādīni nirdiśyāha—saiṣā catuṣpadeti | tasya brahmatvābhāve tat-pādatva-vyapadeśāsiddher ity arthaḥ | tasmād asti pūrvasmin vākye prakṛtaṁ brahma tad eveha yad ity anuvartamānād dyu-saṁbandhena pratyabhijñānāc ca parāmṛṣṭam iti ||26||

hds. 3.12.44-45

**|| 1.1.27 ||**

ubhayatra dyu-sambandha-śravaṇāviśeṣam ākṣipya samādadhāti—

upadeśa-bhedān neti cen, nobhayasminn apy avirodhāt ||

nanu tripādasyāmṛtaṁ divīti saptamyā dyaur ādhāratvenopadiṣṭā | iha punaḥ paro diva [chā.u. 3.13.7] iti pañcamyā maryādātvena ity evam upadeśa-bhedān na tasyeha pratyabhijñeti cen, na | kutaḥ ? ubhayeti | ubhayasminn api saptamy-ante copadeśe na virudhyate | yathā loke vṛkṣāgra-stho’pi śuka ubhayathopadiśyamāno dṛśyate—vṛkṣāgre śuko vṛkṣāgrāt parataḥ śuka iti | sa copadeśa-hede’py arthaikyān na virudhyate tadvat ||27||

hds. 2.6.19-20.

 —o)0(o—

### 11. pādānta-prāṇādhikaraṇam

**|| 1.1.28 ||**

kauṣītaki-brāhmaṇe—pratardano ha vai daivodāsir indrasya priyaṁ dhāmopajagāma yuddhena ca ity upakramyendra-pratardanākhyāyikā śrūyate | tatra pratardanena hitatamaṁ varaṁ pṛṣṭa indras tam upadiśati—prāṇo’smi prajñātmā taṁ māmāyur amṛtam upāssva [kau.brā. 3.2] iti |

atra saṁśayaḥ—kim iyaṁ indraḥ prāṇa-śabda-nirdiṣṭo jīvaḥ kiṁ vā paramātmeti | tatrendra-śabdasya jīva-viśeṣe prasiddes tad-ekārthasya prāṇa-śabdasya tatraiva vṛtteś cāyaṁ jīva eva tena pṛṣṭaḥ svopāsanaṁ hitatamam āheti prāpte—

prāṇas tathānugamāt ||

tan-nirdiṣṭaḥ paramātmaiva na jīvaḥ | kutaḥ ? tatheti | tat prakṛtasya tasya, sa eṣa prāṇa eva prajñātmānando’jaro’mṛta [kau.brā. 3.9] ity ānandādi-śabda-vācyatvenānugamāt ||28||

hds. 4.9.6-7; 12.13.19; 5.18.25.

**|| 1.1.29 ||**

nanu noktaṁ yujyate vaktṛ-svarūpa-nirūpaṇāt | mām eva vijānīhi ity upakramya prāṇo’smi [kau.brā. 3.2] iti vaktā khalu indraḥ | tena triśīrṣāṇaṁ tvāṣṭram ahana-marun-mukhān ṛṣīn śālā-vṛkebhyaḥ prāyaccham ity ādinā vijñāta-jīva-bhāvasya svasyaivopāsyatvenopadeśāt | upakramānurodhenānandāder apy upasaṁhāra-gatasya jīva-paratayā neyatvāc ca | prāṇe’smītīndra-devataiva tattvenopāsitum upadiśyate vācaṁ dhenum upāsīta [bṛ.ā.u. 4.8.1] itivat | balādhiṣṭhātṛtvāc ca tasya tathopadeśaḥ | prāṇo vai balam [bṛ.ā.u. 4.14.4] iti hi vadanti | tasmāj jīvo’yam ity ākṣipya pariharati |

na vaktur ātmopadeśād iti ced

adhyātma-sambandha-bhūmā hy asmin ||

adhyātma-saṁbandhaḥ paramātmaikānta-dharma-sambandhas tasya bhūmā bahutvam asmin prakaraṇe hi yasmād dṛśyate’taḥ paramātmaiva sa bodhyaḥ | tathā hi, hitatamaṁ varaṁ kila mokṣāpty-upāyaḥ | tat-karmatvaṁ mām upāssva iti prāṇa-śabditasya pratīyate | eṣa eva sādhu karma kārayati ity ādinā sarva-karma-kārayitṛtvam | tad yathā rathasyāreṣu nemir arpitā nābhāvarā arpitā evam evaitā bhūta-mātrāḥ prajñā-mātrāsv arpitāḥ | prajñā-mātrāḥ prāṇe’rpitāḥ iti jaḍa-cetanātmaka-samastādhāratvaṁ ca | evaṁ sa eṣa prāṇa eva prajñātmānando’jaro’mṛtaḥ | eṣa lokādhipatir eṣa sarveśvaraḥ ity ānandātmakatvādi ca | tad etad dharma-jātaṁ paramātmany eva sambhavati nāyatreti ||29||

hds: 5.18.26-27.

 —o)0(o—

**|| 1.1.30 ||**

nanv evaṁ ced vaktur ātmopadeśaḥ kathaṁ saṅgacchate ? tatrāha—

śāstra-dṛṣṭyā tūpadeśo vāma-devavat ||

tu-śabdaḥ sandeha-hānau | vijñāta-jīva-bhāvenāpīndreṇa mām eva vijānīhi mām upāssva ity upāsya-brahma-rūpatayā yo’yaṁ svopadeśaḥ kṛtaḥ sa śāstra-dṛṣṭyaiva sambhavati netarathā | śāstraṁ khalu yad vṛttir yad-āyattā taṁ tādrūpyeṇa upadiśati | na vai vāco na cakṣūṁṣi na śrotrāṇi na manāṁsīty ācakṣate prāṇa ity evācakṣate prāṇo he evaitāni sarvāṇi bhavati iti chāndogya-śrutiḥ | prāṇāyatta-vṛttikatvād indriyāṇi prāṇa-rūpatayā nirdiśati | tathā caivaṁ viduṣo vaktuḥ sva-prajñāṁ sva-vineye sañcicārayiṣor mām eva vijānīhīty ādy-upadeśo yathā svaṁ brahmāyatta-vṛttikam asau na vidyād iti |

dṛṣṭāntam āha—vāmeti | yathā bṛhad-āraṇyake—tad dhaitat paśyann ṛṣir vāma-devaḥ pratipede’haṁ manur abhavaṁ sūryaś ca [bṛ.ā.u. 1.4.10] iti | sva-vṛtti-hetuṁ brahma nirdiśya tad-ekārthena manv-ādīn vāma-devo vyapadiśati tathendro’pi svam iti | smṛtiś ca tad vyāpyasya tādrūpyam abhidhatte—

yo’yaṁ tavāgato deva-samīpaṁ devatā-gaṇaḥ |

sa tvam eva jagat-sraṣṭā yataḥ sarva-gato bhavān || [vi.pu. 1.9.69] iti |

sarvaṁ samāpnoṣi tato’si sarva [gītā 11.40] iti ca | loke’pi sthānam atyaikyād aikyaṁ vadanti | gāvaḥ sāyam ekatāṁ yāntīti | vivadamānā nṛpās tāṁ yātāra iti ca ||30||

hds: 4.7.43, 10.30.22.

**|| 1.1.31 ||**

nanv astu brahmaikānta-dharma-sambandha-bhūmā tathāpy etad-vākyaṁ brahma-param iti na śakyaṁ niyantum | na vācaṁ vijijñāsīta vaktāraṁ vidyāt [kau.u. 3.8], tri-śīrṣāṇaṁ tvāṣṭram ahanam ity ādi jīva-liṅgāt | yāvad dhy asmiñ śarīre prāṇo vasati tāvad āyuḥ, atha khalu prāṇa eva prajñātmā idaṁ śarīraṁ parigṛhyotthāpayati [kau.u. 2.2] iti mukhya-prāṇa-liṅgāc ca | evaṁ yo vai prāṇaḥ sā prajñā yā vai prajñā sa prāṇaḥ saha hy etāv asmiñ śarīre vasataḥ sahotkrāmataḥ [kau.u. 2.3] ity api jīvādy-uktau na bādhakam | pravṛtti-nivṛtti-sāhityena dvayor aikyopacārāt | tasmāt trayam upāsyam iti tad etan nirākartum āha—

jīva-mukhya-prāṇa-liṅgān neti cen, na,

upāsā-traividhyād, āśritatvād, iha tad-yogāt ||

jīva-prāṇayor liṅgāt tāv apy upāsyāv iti yad uktaṁ, tan na | kutaḥ ? tathā sati upāsā-traividhyāt | na caikasmin vākye tad aṅgīkartuṁ śakyaṁ vākya-bheda-prasaṅgāt | ayam āśayaḥ—kiṁ jīvādi-liṅgād brahma-dharmāṇāṁ jīvādi-paratvaṁ, kiṁ vā, trayāṇāṁ svātantryam | āho svit, jīvādi-liṅgānāṁ brahma-paratvam iti | tatrādyaḥ prāg eva nirastaḥ | dvitīyas tūpāsā-traivdhya-prasaṅgena dūṣitaḥ | tṛtīye yuktim āha—āśritatvād iti | anyatrāpi jīva-prāṇādi-śabdānāṁ brahmārthatva-śrayaṇād api tathā |

nanu tatra liṅga-sattvāt tad-arthatvam āśritam iti ced ihāpi hitatamopāsana-karmatvād-liṅga-yogāt tad-arthatvam āśrayituṁ yuktam ity āha | iha tad-yogād iti |

nanu sahavāsotkrāntyor brahma-pakṣe kathaṁ saṅgatiḥ ? iti cet, na | brahma-kriyā-jñāna-śaktyor dehe sahāvasthānaṁ saha cotkramaṇam ity artha-sattvāt |

nanu prāṇādi-śabdābhyāṁ dharmi-pratipādanāt kathaṁ dharma-paratvaṁ ? maivaṁ dharma-pratipādane’pi dharmiṇaḥ pratipatter ubhayor aikarūpyāt | prāṇe’smi prajñātmeti śakti-dvaya-dharmakatayā nirdiṣṭasya punar dharma-rūpasya praśaṁsā | yo vai prāṇaḥ sa prajñā iti | tasmād brahmaivātra indra-prāṇa-prajñādi-śabdair avagantavyam iti |

nanv anārabhyam evaitat prāk prāṇa-cintayā garārthatvāt | maivam | pūrvatra śabda-mātre saṁśayaḥ | iha tu ānandādike kathañcid anya-paratayā nīte sādhakasya brahmaikānta-dharmasya abhāvāt bādhakasya jīvādi-liṅgasya tu sattvād arthe’pi sa iti tad-ādhikyāt pṛthag ārambhaḥ ||31||

hds : 5.18.25, 11.11.17, 11.12.20

iti śrīmad-brahma-sūtra-bhāṣye prathamādhyāyasya prathamaḥ pādaḥ ||

||1.1||

## (1.2)

## dvitīyaḥ pādaḥ

### 1. sarvatra-prasiddhādhikaraṇam

mano-mayādibhiḥ śabdaiḥ svarūpaṁ yasya kīrtyate |

hṛdaye sphuratu śrīmān mamāsau śyāmasundaraḥ ||

**|| 1.2.1 ||**

prathame pāde samasta-jagat-kāraṇa-bhūtaṁ puruṣottamākhyaṁ paraṁ brahma jijñāsyam ity uktam | tatraivānyatra pratītānāṁ keṣāñcid vākyānāṁ brahmaṇi samanvayaḥ pradarśitaḥ | dvitīya-tṛtīyayos tu aspaṣṭa-brahma-liṅgakānāṁ tasminn eva samanvayaḥ pradarśyate | chāndogye śāṇḍilya-vidyāyām idam āmananti—

sarvaṁ khalv idaṁ brahma taj -jalān iti śānta upāsīta | atha khalu kratumayaḥ puruṣo yathākratur asmiṁl loke puruṣo bhavati tathetaḥ pretya bhavati sa kratuṁ kurvīta | manomayaḥ prāṇa-śarīro bhā-rūpaḥ satya-saṁkalpa ākāśātmā sarva-karmā sarva-kāmaḥ sarva-gandhaḥ sarva-rasaḥ sarvam idam abhyatto’vākyanādaraḥ [chā.u. 3.14.1-2] ity ādi |

tatra saṁśayaḥ—manomayatvādiguṇair upāsyo jīva uta paramātmā ? iti | tatra manaḥ-prāṇayor jīvopakaraṇatvāt, aprāṇo hy amanāḥ śubhraḥ iti paramātmanas tan-niṣedhāt tadvān jīvo’yaṁ syāt | na ca sarvaṁ khalv idaṁ brahma iti pūrva-nirdiṣṭaṁ brahmātra grahītuṁ śakyaṁ, tasya vākyasyopāsty upakaraṇa-śānti-vidhi-paratvāt | śānti-niṣpattaye sarvasya brahmātmatvopadeśaḥ | evaṁ jīve niścite antimo brahma-śabdo’py etat-paraṁ syād ity evaṁ prāpte—

sarvatra-prasiddhopadeśāt ||

sa khalv ayaṁ paramātmaiva, na jīvaḥ | kutaḥ sarvatra vedānte prasiddhasya jagaj-janmādi-hetutā-rūpasya tad-ekānta-dharmasyātrāpi vākye taj-jalān ity upadeśāt | yadyapy upakrama-vākye śānti-vivakṣayā, na tu sva-vivakṣayā brahma nirdiṣṭaṁ tathāpy upadiṣṭe manomayatvādike tat-sannidhāsyati | kratur upāsanā | manomayaḥ śuddha-mano-grāhyaḥ, manasaivānudraṣṭavya iti śruty-antarāt | yato vāca ity ādi kṛta-pratiṣedhas tu pāmarāgocaratvāt kārtsnyāgocaratvāc ceti tattva-vidaḥ | prāṇa-śarīratvaṁ tan-niyantṛtvāt preṣṭha-mūrtitvād ity eke | aprāṇo hy amanā iti tu tad-anadhīna-sthiti-jñānatvāt prākṛta-viṣayo vā | manovān ity anīdavātam iti ca śruty-antarāt | apare tu, manomayaḥ prāṇa-śarīra-netā [mu.u. 2.2.7], sa eṣo’ntar-hṛdaya ākāśas tasminn ayaṁ puruṣo manomayo’mṛtamayo hiraṇmayaḥ, hṛdā manīṣā manasābhikḷpto ya etad vidur amṛtās te bhavanti, prāṇasya prāṇa ity ādiṣu sarveṣu vedānteṣu prasiddhasya manomayatvāder ihāpy upadeśāt paramātmaiva manomaya iti vācakhyuḥ ||1||

hds : 2.9.35; 1.2.11; 1.7.4-5; 2.10.15-16; 11.12.17.

**|| 1.2.2 ||**

vivakṣita-guṇopapatteś ca ||

manomayaḥ prāṇa-śarīro bhā-rūpaḥ ity ādinā ye guṇā vivakṣitās te hi parasminn evopapadyante, na tu jīve ||2||

hds : 5.19.4.

**|| 1.2.3 ||**

anupapattes tu na śārīraḥ ||

mano-mayaḥ śārīro na bhavati khadyota-kalpe tasmiṁs teṣām asambhavāt ||3||

hds : 6.16.46.

**|| 1.2.4 ||**

karma-kartṛtva-vyapadeśāc ca ||

etam itaḥ pretyābhisaṁbhavitāsmi iti śruter etam iti prakṛtaṁ manomayaṁ karmatvena prāpyatvena vyapadiśati | śārīraṁ tv abhisaṁbhavitāsmīti kartṛtveneti kartuḥ śārīrād vilakṣaṇaḥ karma-bhūto manomayaḥ pareśaḥ | abhisambhavatir milanārthaḥ sambhūyāmbhodhim abhyeti nagāpagety ādi prayogāt ||4||

hds : 6.16.48,63.

**|| 1.2.5 ||**

śabda-viśeṣāt ||

eṣa me ātmāntar hṛdaye [chā.u. 3.14.3] iti paṭhyantena śabdena śārīra upāsako nirdiśyate, manomayas tūpāsyaḥ prathamāntena | bhinna-vibhaktikayoḥ śabdayor artha-bhedena bhāvyam | tathā ca śārīrād upāsakād anyo manomaya upāsya iti ||5||

hds : 3.9.12, 8.5.27.

**|| 1.2.6 ||**

smṛteś ca ||

īśvaraḥ sarva-bhūtānāṁ hṛd-deśe’rjuna tiṣṭhati |

bhrāmayan sarva-bhūtāni yantrārūḍhāni māyayā || [gītā 18.61]

iti smaraṇāc ca śārīrāt parasya bhedaḥ ||6||

hds : 7.5.14.

**|| 1.2.7 ||**

nanu eṣa me ātmāntar-hṛdaye’ṇīyān brīher vā yavād vā [chā.u. 3.14.3] ity alpa-sthānatva-śruter aṇīyastvopadeśāc ca jīva eva mano-mayo na tv īśa ity āśaṅkā-nirāsāyāha—

arbhakaukastvāt tad-vyapadeśāc ca neti cen na nicāyyatvād evaṁ vyomavac ca ||

hetu-yugmān manomayo neśvara iti na vācyam | atraiva jyāyān pṛthivī jyāyān antarikṣāt ity ādinā vyoma-vadasya vibhutvābhidhānāt | kathaṁ tarhi tad-yugmaṁ saṅgacchate | tatrāha—nicāyyatvād evam iti | evaṁ mitatvenoktir nicāyyatvāt hṛd-upāsyatvāt | ayam atra niṣkarṣaḥ—vibhor api parasya yad aṇutvaṁ prādeśa-mātratvādi ca tat kvacit bhāktaṁ kvacit tu mukhyam | tatrādyaṁ smṛti-sthāna-hṛn-mānasya smaryamāṇe sthānāni tasminn upacārāt | anyaṁ tu tādṛśasyāpi tasya bhaktānugrāhiṇo'cintya-śakti-yoginas tathā tathābhivyakteḥ | ekam eva svarūpaṁ bhakteṣu nānā-vidhaṁ sphurati—eko'pi san bahudhā yo'vabhāti iti śravaṇāt | vibhutve saty apy aṇutvādikam acintya-śakti-yogāt ||7||

hds : 8.6.8,10.

**|| 1.2.8 ||**

nanu jīvavat paramātmano'pi śarīrāntarvartitvena tat-sambandha-kṛtaḥ sukha-duḥkhopabhogas tena saha samaḥ syād iti cet tatrāha—

sambhoga-prāptir iti cen, na, vaiśeṣyāt ||

iha samiti sahārthe vartate saṁvāda-śabdavat | sambhogaḥ saha bhogas tat-prāptir neśvarasya | kutaḥ ? vaiśeṣyāt | ayam abhiprāyaḥ | na hi deha-sambandha-mātraṁ taad-upabhoga-hetuḥ, kintu karma-pāratantryam eva | tac ca na tasyāsti, anaśnann anyo'bhicākaśīti śravaṇāt | na māṁ karmāṇi limpanti na me karma-phale spṛhā [gītā 4.14] iti smṛtiś ceti | kaṭha-vallyāṁ paṭhyate—

yasyā brahma ca kṣatraṁ ca ubhe bhavata odanaḥ |

mṛtyur yasyopasecanaṁ ka itthā veda yatra saḥ || [ka.u. 1.2.25] iti ||8||

hds : 8.5.29.

### 2. attādhikaraṇam

**|| 1.2.9 ||**

atra kaścid odanopasecana-śabda-sūcito'ttā pratīyate | sa kim agnir uta jīvaḥ paro veti bhavati saṁśayaḥ | viśeṣāniścayāt trayāṇāṁ praśnottara-sattvāc ca kiṁ tāvat prāptaṁ agnir atteti | agnir annād iti śruteḥ prasiddeś ca | jīvo vā bhavet | adanasya karma-nimittatvāt karmiṇo jīvasya tat sambhavati, na tu karma-śūnyasya | evam abhipretya śrutir api tayor adanānadane darśayati—tayor anyaḥ pippalam ity ādinā | tasmāt jīvo'yam iti prāptau—

attā carācara-grahaṇāt ||

para evāttā | kutaḥ ? carācarety ādeḥ | brahma-kṣatropalakṣitaṁ kṛtsnaṁ jagat mṛtyūpasiktam annādyatvena gṛhītam, na hi tādṛśasya tasya attā parasmād anyaḥ sambhavet | upasecanaṁ khalu svayam adyamānaṁsad itarādane nimittam | mṛtyūpasikta-nikhila-jagad-attṛtvaṁ nāma saṁhartṛtvam eva | tac ca paramātmaikāntam eva prasiddham | na cānaśnann iti śrutyā tasya pratiṣedhaḥ | svābhāvikatvāt | kintu karma-phalād anasyaiveti suṣṭhūktaṁ paro'tteti ||9||

hds : 12.11.24

**|| 1.2.10 ||**

prakaraṇāc ca ||

aṇor aṇīyān mahato mahīyān ity ādibhir hi para eva prakṛtaḥ | attāsi lokasya carācarasya iti smṛter api cainaṁ samuccīyate ||10||

hds : 8.6.8, 6.9.34.

—o)0(o—

### 3. guhādhikaraṇam

**|| 1.2.11 ||**

tatraiva,

ṛtaṁ pibantau sukṛtasya loke

guhāṁ praviṣṭau parame parād dharṣe |

chāyātapau brahma-vido vadanti

pañcāgnayo ye ca tri-nāciketā || [ka.u. 1.3.1] iti śrutam |

tatra karma-phala-bhoktṛ-jīvasya sadvitīyatvam abhidhīyate | dvitīyaś ca buddhiḥ prāṇe vā paramātmā veti vicikitsāyāṁ buddhyāder jīvopakaraṇatvād ṛta-pāna-rūpaḥ karma-phala-bhogaḥ kathañcit sambhavati, na tu paramātmanaḥ tasya tan-niṣedhāt | tasmād asau buddhiḥ prāṇo veti prāptau—

guhāṁ praviṣṭāv ātmānau hi tad-darśanāt ||

guhāṁ gatāv ātmānāv eva jīveśa-rūpau na tu buddhi-jīvau prāṇa-jīvau vā | kutaḥ ? tad-darśanāt |

yā prāṇena sambhavaty aditir devatā-mayī |

guhāṁ praviśya tiṣṭhantīṁ yā bhūtebhir vyajāyata || [ka.u. 2.1.7] iti |

taṁ durdarśaṁ gūḍham anupraviṣṭaṁ

guhāhitaṁ gahvareṣṭhaṁ purāṇam |

adhyātma-yogādhigamena devaṁ

matvā dhīro harṣa-śokau jahāti || [ka.u. 1.2.12]

iti ca krameṇa tayor guhā-praveśa-vīkṣaṇāt | hi śabdena purāṇa-prasiddhiḥ sūcyate | pibantāv iti chatri-nyāyena prayojya-prayojaka-bhāvena vā dvayoḥ pāne kartṛtvaṁ, chāyātapāv iti ca jñāna-tāratamyena saṁsāritvāsaṁsāritvena vā saṅgamanīyam ||11||

hds : 8.5.26-27.

**|| 1.2.12 ||**

viśeṣaṇāc ca ||

asyāṁ prakriyāyāṁ jīveśāv eva mantṛtva-mantavyatvādi-bhāvena viśeṣato vijñāyete | taṁ durdarśam iti pūrvasmin granthe mantṛtva-mantavyābhyām etāv eva viśeṣitau | ihāpi vākye chāyātapāv ity ajñatva-vijñatvābhyāṁ,

vijñāna-sārathir yas tu manaḥ pragrahavān naraḥ |

so’dhvanaḥ pāram āpnoti tad viṣṇoḥ paramaṁ padam || [ka.u. 1.3.9]

iti prāptṛtva-prāpyatvābhyāṁ paratra ca ||12||

hds : 8.5.29.

—o)0(o—

### 4. antarādhikaraṇam

**|| 1.2.13 ||**

chāndogye ya eṣo’kṣiṇi puruṣo dṛśyata eṣa ātmeti hovācaitad amṛtam abhayam etad brahmeti tad yadyapy asmin sarpir vodakaṁ vā siñcati vartmanī eva gacchati | etaṁ saṁyad vāma ity ācakṣata etaṁ hi sarvāṇi vāmāny abhisaṁyanti [chā.u. 4.15.1-2] ity ādi śrūyate | tatra saṁśayaḥ—kim ayaṁ puruṣaḥ pratibimbaḥ kiṁ vā devatātmā āho svit jīva utāho paramātmeti | ādyaḥ syāt akṣy-ādhāratva-dṛśyatvayos tatra sattvāt | dvitīyo vā raśmibhir eṣo’smin pratiṣṭhita [bṛ.ā.u. 5.5.2] iti bṛhad-āraṇyakāt | kiṁ vā tṛtīyaḥ syāt sa hi cakṣuṣā rūpaṁ paśyaṁs tatra sannihito bhavati | tasmād eṣām anyatamo’yam ity asyāṁ prāptau—

antara upapatteḥ ||

akṣy-antaraḥ paramātmaiva | kutaḥ ? upapatteḥ | ātmatvāmṛtatva-brahmatva-nirlepatva-sampad-vāmatvādīnāṁ dharmāṇāṁ tatraiva siddheḥ ||13||

hds : 8.5.36.

**|| 1.2.14 ||**

sthānādi-vyapadeśāc ca ||

yaś cakṣuṣi tiṣṭhan [bṛ.ā.u. 3.7.18] ity ādinā cakṣuṣi sthiti-niyamanādikaṁ paramātmana evoktaṁ bṛhad-āraṇyake ||14||

hds : 5.23.8.

**|| 1.2.15 ||**

sukha-viśiṣṭābhidhānād eva ca ||

prāṇo brahma kaṁ brahma khaṁ brahma [chā.u. 4.10.4] ity aparicchinna-sukha-viśiṣṭaṁ yad brahma prakrāntaṁ tasyaiva punar atrāpy akṣi-stha-vākye nigadāc ca prakṛta-grahaṇaṁ nyāyyam | āntarāliky-agni-vidyā tu brahmavidyāṅgaṁ bhavet | iha viśiṣṭayoktyā jñānādi-śabdānāṁ dharmi-paratvaṁ ca vyākhyātam ||15||

hds : 5.23.9.

**|| 1.2.16 ||**

śrutopaniṣatka-gaty-abhidhānāc ca ||

upaniṣadaṁ śrutavato'dhigata-rahasyasya śruty-antare yā devayānākhya-gatir uktā maivehākṣi-puruṣa-vida upakośalasyocyate, arciṣam abhisambhavati ity ādinā | tasmāc ca tathā ||16||

hds : 2.10.8.

**|| 1.2.17 ||**

pratibimbādīnāṁ trayāṇāṁ grahaṇaṁ tv iha na sambhavatīty āha—

anavasthiter asambhāvāc ca netaraḥ ||

teṣāṁ cakṣuṣi nityamena sthiter abhāvād amṛtatvāder nirupādhikasya teṣv asambhavāc ca netareṣām anyatamaḥ ko'py akṣisthaḥ kintu paramātmaiva sa iti ||17||

hds : 11.16.36.

—o)0(o—

### 5. antaryāmy-adhikaraṇam

**|| 1.2.18 ||**

bṛhad-āraṇyake śrūyate—yaḥ pṛthivyāṁ tiṣṭhan pṛthivyā antaro yaṁ pṛthivī na veda yasya pṛthivī śarīraṁ yaḥ pṛthivīm antaro yamayaty eṣa ta ātmāntaryāmy amṛtaḥ [bṛ.ā.u. 3.7.3] iti | atra pṛthivy-ādy-antaḥ-stho yamayitā pratītaḥ, sa kiṁ pradhānaṁ jīvaḥ paro veti saṁśaye pradhānam iti tāvat prāptaṁ, tad-antaḥ-sthatvādes tatra sambhavāt | kāraṇaṁ hi kārye’nusyūtaṁ tasya niyantṛ ca bhavati | prīti-pradatvād ātmatvaṁ tatropacaritaṁ vyāpti-yogād vā nityatvād amṛtaṁ ca tad iti | jīvo vā kaścid yogī sa syāt sarvāntaḥ-praveśanāntardhāna-śaktibhyāṁ niyantṛtvādṛṣṭatvādes tatra yogāt | ātmatvāmṛtatve ca tasya mukhye tasmāt pradhāna-jīvayor ektaraḥ sa iti prāpte—

antaryāmy adhidaivādiṣu tad-dharma-vyapadeśāt ||

yo’yam adhidaivādiṣu vākyeṣu antaryāmī śrutaḥ, sa pareśa eva | kutaḥ? tad iti | pṛthivyādi-sarvāntaḥsthatva-tad-avedyatva-tan-niyantṛtva-vibhu-vijñānānandatvāmṛtatvādīnāṁ tad-dharmāṇām ihokteḥ ||18||

hds : 11.22.30-32.

**|| 1.2.19 ||**

na ca smārtam atad-dharmābhilāpāt ||

ukta-hetubhyaḥ smārtaṁ pradhānaṁ antaryāmīti na vācyam | kutaḥ ? atad iti | dṛṣṭo draṣṭā, aśrutaḥ śrotā, amato mantā, avijñato vijñātā | nānyo’to’sti draṣṭā nānyo’to’sti śrotā nānyo’to’sti mantā nānyo’to’sti vijñātaiṣa ta ātmā’antaryāmy amṛto'to’nyat smārtam[[1]](#footnote-1) [bṛ.ā.u. 3.7.23] iti vākya-śeṣa-śrīānāṁ draṣṭṛtvādīnāṁ tasminn asambhavāt ||19||

hds : 8.1.9,11.

**|| 1.2.20 ||**

śārīraś cobhaye’pi hi bhedenaivanam adhīyate ||

nety anuvartate | ukta-hetubhyaḥ śārīro yogi-jīvo’ntaryāmīti na vācyam | kutaḥ ? hi yasmāt ubhaye kāṇva-mādhyandināś cainam antaryāmito bhedenādhīyante | “yo vijñānam antaro yamayati” iti, “ya ātmānam antaro yamayati” iti ca niyamya-niyantṛtva-bhāvena bhedaṁ tayoḥ paṭhantīty arthaḥ | tasmāt sa śrī-harir eva | subālopaniṣadi tu pṛthivy-ādīnāṁ avyaktākṣarāmṛtānāṁ śrī-nārāyaṇo’ntaryāmīti kaṭhaiḥ paṭhitam | antaḥ-śārīre nihito guhāyāṁ aja eko nityo yasya pṛthivī śarīraṁ yaḥ pṛthivīm antare sañcaran yaṁ pṛthivī na veda [subālopaniṣad 7] ity ādinā brāhmaṇena |

hds : 8.1.16.

### 6. adṛśyādhikaraṇam

**|| 1.2.21 ||**

atha parā yayā tad akṣaram adhigamyate ||

yat tad adṛśyam agrāhyam agotram

avarṇam acakṣuḥ-śrotraṁ tad apāṇi-pādam |

nityaṁ vibhuṁ sarva-gataṁ susūkṣmaṁ

tad avyayaṁ yad bhūta-yoniṁ paripaśyanti dhīrāḥ || [mu.u. 1.1.6] iti |

uttaratra,

divyo hy amūrtaḥ puruṣaḥ sa bāhyābhyantaro hy ajaḥ |

aprāṇo hy amanāḥ śubhro hy akṣarāt parataḥ paraḥ || [mu.u. 2.1.2] iti |

kim atra vākya-dvaye prakṛti-puruṣau krameṇa pratipādyo kiṁ vā paramātmaiveti sandehe draṣṭṛtvādi-cetana-dharmāśravaṇāt, yoni-śabdasyopādāna-vācitvāc ca pradhānam evākṣaraṁ syāt, parato’kṣarāt paras tu puruṣo bhaet sarva-vikāra-bhūtād akṣarāt paratvaṁ kṣetrajñe’pi yukteḥ | tasmāt tāv evātra vedyāv iti prāpte—

adṛśyatvādi-guṇako dharmokteḥ ||

adṛśyatvādi-dharmā paramātmaiva ubhayatra vedyaḥ | kutaḥ ? dharmokteḥ |

yaḥ sarvajñaḥ sarva-vid yasya jñāna-mayaṁ tapaḥ |

tasmād etad brahma nāma rūpam annaṁ ca jāyāte || [mu.u. 1.1.9] iti |

divyo hy amūrtaḥ puruṣaḥ ity ādinā sarvajñatvādi-tad-dharma-kathanāt para-vidyā-viṣayatvāc ca ||21||

hds : 8.3.3, 9-10.

**|| 1.2.22 ||**

viśeṣeṇa bheda-vyapadeśāc ca netarau ||

itarau prakṛti-puruṣau tābhyāṁ na bodhyau | yaḥ sarvajñaḥ ity ādinā akṣarasya viśeṣaṇāt | divya ity ādinā smārtāt puruṣāt bhedokteś ca | tasmād ubhayatrāpi sarva-kāraṇa-bhūtaḥ puruṣottama eva bodhya iti ||22||

hds : 8.3.26-27.

**|| 1.2.23 ||**

rūpopanyāsāc ca ||

yadā paśyaḥ paśyate rukma-varṇaṁ

kartāram īśaṁ puruṣaṁ brahma-yonim |

tadā vidvān puṇya-pāpe vidhūya

nirañjanaḥ paramaṁ sāmyam upaiti || [mu.u. 3.1.3]

ity akṣarasya bhūta-yoner upanirūpaṇāc ca tathā | idaṁ khalu paramātmao rūpaṁ, na tu prakṛter na vā jīvasya ||23||

hds : 1.3.3-4.

**|| 1.2.24 ||**

prakaraṇāc ca ||

prakaraṇeti spaṣṭam ||24||

hds : 11.11.3.

—o)0(o—

### 7. vaiśvānarādhikaraṇam

**|| 1.2.25 ||**

smṛtir apy etad viṣṇu-paraṁ vyācaṣṭe | dve vidye veditavye iti cātharvaṇī śrutiḥ |

parayā tv akṣara-prāptiḥ ṛg-vedādi-mayā parā |

yat tad avyaktam ajaram acintyam ajam akṣayam ||

anirdeśyam arūpaṁ ca pāṇi-pādādy-asaṁyutam |

vibhuṁ sarva-gataṁ nityaṁ bhūta-yonim akāraṇam ||

vyāpy-avyāptaṁ yataḥ sarvaṁ tad vai paśyanti sūrayaḥ |

tad brahma paramaṁ dhāma tad dhyeyaṁ mokṣa-kāṅkṣiṇām ||

śruti-vākyoditaṁ sūkṣmaṁ tad viṣṇoḥ paramaṁ padam |

tad etad bhagavad-vācyaṁ svarūpaṁ paramātmanaḥ ||

vācako bhagavac-chabdas tasyādyasyākṣarātmanaḥ |

evaṁ nigaditārthasya sat-tattvaṁ tasya tattvataḥ ||

jñāyate yena taj jñānaṁ param anyat trayīmayam || [vi.pu. 6.5.65-67] iti |

chāndogye—

ko na ātmā kiṁ brahmeti [chā.u. 5.11.1]… ātmānam evemaṁ vaiśvānaraṁ saṁpraty adhyeṣi tam eva no brūhīti [chā.u. 5.11.6] ity upakramya, yas tv etam evaṁ prādeśa-mātram abhivimānam ātmānaṁ vaiśvānaram upāste sa sarveṣu lokeṣu sarveṣu bhūteṣu sarveṣv ātmasv annam atti || tasya ha vā etasyātmano vaiśvānarasya mūrdhaiva sutejāś cakṣur viśva-rūpaḥ prāṇaḥ pṛthag-vartmātmā saṁdeho bahulo bastir eva rayiḥ pṛthivy eva pādāvura eva vedirlomāni barhir hṛdayaṁ gārhapatyo mano’nvāhārya-pacana āsyam āhavanīyaḥ || [chā.u. 5.18.1-2] ity ādi śrūyate |

tatra saṁśayaḥ—kim ayaṁ vaiśvānaro jāṭharo’gniḥ, kiṁ vā, devatāgnir uta bhūtāgnir, āho svit viṣṇuḥ? iti | atra caturṣv api vaiśvānara-śabdasya sādhāraṇya-darśanād anirṇayo’stv iti prāpte—

vaiśvānara-sādhāraṇa-śabda-viśeṣāt ||

vaiśvānaro viṣṇur eva | kutaḥ ? sādhāraṇety ādi | ayaṁ bhāvaḥ—yadyapi sa śabdas tatra tatra sādḥāraṇaḥ, tathāpi viṣṇu-sādhāraṇair dyū-mūrdhādi-śabdair viśeṣyamāṇaḥ san svasya viṣṇv-arthaṁ gamayati, tathātma-brahma-śabdābhyāṁ upakramas tad-vidaḥ phala-viśeṣa-śrutiḥ, tad yatheṣika-tulam ity ādikā tasya viṣṇutve liṅgam | so’pi yogena tatraiva varteta viśve narā asyeti | tasmād viṣṇur eva saḥ ||25||

hds : 2.2.24, 2.3.35.

**|| 1.2.26 ||**

ito’pīty āha—

smaryamāṇam anumānaṁ syād iti ||

iti-śabdo hetv-arthaḥ | ahaṁ vaiśvānaro bhūtvā prāṇināṁ deham āśritaḥ [gītā 15.14] iti viṣṇos tattvaṁ smaryamāṇam etasyā vidyayā viṣṇu-paratve anumānaṁ liṅgaṁ bhavatīti hetoḥ sa viṣṇur eva ||26||

hds : 5.19.25, 11.16.38.

**|| 1.2.27 ||**

atha jāṭharaṁ nirasyati—

śabdādibhyo’ntaḥpratiṣṭhānāc ca neti cen na,

tathādṛṣṭy-upadeśāsambhavāt,

puruṣa-vidham api cainam adhīyate ||

nanu vaiśvānaro na viṣṇur ayam agnir vaiśvānara iti vaiśvānara-śabdaikārthāgni-śabdāt hṛdayaṁ gārhapatya ity ādinā hṛdayādi-sthasya tasya agni-tretā-prakalpanāt prāṇā ity ādhāratvokteḥ puruṣe’ntaḥ-pratiṣṭhitaṁ veda [śa.brā. 10.6.1.11] ity antaḥ-pratiṣṭhānāc ca, kintu jāṭharāgnir evāyam iti cet, na | kutaḥ ? tatheti | tathā jāṭhara-rūpatvena dṛṣṭer viṣṇūpāsanasyokteḥ | tan-mātra-parigrahe dyū-mūrdhatvāder asambhavāt |

kiṁ ca, so yo hy etam evāgniṁ vaiśvānaraṁ puruṣa-vidhaṁ puruṣe’ntaḥ-pratiṣṭhitaṁ veda [śa.brā. 10.6.1.11] iti puruṣa-vidham apy enam adhīyate vājasaneyinaḥ | jāṭhare gṛhīte tasya puruṣe’ntaḥ-pratiṣṭhānaṁ syāt, na tu puruṣa-vidhatvaṁ ca | viṣṇos tūbhayaṁ sambhavet ||27||

hds : 11.16.36; 2.6.13-16.

**|| 1.2.28 ||**

atha devatāgni-bhūtāgnī nirākaroti—

ata eva na devatā bhūtaṁ ca ||

nanu devatāgner aiśvarya-vaśena dyū-lokādy-aṅgatva-sambhavād eva nirdeśas tathā bhūtāgneś ca | yo bhānunā pṛthivīṁ dyāmutemām ātatāna rodasī antarikṣam [ṛ.ve. 10.88.3] ity ādi mantra-varṇād iti cet, na | kutaḥ ? ata eva | ebhya uktebhya eva hetubhyo devatāgnir bhūtāgniś ca na sa ity arthaḥ | mantra-varṇas tu praśaṁsā-vacanam ||28||

hds : 2.1.39.

**|| 1.2.29 ||**

vaiśvānara-śabdavad agni-śabdasyāpi sākṣāt tat-paratvaṁ iti jaimini-matena darśyate—

sākṣād apy avirodhaṁ jaiminiḥ ||

viśva-netṛtvena guṇena viśve narā asyeti sarva-kāraṇatvādinā vā yathā vaiśvānara-śabdas tathātra nayanādi-guṇa-yogenāgni-śabdaś ca sākṣād eva viṣṇu-vācaka ity avirodham atra jaiminir manyate guṇa-viśeṣasyopajīvyatvāt ||29||

hds : 2.5.6.

**|| 1.2.30 ||**

nanu katham atra prādeśa-mātroktiraparicchinnasya? tatrāha—

abhivyakter ity āśmarathyaḥ ||

tad-dṛṣṭi-viśiṣṭānāṁ upāsakānāṁ tathābhivyakto vibhāto bhavati viṣṇur ity āśmarathyo manyate ||30||

hds : 3.9.11.

**|| 1.2.31 ||**

anusmṛter iti bādariḥ ||

prādeśa-mātra-hṛt-padma-pratiṣṭhitena manasāyam anusmaryate, ataḥ pradeśa-mātra ucyate iti bādarir manyate ||31||

hds : 2.2.8.

**|| 1.2.32 ||**

sampatter iti jaiminis tathā hi darśayati ||

vibhor api tasya yat-prādeśa-mātratvaṁ tat kila sampatter avicintya-śakti-rūpād aiśvaryād eva na tv aupādhikam iti jaiminir manyata eva | kutaḥ ? tatrāha—tatheti | hi yatas tam ekaṁ govindaṁ sac-cid-ānanda-vigraham [go.tā.u. 1.33], eko’pi san bahudhā yo’vabhāti [go.tā.u. 1.19] ity ādyā śrīis tathāvicintya-śaktikatveneśe viruddha-dharma-samāveśaṁ bodhayatīty arthaḥ | te ca dharmā jñānatve’pi mūrtatvam ekatve’pi bahutvam ity ādayaḥ | upari caitad bahulībhaviṣyati | vibhutve saty eva madhyamatvam iti na kiñcid avadyam ||32||

hds : 3.9.3.

**|| 1.2.33 ||**

āmananti cainam asmin ||

evam acintya-śakti-yogaṁ dharmam ātharvaṇikā asmin paramātmani āmananti | apāṇi-pādo’ham acintya-śaktiḥ [kaivalyopaniṣad 21] iti | ātmeśvaro’tarkya-sahasra-śaktiḥ iti smṛtiś ca śabdāt | na cātra mitho matānāṁ virodhaḥ |

vyāsa-citta-sthitākāśād avicchinnāni kānicit |

anye vyavaharanty etad urīkṛtya gṛhād iva || ity ādi smṛteḥ ||33||

hds : 3.33.8.

|| iti śrī-brahma-sūtra-bhāṣye prathamādhyāyasya dvitīyaḥ pādaḥ ||

|| 1.2 ||

—o)0(o—

(1.3)

## tṛtīyaḥ pādaḥ

viśvaṁ bibharti niḥsvaṁ yaḥ kāruṇyena devarāṭ |

mamāsau paramānando govindas tanutāṁ ratim ||\*||

### 1. dyu-bhv-ādy-adhikaraṇam

**|| 1.3.1 ||**

atha tṛtīye pāde vispaṣṭa-jīvādi-liṅgakānāṁ keṣāṁcid vākyānāṁ tasmin brahmaṇi samanvayaś cintyate | maṇḍūke śrūyate—

yasmin dyauḥ pṛthivī cāntarikṣam

otaṁ manaḥ saha prāṇaiś ca sarvaiḥ |

tam evaikaṁ jānatha ātmānam anyā

vāco vimuñcathāmṛtasyaiṣa setuḥ || [ma.u. 2.2.5] iti |

tatra saṁśayaḥ | kim iha dyu-bhv-ādy-āyatanaṁ pradhānaṁ, kiṁ vā jīva uta brahmeti | tatra pradhānam iti tāvat prāptam | sarva-vikāra-kāraṇatvena tad-āyatanatvopapatteḥ | amṛta-setuś ca tad eva vatsa-vivṛddhaye kṣīram iva puṁ-vimuktaye pradhānaṁ pravartate ity aṅgīkārāt | ātma-śabdas tu prīti-pade tasminn upacaritaḥ vibhutva-yogād vā | jīvo vā syāt bhoktṛtvena bhogya-prapañcāyatanatva-yogāt manaḥ-prāṇatvādes tatra prasiddheś ceti prāptau paṭhati—

**dyu-bhv-ādy-āyatanaṁ sva-śabdāt |**

brahmaiva kila tad-āyatanam | kutaḥ ? sva-śabdāt | amṛtasyaiva setur iti tad-asādhāraṇa-śabda-sattvād ity arthaḥ | sinoter vardhanārthatvāt setur amṛtasya prāpakaḥ | setur iva setur iti vā | sa yathā nadyādiṣu kūlasyopalambhakas tathāyaṁ saṁsāra-pārabhūtasya mokṣasyeti tasyaivāyaṁ śabdaḥ | śrutiś caivam āha—tam eva viditvātimṛtyum eti ity ādyā ||1||

hds : 6.16.35-36.

**|| 1.3.2 ||**

ito'pīty ādi |

**muktopasṛpya-vyapadeśāt |**

yadā paśyaḥ paśyate rukma-varṇam ity ādau, nirañjanaḥ paramaṁ sāmyam upaiti iti mukta-prāptyatvenokteś ca prāpyatvenokteś ca brahmaiva tat ||2||

hds : 6.16.40.

**|| 1.3.3 ||**

**nānumānam atac-chabdāt |**

smārtaṁ pradhānam iha na grāhyam | kutaḥ ? atac-chabdāt acetana-pradhāna-vācaka-śabdābhāvāt ||3||

hds : 6.16.51.

**|| 1.3.4 ||**

**prāṇa-bhṛc ca |**

nety anuvartate hetuś ca | nāpy ātma-śabdāt prāṇa-bhṛd-grahaṇāśātra sambhavati | atatīti-vyutpatteḥ sarva-vyāpake brahmaṇy eva mukhyatvāt | yaḥ sarvavid ity ādir uparitanas tu tatraiva vartate, ato jīva-vācaka-śabdābhāvāt na tasyāpy atra grahaṇaṁ yogyam iti ||4||

hds : 6.16.52.

**|| 1.3.5 ||**

ito'py atra prāṇa-bhṛd-grahaṇaṁ nety āha—

**bheda-vyapadeśāc ca |**

tam evaikaṁ jānathety ādinā tasmāt tasya bhedokte ca ||5||

hds : 6.16.57, 1.15.8.

**|| 1.3.6 ||**

**prakaraṇāt |**

kasmin nu bhagavo vijñāte sarvam idaṁ vijñātaṁ bhavati [mu.u. 1.1.3] iti brahmaṇaḥ prakṛtatvāc ca tathā ||6||

hds : 6.16.22.

**|| 1.3.7 ||**

sthity-adanābhyāṁ ca |

dyu-bhv-ādy-āyatanaṁ prakṛtyā—

dvā suparṇā sayujā sakhāyā

samānaṁ vṛkṣaṁ pariṣasvajāte |

tayor anyaḥ pippalaṁ svādv atty

anaśnann anyo abhicākaśīti || [mu.u. 3.1.1] iti paṭhyate |

tayor dīpyamānasyābrahmatvaṁ tadā syād yadi dyu-bhv-ādy-āyatanasya pūrvaṁ na tat prātipādayet | itarathā ākasmikī tad-uktir aśliṣṭā syāt | jīvoktis tu na tathā loka-prasiddhasya tasyānuvādāt | tasmād brahmaiva tad iti |

hds : 11.11.6.

 —o)0(o—

### 2. bhūmādhikaraṇam

**|| 1.3.8 ||**

chāndogye śrī-nāradena pṛṣṭaḥ śrī-sanatkumāras taṁ prati nāmādīny upadiśyāha—bhūmā tv eva vijijñāsitavya iti bhūmānaṁ bhagavo vijijñāsa iti || yatra nānyat paśyati nānyac chṛṇoti nānyad vijānāti sa bhūmā | atha yatrānyat paśyaty anyac chṛṇoty anyad vijānāti tad alpam [chā.u. 7.23.1-24.1] iti | iha bhūma-śabdena bahutva-saṅkhyānābhidhīyate, kintu vaipulya-rūpā vyāptir eva | yatrānyat paśyati tad alpam ity alpatva-pratidvandvikatvokteḥ | alpa-śabda-nigadita-dharmi-pratidvandvi-pratipatter eva bhūma-guṇavān dharmī sa iti nirṇīyate |

atra vicikitsā | bhūmā prāṇo viṣṇur veti | tatra prāṇo vā āśāyā bhūyān [chā.u. 7.15.1] iti sannidhānāt punaḥ praśnottarayor abhāvāc ca prāṇo bhūmā | prāṇa-śabdo hi prāṇa-sacivaṁ jīvam abhidhatte, na vāyu-vikāra-mātram, tarati śokam ātmavit [chā.u. 7.1.3] ity upakramāt, ātmata evedaṁ sarvam [chā.u. 7.26.1] ity upasaṁhārāc ca | tenāntarālīko bhūmāpi sa eva bhavitum arhati | yatra nānyat paśyatīty ādikam apy asmin pakṣe saṅgacchate | suṣuptau prāṇa-grasteṣu indriyeṣu tatra darśanādi-vinivṛtteḥ | yo vai bhūmā tat sukham [chā.u. 7.23.1] ity apy aviruddham | tasyāṁ sukham aham asvāpsam iti sukha-śravaṇāt | evaṁ jīvātmani nirṇīte vākya-śeṣo’pi tad anukūlatayaiva neya ity evaṁ prāpte bravīti—

**bhūmā samprasādād adhyupadeśāt |**

śrī-viṣṇur evāyaṁ bhūmā, na prāṇa-sacivo jīvaḥ | kutaḥ ? sam iti | yo vai bhūmā tat sukham [chā.u. 7.23.1] iti vipula-sukha-rūpatva-śravaṇāt sarveṣām upary upadeśāc ca | evam evaiṣa samprasādo’smāc charīrāt samutthāya [chā.u. 8.12.3] iti śrauta-prasiddheḥ samprasādaḥ prāṇa-sacivo jīvas tasmād adhikatayā bhūma-guṇa-vaiśiṣṭyenābhidhānād iti vā |

ayam arthaḥ—pūrvaṁ nāmādikam upadiśya sa vā eṣa evaṁ paśyann evaṁ manvāna evaṁ vijānann ativādī bhavati [chā.u. 7.15.4] iti bhinnopakramārthakena tu-śabdenātivāditva-hetuṁ prakṛtāṁ prāṇopāstiṁ vyāvartya mukhātivāditva-hetor viṣṇoḥ satya-śabdena pṛthag-upakramāt prāṇād arthāntaram dhikaś ca bhūmeti niścīyate | prāṇasyaiva bhūmatve tasmād ūrdhvaṁ tad-upadeśo na sambhavet | nāmāder āprāṇād ūrdhvam upadiṣṭaṁ vāg-ādi tasmād arthāntaraṁ vīkṣyate | evaṁ prāṇād ūrdhvam upadiṣṭo bhūmāpi tathā | satya-śabdaḥ khalu para-brahmaṇi śrī-viṣṇau prasiddhaḥ | satyaṁ jñānam anantaṁ brahma ity ādau, satyaṁ paraṁ dhīmahi ity ādau ca | satyeneti hetau tṛtīyā | satyena para-brahmaṇā nimittena yo’tivadatīti bhāvaḥ | prāṇasya nāmādyāśāvasānopāsyāpekṣayā utkarṣaḥ atadvido’tivāditvam | śrī-viṣṇos tu tasmād apy utkarṣāt tad-vidas tan-mukhyam iti prāṇātivādinaḥ satyātivādī śreyān iti visphuṭam | ata eva so’haṁ bhagavaḥ satyenātivadāni [chā.u. 7.16.1] iti śiṣyo’bhyarthayate | gurur apy āha satyaṁ tv eva vijijñāsitavyam [chā.u. 7.16.1] iti |

na ca punaḥ praśnottarābhāvāt prāṇa-viṣayam ativāditvaṁ paratrānukarṣaṇīyam iti vācyaṁ anavabodhāt | tathā hi prāṇād ūrdhvam apṛcchato’yam āśayaḥ, nāmādy-āśāvasāneṣv acetaneṣūpāsyeṣu pūrva-pūrvasmād uttarottaraṁ bhūyastvenopadiśya tat-tad-vido’tivāditvaṁ guruṇā noktaṁ prāṇa-śabdita-jīvātma-yāthātmya-vidas tu tad uktam ity atravopadeśasya parākāṣṭhā iti |

ataḥ punaḥ praśnābhāvaḥ | gurus tatra tām anaṅgīkurvaṁs tad abhyadhika-śrī-viṣṇu-svarūpa-yāthātmyāvagame saty eva seti svayam evaiṣa tv ity ādibhir upadiśati | śiṣyaś ca sarvotkṛṣṭe śrī-viṣṇau tasminn upadiṣṭe tad upāsana-tad-upāya-tat-svarūpa-yāthātmya-pratipitsayā so’haṁ bhagavaḥ satyenātivādāni [chā.u. 7.16.1] ity ādikam abhyarthayate | na copakramādi-dṛṣṭa ātma-śabdaḥ prāṇa-sacivaṁ jīvam āheti śakyaṁ vadituṁ, tasya parasminn eva mukhye vyutpannatvāt | ātmataḥ prāṇaḥ [chā.u. 7.26.1] ity agrima-vākya-virodhāc ca | evaṁ sati yatra nānyad ity ādi vākya-saṅgatir darśitāpi nirastā | yatra bhūmany anubhūyamāne saty anubhavitus tad āviṣṭasyānyadarśanādikaṁ niṣidhyate | sauṣuptikaṁ sukhaṁ svalpam iti suṣuptasya prāṇinaḥ bhūma-rūpatvaṁ vadann upahāsāspadam | tasmā śrī-viṣṇur eva bhūmā ||8||

hds : 10.87.15.

**|| 1.3.9 ||**

**dharmopapatteś ca |**

asmin bhūmni ye dharmāḥ paṭhyante, te para-brahmaṇi śrī-viṣṇāv evopapadyante, nānyatra | yo vai bhūmā tad amṛtam iti svābhāvikam amṛtatvam | sa bhagavaḥ kasmin pratiṣṭhita iti sve mahimni [chā.u. 7.24.1] ity ananyādhāratvam | sa evādhattvād ity ādinā sarvāśrayatvam | ātmataḥ prāṇa [chā.u. 7.26.1] ity ādinā sarva-kāraṇatvaṁ cety ādayaḥ ||9||

hds : 6.16.52.

 —o)0(o—

### 3. akṣarādhikaraṇam

**|| 1.3.10 ||**

bṛhad-āraṇyake paṭhyate—kasmin nu khalv ākāśa otaś ca protaś ceti | etad vai tad akṣaraṁ gārgi brāhmaṇā abhivadanty asthūlam anaṇv ahrasvam adīrgham alohitam asneham acchāyam [bṛ.ā.u. 3.8.7-8] ity ādi | tatra saṁśayaḥ—kim akṣaraṁ, pradhānaṁ kiṁ vā jīva uta brahma ? iti | tatra triṣv apy akṣara-śabda-prayogād anirṇayaḥ syād iti prāptau—

akṣaram ambarānta-dhṛteḥ

akṣaraṁ brahmaiva | kutaḥ ? ambareti | etasmin nu khalv akṣare gārgy ākāśa otaś ca protaś ceti [bṛ.ā.u. 3.8.12] ity ākāśa-paryantasya sarvasya dhāraṇāt ||10||

hds : 12.13.19.

**|| 1.3.11 ||**

nanu sā pradhāne’pi syāt, sarva-vikāra-kāraṇatvāt | jīve ca bhogya-bhūta-sarvācid-vastv-āśrayatvād iti cet, tatrāha—

sā ca praśāsanāt |

sāmbarānta-dhṛtir brahmaṇy eva | kutaḥ ? preti | etasya vā akṣarasya praśāsane gārgi dyāv-āpṛthivyau vidhṛte tiṣṭhataḥ | etasya vā akṣarasya sūryā-candramasau vidhṛtau tiṣṭhataḥ [bṛ.ā.u. 3.8.9] ity ādi viditasya praśāsanasya tatraiva sambhavād ity arthaḥ | na cedaṁ sva-praśāsanādhīnaṁ sarva-dhāraṇaṁ jaḍe pradhāne baddha-muktobhayāvasthe jīve ca samasti ||11||

hds : 8.3.21, 7.12.30-31.

**|| 1.3.12 ||**

anya-bhāva-vyāvṛtteś ca |

tad vā etad akṣaraṁ gārgy adṛṣṭaṁ draṣṭṛ, aśrutaṁ śrotṛ [bṛ.ā.u. 3.8.11] ity ādinā vākya-śeṣeṇāsyākṣarasya brahmānyatva-vyāvartanāc ca brahmaiva tat | atra draṣṭṛtvādinā jaḍātmaka-pradhāna-bhāvo vyāvartyate | sarvair adṛṣṭasya tasya sarva-draṣṭṛtvādy-upadeśāt jīva-bhāvaś ceti ||12||

hds : 10.87.28.

—o)0(o—

### 4. īkṣati-karmādhikaraṇam

**|| 1.3.13 ||**

praśnopaniṣadi—

etad vai satyakāma paraṁ cāparaṁ ca brahma yad oṁkāras tasmād vidvān etenaivāyatane naikataram anveti [pra.u. 5.2] iti prakṛtya—yaḥ punar etaṁ trimātreṇom ity etenaivākṣareṇa paraṁ puruṣam abhidhyāyīta, sa tejasi sūrye saṁpannaḥ | yathā pādodaras tvacā vinirmucyata evaṁ ha vai sa pāpmanā vinirmuktaḥ sa sāmabhir unnīyate brahma-lokaṁ sa etasmāj jīva-ghanāt parāt-paraṁ puriśayaṁ puruṣam īkṣate [pra.u. 5.5] iti paṭhyate |

tatra saṁśayaḥ—dhyānekṣayor viṣayaḥ puruṣaś caturmukhaḥ puruṣottamo veti | tatraika-mātraṁ praṇavam upāsīnasya manuṣya-lokaṁ dvi-mātram upāsīnasyānarīkṣa-lokaṁ phalaṁ procya tri-mātram upāsīnasya brahma-lokam āha | sa ca loka-kramāc caturmukha-lokaḥ pratyetavyas tad gatena vīkṣamāṇas tu sa eveti yukteś caturmukhaḥ sa iti prāpte—

īkṣati-karma vyapadeśāt saḥ |

sa puruṣottama eva īkṣati-karma darśana-viṣayaḥ | kutaḥ ? vyapadeśāt |

tam oṅkāreṇaivāyatanenānveti vidvān yat tac chāntam ajaram amṛtam abhayaṁ paraṁ ceti [pra.u. 5.7] iti brahma-dharma-nirdeśāt |

tad evaṁ nirṇīte brahma-loka-śabdo’pi niṣāda-sthapaty-adhikaraṇa-nyāyena śrī-viṣṇu-lokasya vācakaḥ siddhayati ||13||

hds : 10.63.34.

—o)0(o—

### 5. daharādhikaraṇam

**|| 1.3.14 ||**

chāndogye śrūyate—

atha yad idam asmin brahma-pure daharaṁ puṇḍarīkaṁ veśma daharo’sminn antarākāśas tasmin yad antas tad anveṣṭavyaṁ tad vāva vijijñāsitavyam iti [chā.u. 8.1.1]

tatra sandehaḥ—kim ayaṁ hṛdaya-puṇḍarīka-stho daharākāśo bhūtākāśaḥ, kiṁ vā jīvaḥ, uta śrī-viṣṇur iti ? tatra prasiddher bhūtākāśaḥ syāt | pura-svāmitva-pratyayatvāc ca jīvo veti prāpte—

dahara uttarebhyaḥ ||

śrī-viṣṇur eva daharaḥ | kutaḥ ? uttarebhyaḥ vākya-śeṣa-gatebhyao hetubhya ity arthaḥ | te ca viyad upamatva-sarvādhāratvāpahata-pāpmatvādayo bhūtākāśe jīve ca na sambhaveyuḥ | śrutau brahma-puram upāsakasya śarīraṁ tad-avayava-bhūtaṁ hṛdaya-puṇḍarīkaṁ brahmaṇo veśma tatra dhyeyaṁ daharākāśa-śabdaṁ paraṁ brahma tasminn anveṣṭavyam apahata-pāpmatvādi-guṇa-jātam iti vyākhyeyam ||14||

hds : 10.87.18..

**|| 1.3.15 ||**

ito’pi daharaḥ śrī-viṣṇur evety āha—

gati-śabdābhyāṁ tathā dṛṣṭaṁ liṅgaṁ ca ||

yathāpi hiraṇya-nidhiṁ nihitam akṣetrajñā upary upari sañcaranto na vindeyur evam evemāḥ sarvāḥ prajā aharahar gacchantya etaṁ brahma-lokaṁ na vindanty anṛtena hi pratyūḍhāḥ || [chā.u. 8.3.2]

ity atrainam iti prakṛtaṁ daharaṁ nirdiśya tatra prajānāṁ gatir uktā gantavyasya tasya brahma-loka-śabdaś coktas tābhyāṁ daharaḥ śrī-viṣṇur eveti niścitam | tathā hi—satā saumya tadā sampanno bhavati iti tatraivānyatra prāṇānāṁ parasmin gamanaṁ dṛṣṭaṁ tad eva brahma-loka-śabdasya śrī-viṣṇu-paratve liṅgaṁ gamakam | satya-loka-paratve tu tatra pratyahaṁ tāsāṁ sā na sambhavet ||15||

hds : 10.87.20.

**|| 1.3.16 ||**

dhṛteś ca mahimno’syāsminn upalabdheḥ ||

daharo’sminn antarākāśa iti prakṛtya viyad upamā-pūrvakaṁ tatra sarva-samānatvam uktvātma-śabdaṁ ca prayujyopadiśya cāpahata-pāpmatvādi tam evānativṛtta-prakaraṇaṁ nirdiśati | atha ya ātmā sa setur vidhṛtir eṣāṁ lokānāṁ asambhedāya [chā.u. 7.4.1] iti | tasmād asya viśva-dhṛti-rūpasya mahimno’smin dahare prāpter ayaṁ śrī-viṣṇur eva | eṣa setur vidhāraṇa eṣāṁ lokānāṁ asambhedāya [bṛ.ā.u. 4.4.22] ity anyatrāpy eṣa mahimā tatraiva dṛṣṭaḥ ||16||

hds : 4.3.30-32.

**|| 1.3.17 ||**

prasiddheś ca ||

ko hy evānyāt [tai.u. 2.7] ity ādau brahmaṇy ākāśa-śabdasya khyāteś ca ||17||

hds : 5.18.13.

**|| 1.3.18 ||**

nanu,

atha ya eṣa saṁprasādo’smāc charīrāt samutthāya paraṁ jyotir upasampadya svena rūpeṇābhiniṣpadyata eṣa ātmeti hovācaitad amṛtam abhayam etad brahma [chā.u. 8.3.4]

iti dahara-vākyāntarāle jīvasya parāmarśā sa eva daharaḥ syād iti cet, tatrāha—

itara-parāmarśāt sa iti cen nāsambhavāt ||

madhye jīva-parāmarśād upakrame’pi sa eveti na śakyaṁ vaktum | kutaḥ ? asambhavāt | upakramyoktasya apahata-pāpmatvādi-guṇāṣṭakasya jīve’nupapatter ity arthaḥ ||18||

hds : 10.89.10, 10.87.38..

**|| 1.3.19 ||**

uttarāc ced āvirbhāva-svarūpas tu ||

śaṅkā-cchedāya tu śabdaḥ | nety anuvartate | prajāpati-vākye sādhanāvirbhāvita-svarūpasyopadeśāt na tenāvirbhūta-svarūpaḥ śakyo grahītum ity arthaḥ | dhara-vākyārthaṁ tad aṣṭakaṁ nityāvirbhūtaṁ tathaiva pratīyāt | prajāpati-vākkyoktaṁ tat-sādhanāvirbhāvitaṁ | evam evaiṣa samprasādo’smāc charīrāt samutthāya [chā.u. 8.12.3] ity ādinā tathaiva pratīter ity ubhayor mahad antaram | kiṁ ca, sādhanāvirbhāvita-tad-aṣṭake’pi jīve asambhāvyāḥ setutva-jagad-vidhārakatvādayo guṇāḥ pareśatvaṁ daharasya gamayanti ||19||

hds : 2.4.14, 2.5.15..

**|| 1.3.20 ||**

yady evaṁ tarhi tad-antarāle jīva-prastāvaḥ kim-artham ? tatrāha—

anyārthaś ca parāmarśaḥ ||

tatra jīva-parāmarśaḥ paramātma-jñānārtha eva | yaṁ prāpya jīvas tad-aṣṭakavatā svarūpeṇābhiniṣpadyate sa eṣa paramātmeti ||20||

hds : 2.4.21.

**|| 1.3.21 ||**

alpa-śruter iti cet tad uktam ||

tatra yat samādhānaṁ tat prāg evoktam | nicāyyatvād evaṁ vyomavac ca ity anena vibhor api prādeśa-mātratvaṁ tan-mātra-smṛti-sthāna-mānopacārāt | smṛti-bhāvāpekṣayāvicintya-mahimnas tasya tathā prākaṭyād eva ||21||

hds : 2.4.16

|| 1.3.22 ||

itaś caitad evam ity āha—

anukṛtes tasya ca ||

nityāvirbhūta-tad-aṣṭaka-viśiṣṭasya daharasya sādhanāvirbhāvita-tad-dṛṣṭakena prajāpati-vākyoktena jīvenānukaraṇāt tasmād itaraḥ saḥ | pūrvam anṛtāpihita-svarūpaḥ paśāt brahmopāsanayā sañchinna-pidhānas tad upasampattyāvirbhāvita-susiddhaṁ, pavanam anuharate hanumān ity ādiṣu | dṛśyate ca muktasya brahmānukāraḥ, nirañjanaḥ paramaṁ sāmyam upaiti iti śruty-antare ||22||

hds : 11.12.12.

|| 1.3.23 ||

api smaryate ||

idaṁ jñānam upāśritya mama sādharmyam āgatāḥ |

sarge’pi nopajāyante pralaye na vyathanti ca || [gītā 14.2] iti |

muktānāṁ bhagavat-sādharmya-lakṣaṇaḥ sa smaryate | tasmād daharaḥ śrī-harir eva, na jīvaḥ ||23||

hds : 11.29.44.

 —o)0(o—

### 6. pramitādhikaraṇam

|| 1.3.24 ||

kaṭha-vallyāṁ paṭhyate |

aṅguṣṭha-mātraḥ puruṣo madhya ātmani tiṣṭhati |

īśānaṁ bhūta-bhavyasya na tato vijugupsate || [ka.u. 2.1.12] ity ādi |

iha vīkṣā—aṅguṣṭha-mātro jīvaḥ śrī-viṣṇur veti ? prāṇādhipaḥ sañcarati sva-karmabhir aṅguṣṭha-mātro ravi-tulya-rūpaḥ ity ādi śvetāśvatara-vākyaikārthāt jīva iti prāpte—

śabdād eva pramiteḥ ||

aṅguṣṭha-pramitaḥ śrī-viṣṇur eva | kutaḥ ? śabdād eva | īśāno bhūta-bhavyasya iti śruter evety arthaḥ | na cedṛg aiśvaryaṁ karmādhīnasya jīvasya sambhavet ||24||

hds : 1.12.8.

|| 1.3.25 ||

nanu vibhos tat-pramitatvaṁ kathaṁ ? tatrāha—

hṛdy apekṣayā tu manuṣyādhikāratvāt ||

tu-śabdo’vadhāraṇe | aṅguṣṭha-mātre hṛdi smaryamāṇatvāt vibhor ap aṅguṣṭha-mātratvaṁ | hṛn-mānāpekṣayā tasmin mānopacārāt smartṛ-bhāvāpekṣayā tādṛśasyāpi tasyācintya-mahimnas tathā hṛdi prākaṭyād vety uditaṁ prāk |

nanu dehi-bhedena hṛn-māna-bhedāt tāvattvaṁ tasyāśakyaṁ sampādayitum iti cet, tatrāha—manuṣyeti | śāstram aviśeṣeṇa pravṛttam api manuṣyān adhikaroti | teṣāṁ sāmarthyādi-juṣām upāsakatva-sambhavāt | tataś ca manuṣya-vapuṣām aikavidhyāt tadvatāṁ tad aviruddham | tena karitur agādi hṛdām aṅguṣṭha-mātratve’pi na virodhaḥ | yat tu jīvasyāpy aṅguṣṭha-mātratvam uktam | tat kila tāvati hṛdi sthiter eva tu tāvat svarūpatayā bālāgra-śata-bhāgety ādy uttara-vākyena tasyāṇutva-viniścayāt | tasmād iha śrī-viṣṇur evāṅguṣṭha-mātra iti ||25||

hds : 4.9.2; 1.9.42.

—o)0(o—

### 7. devatādhikaraṇam

**|| 1.3.26 ||**

brahmaṇe’ṅguṣṭha-parimittatva-siddhaye tad-āvedakaṁ śāstraṁ manuṣyādhikāram ity uktam | tena manuṣyāṇām eva tad-upāsakatvam iti samarthitam | idānīṁ tad-apavādena parādhikaraṇam idaṁ pravartayate | bṛhad-āraṇyake śrūyate—tad yo yo devānāṁ pratyabudhyata, sa eva tad abhavat | tatha rṣīṇāṁ tathā manuṣyāṇāṁ [bṛ.ā.u. 1.4.10] iti | tad devā jyotiṣāṁ jyotir āyur hopāsate’mṛtaṁ [bṛ.ā.u. 4.4.16] iti ca | iha saṁśayaḥ—idaṁ brahmopāsanaṁ manuṣyeṣv iva deveṣu śrūyamāṇaṁ sambhaven na veti | dehendriyābhāvena sāmarthyābhāvāt na teṣu tad-upāsana-sambhavaḥ | mantrātmakāḥ khalv indrādayo devā na teṣāṁ dehendriyāṇi santi | tad-abhāvād eva sāmarthya-vairāgyārthitvāni ca nety evaṁ prāpte—

tad-upary api bādarāyaṇaḥ sambhavāt ||

tad brahmopāsanaṁ manuṣyāṇām upari deveṣu ca svīkāryam iti bhagavān bādarāyaṇo namyate | kutaḥ ? upaniṣan-mantrārtha-vādetihāsa-purāṇa-loka-parijñāta-vigraha-śālināṁ teṣāṁ sāmarthyādi-sambhavāt | tad-upāsane sāmarthyaṁ divya-dehendriya-yogāt nijaiśvarya-viṣayaṁ vairāgyaṁ ca | tad-aiśvaryasya sāvadyatva-vinaśvaratvenānubhūyamānatvāt | smṛtiś ca—

na kevalaṁ dvija-śreṣṭha narake duḥkha-paddhatiḥ |

svarge’pi yāta-bhītasya kṣayiṣṇor nāsti nivṛttiḥ || [vi.pu. 6.5.50]

tata eva brahma-viṣayam arthitvaṁ ca | tasya niravadya-nitya-parimitānandatvena śrūyamāṇatvāt | vidyā-grahaṇāya brahmacaryam api devādīnāṁ śrūyate— trayāḥ prājāpatyāḥ prajāpatau pitari brahmacaryam ūṣur devā manuṣyā asurāḥ [bṛ.ā.u. 5.2.1] iti bṛhad-āraṇyake | indrasya ca chāndogye—eka-śataṁ ha vai varṣāṇi maghavān prajāpatau brahmacaryam uvāsa [chā.u. 8.11.3] iti | tasmāt sāmarthyādīnāṁ sattvād adhikāriṇe devādaya iti ||26||

hds : 4.8.20, 22.

**|| 1.3.27 ||**

nanu devādīnāṁ vigrahavattve svīkriyamāṇe karmaṇi virodhaḥ prāpnuyāt ekasya paricchinnasya bahu-yajñeṣu yugapad-āhūtasya sānnidhyānupapatter iti cet tatrāha—

virodha-karmaṇīti cen nāneka-pratipatter darśanāt ||

tat-svīkāre’pi na tatra virodhaḥ | kutaḥ ? aneketi | śaktimatāṁ saubharyādīnāṁ kārya-vyūha-prāpti-darśanād ity arthaḥ ||27||

hds : 7.8.42, 3.22.44, 3.23.47.

**|| 1.3.28 ||**

nanūkta-hetor devatā-vigraha-vādināṁ karmaṇi virodho mā bhūt, veda-śabde tu sa syāt | tad-utpatteḥ pūrvatra tad-vināśāt paratra ca tad-vācake tasmin bandhyātmajāti-śabdavad aprāmāṇya-lakṣaṇe virodhaḥ | autpattikas tu śabdenārthasya sambandha iti śabda-tad-artha-tat-sambandhānāṁ yat-pūrva-tantreṇa nityatvam uktaṁ tac ca viruddhaṁ syād iti cet, tatrāha—

śabda iti cen nātaḥ prabhāvāt pratyakṣānumānābhyām ||

veda-śabde’pi nokta-lakṣaṇe virodhaḥ | kutaḥ ? ataḥ prabhavāt | nitya-tat-tad-ākṛti-vācakāt tat-tad-veda-śabdāt tat-tad-vācya-nityākṛty-anusmṛtyā tat-tad-vigrahāṇām utpatter ity arthaḥ | ākṛtayo nityāḥ sarva-vyaktibhyaḥ pūrvaṁ sthiteḥ | viśvakarmaṇaḥ sva-śāstre yāḥ proktāḥ citrakarma-prasiddhaye yamaṁ daṇḍa-pāṇiṁ likhanti varuṇaṁ tu pāśa-hastam iti | devādi-vācakā veda-śabdā gavādi-śabdavat svabhāvād evākṛtiṣu saṅketitāḥ santi | na tu caitrādi-śabdavat vyakti-mātreṣu | tathā ca nityākṛti-vācitvād veda-śabdānāṁ tadvan nāprāmāṇyaṁ, nāpi pūrva-tantra-virodha iti | idaṁ kutaḥ ? pratyakṣeti śruti-smṛtibhyām ity arthaḥ | śrutis tāvat śabda-pūrvāṁ sṛṣṭim āha—eta iti ha vai prajāpatir devān, asṛjatāsṛgram iti manuṣyān, indava iti pitṝṁs, tiraḥ pavitram iti grahān, āśava iti stotraṁ, viśvānīti mantram, abhisaubhagety anyāḥ prajāḥ [pañcaviṁśati-brāhmaṇa 6.9.13.22, 6.12.1.3] iti[[2]](#footnote-2) | smṛtiś ca—

nāma-rūpaṁ ca bhūtānāṁ kṛtyānāṁ ca prapañcanam |

veda-śabdebhya evādau devādīnāṁ cakāra saḥ || [vi.pu. 1.5.63]

ity ādyā ||28||

hds : 2.10.36, 2.5.16, 2.10.37.

**|| 1.3.29 ||**

ata eva ca nityatvam ||

ato nityākṛti-vācitvāt kartuḥ smaraṇāc ca nityatvaṁ vedasya siddham | kāṭhakādi-saṁjñā tu tat-tad-uccaritatvenaiva bodhyā ||29||

hds : 8.7.25, 26, 29.

**|| 1.3.30 ||**

syād etat | veda-śabda-smṛtyākṛty-anusmṛtā devādi-vigraha-sṛṣṭir yā vidhātuḥ śrāvyate sā kila naimittika-pralayānte syāt prākṛtika-pralaye tu prākṛtikād itarasya sarvasya vināśoktes tasya tādṛśī sṛṣṭiḥ kathaṁ syāt kathaṁ vā vedasya nityatvam iti cet, tatrāha—

samāna-nāma-rūpatvāc cāvṛttāv apy avirodho darśanāt smṛteś ca ||

śaṅkā-cchedāya ca-śabdaḥ | āvṛttau mahā-pralayāt parasyām ādi-sṛṣṭāv api veda-śabde na virodhaḥ | kutaḥ ? samāneti | pūrvokta-tulya-nāma-rūpa-saṁsthānatvād ity arthaḥ | mahā-pralaye vedās tad vācyās tat-tad-ākṛtayaś ca nityāḥ padārthāḥ sa-śaktike śrī-harāv ekībhāvam āpannās tiṣṭhanti | atha tasmin sisṛkṣau sati tato’bhivyajyante | tair veda-śabdais tat-tad-ākṛti-paryālocana-pūrvikā tat-tad-vyakti-sṛṣṭiḥ śrī-hareś caturmukhasya ca syāt | ghaṭādi-śabdaiḥ pūrva-ghaṭādy-ākṛti-vimarśinaḥ kulālasya pūrva-sadrśī ghaṭādi-sṛṣṭir yathety uttara-sṛṣṭānāṁ pūrva-sṛṣṭes taulyam | evaṁ ca naimittika-pralayāntavat mahā-pralayānte’pi tādṛk sṛṣṭir bhaved eveti |

idaṁ kuto’vagataṁ ? tatrāha—darśanād iti | darśanaṁ tāvat—ātmā vā idam eka evāgra āsīn nānyat kiṁcana miṣat | sa īkṣata lokān nu sṛjai [] iti, yo brahmāṇaṁ vidadhāti pūrvaṁ yo vai vedāṁś ca prahiṇoti tasmai [śve.u. 6.18], sūryācandramasau dhātā yathā-pūrvam akalpayat [ṛ.ve. 10.190.3] ity ādi |

smṛtiś ca—

nyagrodhaḥ sumahān alpe yathā bīje vyavasthitaḥ |

saṁyame viśvam akhilaṁ bīja-bhūte tathā tvayi || [vi.pu. 1.13.66] iti |

nārāyaṇaḥ paro devas tasmāj jātaś caturmukhaḥ || iti |

tene brahma hṛdā ya ādikavaye [bhā.pu. 1.1.1] iti caivam ādyā |

ayam atra niṣkarṣaḥ | sarveśvaro bhagavān mahā-pralayānte yathā-pūrvaṁ viśvaṁ vicintayan bahu syām iti saṅkalpya sūkṣmātmanā svasmin vilīnaṁ bhoktṛ-bhogya-samudāyaṁ vibhajya mahad-ādi-brahma-paryantam aṇḍaṁ pūrvavan nirmāya vedāṁś ca pūrvānupūrvikān āvirbhāvya manasaiva tān brahmāṇam adhyāpya ca pūrvavad devādi-rūpa-viśva-sṛṣṭau taṁ viniyuṅkte, svayaṁ ca tad antarniyamayann avatiṣṭhate | so’pi tad-anugraha-labdha-sārvajñya-vīryo vedais tat-tad-ākṛtīr vimṛśya pūrvadevādi-tulyāṁs tān sṛjatīti | tad evam indrādi-śabdātmano vedasyendrādy-arthākṛteś ca sadātanatvāt tayo sambandhe’pi tathātvaṁ siddham iti śabde’pi na ko’pi virodhaḥ | tathā ca devādīnāṁ sāmarthyādi-sambhavāt teṣām api brahmopāsanādhikāraḥ siddhaḥ | devādy-adhikāre’pi nāṅguṣṭha-mātra-śrutir viruddhā | tad-aṅguṣṭha-pratimatvena tat-siddheḥ ||30||

hds : 2.9.38-39.

**|| 1.3.31 ||**

atha yāsu vidyāsu devā evopāsyās tāsu teṣām adhikāraḥ syān na veti vicāryate | chāndogye—asau vā ādityo devamadhu tasya dyaur eva tiraścīnaṁ vaṁśa [chā.u. 3.1.1] ity ādinā sūryasya deva-madhutvaṁ pratipādyate | raśmīnāṁ chidratvaṁ ca tatra vasuy-rudrāditya-marut-sādhyāḥ pañca deva-gaṇāḥ sva-mukhyena mukhenāmṛtaṁ dṛṣṭvaiva tṛpyantīty ādi cocyate | sūryasya madhutvaṁ ca ṛg-ādi-prokta-karma-niṣpādyasya raśmi-dvārā prāptasya rasasyāśrayatayā vyapadiśyante | evam anyan nāpy anyad evopāsanā ca grāhyā | tatra tāvat para-matam āha—

madhv-ādiṣv asambhavād anadhikāraṁ jaiminiḥ ||

jaiminir devānāṁ madhv-ādiṣu vidyāsv anadhikāraṁ manyate | kutaḥ ? asambhavāt | na hi svayam upāsyaḥ sann upāsako bhavitum arhati ekasminn ubhayāsambhavāt | vasutvādi-prāpter madhu-vidyā-phalasya siddhatvenārthitvāsambhavāc ca ||31||

hds : 11.6.33.

**|| 1.3.32 ||**

jyotiṣi bhāvāc ca ||

tad devā jyotiṣāṁ jyotir ity ādi śruter jyotiṣi parasmin brahmaṇi teṣām upāsakatayā bhāvāc ca na tāsv adhikāraḥ | brahmopāsanasya deva-manuṣya-sādhāraṇye’pi viśiṣya devānāṁ tat-kathanaṁ teṣām itaropāsana-nivṛttiṁ dyotayati ||32||

hds : 10.14.23. 10.63.34.

—o)0(o—

### 8. bhāvādhikaraṇam

**|| 1.3.33 ||**

evaṁ prāpte bravīti—

bhāvaṁ tu bādarāyaṇo’sti hi ||

tu śaṅkā-cchedārtham | tāsv api madhv-ādi-pūpāsanāsu bhāvaṁ devādhikārasya bhagavān bādarāyaṇo manyate | hi yasmād āditya-vasv-ādīnām api satāṁ svāvastha-brahmopāsanayā svabhāvāpti-pūrvaka-brahma-lipsā sambhavo’sti | kārya-kāraṇobhayāvastha-brahmopāsanasyātrāvagamāt | idānīm āditya-vasv-ādayaḥ santaḥ svāvastha-brahmopāsīnāḥ kalpāntare’py ādityādayo bhūtvā ādityādy-antaryāmi-kāraṇa-bhūtaṁ brahmopāsya muktāḥ santas tad bhaviṣyantīti bhāvaḥ | na cādityādi-śabdānāṁ brahma-paryantatve mānābhāvaḥ | ya etam evaṁ brahmaupaniṣadaṁ veda ity upasaṁhārasya mānatvāt | na ca vidyā-phalasya vasutvādi-prāpteḥ siddhatvād arthitvāsambhavaḥ | loke putriṇām eva satāṁ janmāntare putra-lipsā-darśanāt | evaṁ ca brahmaṇa evopāsyatvāt tad devā jyotiṣāṁ jyotir ity api sūpapannam | prajāpatir akāmayata prajāyeyeti sa etad agnihotraṁ mithunam apaśyat | tad-udite sūrye’juhot iti | devā vai satram āsata ity ādi śruty-antara-siddhaḥ karmādhikāraś ca teṣāṁ na viruddyate | loka-saṅgrahārthayā bhagavad-ājñayā tat-karaṇāt |

nanu madhu-vidyādi-śālinām aneka-kalpa-paryantaṁ vilambaṁ sahiṣṇūnāṁ kathaṁ mumukṣutvaṁ brahma-lokānta-sukha-vaitṛṣṇye tattvāt ? satyam | tad-bodhaka-śāstrād adṛṣṭa-vaicitryasya niyāmakatvāc ca tādṛśāḥ kecid adhikāriṇaḥ sambhavantīti svīkāryam | idam adhikaraṇaṁ pūrvārthe kaimutya-dyotanāya ||33||

hds : 10.63.43-44.

—o)0(o—

### 9. apaśūdrādhikaraṇam

**|| 1.3.34 ||**

manuṣyāṇāṁ devādīnāṁ ca sāmarthyādi-yogād brahmopāsanāyām adhikāraḥ proktaḥ | sā ca vedānta-pāṭhād ṛte na sambhavati | aupaniṣadaḥ puruṣaḥ ity ādi-śrutir iti sthitam | tat-prasaṅgād idam ārabhyate |

chāndogye jānaśrutir hi pautrāyaṇa [chā.u. 4.1.1] ity ādir ākhyāyikā śrūyate | tatra haṁsokti-śravaṇānantaraṁ sayugvāno raiṅkasya sannidhi-gatena jānuśrutinā go-niṣka-rathān darśayitvā devatāṁ pṛṣṭo raiṅka āha—ahaha hāretvā śūdra tavaiva saha gobhir astv [chā.u. 4.2.3] iti taṁ śūdra-śabdena sambodhya punar apy āhṛta-go-noṣka-ratha-kanyopahāraṁ ājahāremāḥ śūdrānenaiva mukhenālāpayiṣyathā [chā.u. 4.2.5] ity uktvā saṁvarga-vidyām upadiṣṭavān iti varṇyate | iha bhavati saṁśayaḥ | veda-vidyāyāṁ śūdro'dhikriyate na veti | tatra manuṣyādhikāroktir aviśeṣāt sāmarthyādi-sattvāt śūdreti śrauta-liṅgāt purāṇādiṣu vidurādīnāṁ brahmavittva-darśanāc ca so'dhikriyate iti prāptau |

śug asya tad-anādara-śravaṇāt tadādravaṇāt sūcyate hi ||

nety anuvartate | tasyāṁ śūdro nādhikriyate | kutaḥ ? hi yasmād asya pautrāyaṇasya jānaśruter abrahmajñasya kam v are enam etat santaṁ sayugvānam iva raiṅkam āttha [chā.u. 4.1.3] iti haṁsoktānādara-vākya-śravaṇāt tadā brahmajñaṁ raiṅkaṁ pratyādravaṇāt śuk saṁjāteti sūcyate asyām ākhyāyikāyām | tathā ca śoka-yogād evāśudre’pi tasmin śūdreti sambodhanaṁ sva-sārvajñya-vijñāpanayaiva na tu caturtha-

varṇatvād iti ||34||

hds : 1.4.25.

 —o)0(o—

**|| 1.3.35 ||**

evaṁ śūdratva-liṅge niraste ko'yam iti jijñāsāyāṁ kṣatriyatvam asya vaktuṁ sūtrayati—

kṣatriyatvāvagateś cottaratra caitrarathena liṅgāt ||

asya jānaśruteḥ kṣatriyatvam avagamyate śraddhādeyo bahudāyī [chā.u. 4.1.1] ity aneka-dānādi-samadhigata-janapadādhipatyāt kṣattāram uvāceti kṣattuḥ preṣaṇāt raiṅkāya go-niṣka-ratha-kanyādi-dānāc ca | na hy etāni kṣatriyād anyasya sambhavanti | rāja-dharmatvād upakramākhyāyikāyāṁ kṣatriyatvam avagatam | athopasaṁhārākhyāyikāyāṁ tad avagamyata ity āha uttaratraitat saṁvarga-vidyā-vākya-śeṣe saṅkīrtitena caitrarathenābhipratārita-saṁjñena kṣatriyatvaṁ vijñāyate | vākya-śeṣas tathāha—atha śaunakaṁ kāpeyam abhipratāriṇaṁ ca kākṣaseniṁ pariviśyamānau brahmacārī bibhikṣe [chā.u. 4.3.5] ity ādi |

nanv abhipratāriṇaś caitrarathatvaṁ kṣatriyatvaṁ ca nāsmin prakaraṇe pratīyate iti cet tatrāha liṅgād iti | atha śaunakam ity ādinā sāhacaryāl liṅgād abhipratāriṇaḥ kāpeya-sambandhaḥ pratītaḥ | anyatra caitena caitrarathaṁ kāpeyā ayājayann iti kāpeya-sambandhinaś caitrarathaṁ śrūyate | tasmāt caitrarathir nāma kṣatra-patir ajāyata [] iti caitrarathasya kṣatriyatvaṁ ceti | tad evaṁ tasya tat tac ca siddham | tathā ca saṁvarga-vidyopāsakau kāpeyābhipratāriṇau vā brāhmaṇa-kṣatriyau nirdiṣṭāv atas tasyām eva vidyāyāṁ guru-śiṣya-bhāvenānvitau raiṅka-jānaśrutī ca tathā syātām iti tasya kṣatriyatvam | tataś ca vede śūdrau nādhikārīty artho yuktyā sādhitaḥ ||35||

hds : 4.16.16-18.

 —o)0(o—

**|| 1.3.36 ||**

tad evaṁ śruty-ādy-anugraheṇa darśayati—

saṁskāra-parāmarśāt tad-abhāvābhilāpāc ca ||

śruty-antare aṣṭa-varṣaṁ brāhmaṇam upanayīta tam adhyāpayed ekādaśe kṣatriyaṁ dvādaśe vaiśyam ity adhyāpanāya saṁskāra-vimarśanāt tatra brāhmaṇānāṁ evādhikāraḥ | nāgnir na yajño na kriyā na saṁskāro na vratāni śūdrasya iti saṁskārābhāva-kathanāc ca śūdrasya nādhikāraḥ | travarṇika-bāhyasya saṁskārāvidhānāt saṁskāra-sāpekṣe veda-pāṭhe tasya na saḥ ||36||

hds : 7.21.13, 7.11.14-15, 7.11.21.24.

|| 1.3.37 ||

saṁskārābhāvaṁ draḍhayati—

tad-abhāva-nirdhāraṇe ca pravṛtteḥ

chāndogye eva nāham etad veda bho yad-gotro’ham asmi [chā.u. 4.4.4] iti satya-vacasā jābālasya śūdratvābhāve nirdhārite sati, naitad abrāhmaṇo vivaktum arhati samidhaṁ somyāharopa tvā neṣye na satyād agāḥ [chā.u. 4.4.5] iti gautamasya guros tat saṁskārādau pravṛtteś ca brāhmaṇa-padopalakṣita-traivarṇikatvam eva saṁskāra-prayojakam avagamyate, ato na śūdro’dhikārī ||37||

hds : 1.4.25.

 —o)0(o—

|| 1.3.38 ||

śravaṇādhyayanārtha-pratiṣedhāt smṛteś ca ||

padyu ha vā etac chmaśānaṁ yac chūdra-samīpa nādhetavyam | tasmāc chūdro bahu-paśur ayajñīya[[3]](#footnote-3) iti śūdrasya veda-śravaṇa-pratiṣedhān na sa tatrādhikārī | anupaśṛṇvanto’dhyayana-tad-artha-jñāna-tad-anuṣṭhānāni na sambhavantīty atas tāny api pratiṣiddhāni |

nāgnir na yajñaḥ śūdrasya tathaivādhyayanaṁ kutaḥ |

kevalaiva tu śuśrūṣā trivarṇānāṁ vidhīyate ||

vedākṣara-vicāreṇa śūdraḥ patati tat-kṣaṇād ity-ādi-smṛteś ca | tathā vidurādīnāṁ tu siddha-prajñatvān na kiñcic codyam | śūdrādīnāṁ mokṣas tu purāṇādi-śravaṇaja-jñānāt sambhaviṣyati | phale tu tāratamyaṁ bhāvi || 38 ||

hds : 3.6.29-33.

 —o)0(o—

### 10. kampanādhikaraṇam

**|| 1.3.39 ||**

evaṁ prāsaṅgikaṁ samāpya prakṛtaṁ samanvayaṁ cintayati—kaṭha-vallyāṁ paṭhyate—

yad idaṁ kiṁ ca jagat sarvaṁ prāṇa ejati niḥsṛtam |

mahad bhayaṁ vajram udyataṁ ya etad vidur amṛtās te bhavanti || [ka.u. 2.3.2] iti |

kim atra vajram aśanir brahma veti saṁśaye bhava-hetutayā kampakāritvāt taj-jñānena mokṣasya ca vācanikatvād aśanir vajra-śabdād avagamyate | prāṇatvaṁ cāsya rakṣakatvāt | na ca prakaraṇād brahmārthatayā śakyā kartum udyataṁ vajram iti śrutyā tasya bādhād ity evaṁ prāpte—

kampanāt ||

vajrādi-sahitasya kṛtsnasya jagataḥ kampakatvād vajram atra brahmaiva |

cakraṁ caṅkramaṇād eṣa varjanād vajram ucyate |

khaṇḍanāt khaḍga evaiva heti-nāmā hariḥ svayam || [bra.vai.pu.]

iti smaraṇāc ca | ayaṁ bhāvaḥ—prāṇa-śabditatvaṁ bhaya-hetutvaṁ ca paramātmanaḥ śruti-prasiddham | tat tac cātra vajra-śabditasya kīrtyamānaṁ sad asya paramātmatvaṁ gamayatīti ||39||

hds : 6.10.13; 6.12.3, 6.8.32, 6.12.10, 6.12.8.

|| 1.3.40 ||

jyotir-darśanāt ||[[4]](#footnote-4)

na yatra sūryo bhāti na candra-tārake ity ādikam itaḥ prāk śrutam | bhayād asyāgnis tapati ity ādikaṁ paratra | tatrobhayatrāpi brahmaikāntasya jyotiṣas tejaso darśanād antarāle’pi brahmaiva vajra-śabdād avadhāraṇīyam ||40||

hds : 6.11.20, 10.3.24..

—o)0(o—

### 11. arthāntarādhikaraṇam

**|| 1.3.41 ||**

ākāśo ha vai nāma-rūpayor nirvahitā te yad antarā tad brahma tad amṛtṁ sa ātmā [chā.u. 8.14.1] iti śrutaṁ chāndogye |

tatrākāśa-śabdena saṁsāra-bandhād vinirmukto jīvātmocyate paramātmā veti sandehe | aśva iva romāṇi vidhūya pāpam ity ādinā pūrva-muktasya prakṛatatvāt te yad antareti nāma-rūpa-vimuktasyābhidhānāt tasyāpi bhūta-pūrva-gatyā tan-nirvoḍhṛtva-sambhavād asaṅkucita-prakāśa-śabdasyāpi tatropapatteś ca vimuktātmeha pratipādyate | tad brahma tad amṛtam iti tad-avasthā vimṛṣṭeti prāpte—

ākāśo’rthāntaratvādi-vyapadeśāt ||

ihākāśaḥ parmātmaiva na mukta-jīvaḥ | kutaḥ ? arthāntareti | ayam arthaḥ—nāma-rūpa-nirvoḍhṛtvaṁ kila muktāvasthāj jīvād anyam ākāśaṁ sādhayati | baddhāvasthaṁ taṁ khalu karma-vaśāt nāma-rūpe bhajataḥ | svayaṁ tu tan nirvoḍhṛtve na śaktaḥ | muktāśrayasya tu tasya tatra jagad vyāpāra varjyam iti vakṣyamāṇāt paramātmanas tu jagan nirmitiṣu kṣamsya śrutyaiva tad uktam | anena jīvenātmanānupraviśya nāma-rūpe vyākaravāṇi ity ādinā | tasmāt paramātmaiveha bodhyaḥ | ādi-śabdāt nirupādhika-bṛhattvādi-rūpaṁ brahmatvādi | yat tu pūrvaṁ muktaḥ prakṛta ity uktaṁ tan na brahma-lokam iti paramātmanaḥ prakṛtatvāt ākāśa-śabdaś ca vyāpakatvād asaṅgatvāc ca paramātmani prayuktaḥ prasiddhaś ca tatraiveti ||41||

hds : 6.16.21,23.

|| 1.3.42 ||

syād etat muktād api jīvād arthāntaraṁ brahmeti nopayuktaṁ kṣodākṣamatvāt | tathā hi bṛhad-āraṇyake, katama ātmeti yo’yaṁ vijñānamayaḥ prāṇeṣu hṛdy antar-jyotiḥ puruṣaḥ | puruṣaḥ sa samānaḥ sann ubhau lokāv anusaṁcarati [bṛ.ā.u. 4.3.7] ity ādinā baddhāvasthaṁ jīvam upakramya, sa vā ayam ātmā brahma vijñāna-mayaḥ [bṛ.ā.u. 4.4.5] ity ādinā tasyaiva brahmatvaṁ parāmṛśyate | paratryāpy athākāmayamāna [bṛ.ā.u. 4.4.6] ity ādinā muktāvastheti vimṛśya, brahmaiva san brahmāpy eti [bṛ.ā.u. 4.4.6] iti tasya tathātvaṁ niścīyate | tathānte’py abhayaṁ vai brahma bhavati ya evaṁ veda [bṛ.ā.u. 4.4.25] iti phaloktiś ca |

tad evaṁ sati yaḥ kvacij jīva-brahmaṇor bheda-vyapadeśaḥ sa khalu ghaṭākāśa-mahākāśavad upādhi-kṛtaḥ syāt tad-vigame paricchinnasya jīvasya mahattvaṁ ghaṭa-nāśe ghaṭākāśasyeva | viśva-kṛttvādi ca tasyiaveśvaratvāt tasmāt nārthāntaraṁ mukta-jīvād brahmety ākṣiptau paṭhati—

suṣupty-utkrāntyor bhedena ||

vyapadeśād ity anuvartate | tasmin vākya-sandarbhe mukta-jīvo brahmaiveti na sambhavati | kutaḥ ? suṣuptāv utkrāntau ca jīvād bhedena brahmaṇo vyapadeśāt | suṣuptau tāvat prājñenā’’tmanā saṁpariṣvakto na bāhyaṁ kiñcana veda nā’’ntaraṁ [bṛ.ā.u. 4.3.21] iti | utkrāntau ca, prājñenā’’tmanā’nvārūḍha utsarjan yāti [bṛ.ā.u. 4.3.35] iti | utsarjan hikka-śabdaṁ kurvan | na ca svapata utkrāmato vā akiñcij-jñasya tadaiva prājñena svenaiva pariṣvaṅgānvarohau sambhavetām | na ca jīvāntareṇa tasyāpi sārvajñyābhāvāt ||42||

hds : 11.3.39-40.

|| 1.3.43 ||

nanu naitāvatbhīṣṭa-siddhir aupādhika-bhedābhyupagamād iti cet, tatrāha—

paty-ādi-śabdebhyaḥ ||

tatraivottaratra paty-ādayaḥ śabdāḥ paṭhyante | sa vā ayam ātmā…sarvasya vaśī sarvasyeśānaḥ sarvasyādhipatiḥ sarvam idaṁ praśāsti yad idaṁ kiñca [bṛ.ā.u. 5.6.1] sa na sādhunā karmaṇā bhūyān no evāsādhunā kanīyān eṣa sarveśvara eṣa bhūtādhipatir eṣa lokeśvaraḥ loka-pāla eṣa setur vidharaṇa eṣāṁ lokānām asaṁbhedāya [bṛ.ā.u. 4.4.22][[5]](#footnote-5) ity ādinā | tebhyo mukta-jīvād anyat brahmeti vijñāyate | na hi sarvādhipatyaṁ sarva-praśāsanādikaṁ vā mukta-jīvasya śakyaṁ vaktum, jagad-vyāpāra-varjam [ve.sū. 4.4.17] iti pratiṣedhāt | antaḥ-praviṣṭaḥ śāstā janānām iti taittarīyake [?] brahmaṇa eva tac-chravaṇāt | na caupādhikatvaṁ bhedasya tasya muktāv api śravaṇāt | aṁśādhikaraṇe tu tathātvaṁ parihariṣyāmaḥ | ayam ātmā brahma [bṛ.ā.u. 4.4.5] ity atra jīvasya tad uktis tad-guṇāṁśa-yogāt | brahmaiva sann ity atra tu āvirbhāvita-guṇāṣṭakena brahma-sadṛśaḥ sann ity evārthaḥ | paramaṁ sāmyam upaiti [mu.u. 3.2.3] ity ādi śravaṇāt brahma-bhāvottara-bhāvitvāc ca brahmāpyayasyeti pūrvam abhāṣi | tad evaṁ baddha-muktobhayāvasthāj jīvāt brahmaṇo bheda-siddho nāma-rūpa-nirvoḍhākāśo na mukta-jīvaḥ, kintu paramātmaiveti siddham | netaro’nupapatter bheda-vyapadeśāc cety atra yat śaṅkā-nidānaṁ tad ihaivoktam iti punar-uktir mukti-kālika-bhedābhyāsāt na doṣa ity apare ||43||

hds : 7.3.29,31.

|| iti brahma-sūtra-bhāṣye prathamādhyayasya tṛtīyaḥ pādaḥ ||

|| 1.3 ||

(1.4)

## caturthaḥ pādaḥ

tamaḥ sāṅkhya-ghanodīrṇaṁ yasya go-gaṇaiḥ |

taṁ saṁvid-bhūṣaṇaṁ kṛṣṇa-pūṣaṇaṁ samupāsmahe ||

### 1. ānumānikādhikaraṇam

**|| 1.4.1 ||**

mukty-upāyatayā jijñāsyaṁ viśva-janmādi-bījaṁ jaḍāj jīvāc ca vilakṣaṇam avicintyānanta-śakti-sārvajñyādi-kalyāṇa-guṇa-mayaṁ nirasta-heyaṁ niraṅkuśaiśvaryaṁ paraṁ brahma parāmṛṣṭaṁ prāk | idānīṁ tu kāsucic chākhāsu dṛśyamānānāṁ kapila-tantra-siddha-pradhāna-pumarthaka-śabdānvitānāṁ vākyānāṁ samanvayas tatraiva cintyate | kaṭha-vallyām idam āmananti—

indriyebhyaḥ parā hy arthā arthebhyaś ca paraṁ manaḥ |

manasas tu parā buddhir buddher ātmā mahān paraḥ ||

mahataḥ param avyaktam avyaktāt puruṣaḥ paraḥ |

puruṣān na paraṁ kiṁcit sā kāṣṭhā sā parā gatiḥ || [ka.u. 1.3.10-11] iti |

tatrāvyakta-śabdena smārtaṁ pradhānaṁ vācyaṁ śarīraṁ veti sandehe mahad-avyakta-puruṣāṇāṁ parāpara-bhāvena smṛti-prasiddhānāṁ śrutau yathāvat pratyabhijñānāt smārtaṁ svatantraṁ pradhānam iha vācyaṁ śarīraṁ veti prāpte—

ānumānikam apy ekeṣām iti cen, na,

śarīra-rūpa-kavi-nyasta-gṛhīter darśayati ca ||

ekeṣāṁ kaṭhānām ānumānikaṁ smārtaṁ pradhānam api vācyaṁ dṛśyate | na vyaktam avyaktam iti vyutpattyā tad ukter iti cen, na | kutaḥ ? śarīrety ādeḥ | śarīram evātra ratha-rūpaka-vinyastam avyakta-śabdena gṛhyate | darśayati caitat prāktano grantha ātma-śarīrādīnāṁ rathādi-rūpaka-kḷptim | etad uktaṁ bhavati pūrvatra—

ātmānaṁ rathinaṁ viddhi śarīraṁ ratham eva tu |

buddhiṁ tu sārathiṁ viddhi manaḥ pragraham eva ca ||

indriyāṇi hayāny āhur viṣayāṁs teṣu gocarān |

ātmendriya-mano-yuktaṁ bhoktety āhur manīṣiṇaḥ || [ka.u. 1.3.3-4] ity antena granthena |

śrī-viṣṇu-pada-prepsum upāsakaṁ rathitvena tac-charīrādikaṁ rathāditvena rūpayitvā yasyaite rathādayo vaśe bhavanti so’dhvanaḥ pāraṁ tat-padam āpnoty uktvātha rathādi-rūpitānāṁ teṣāṁ śarīrādīnāṁ vaśīkāryatāyāṁ gauṇya-prādhānyam ucyate indriyebhyaḥ parā hy arthā [ka.u. 1.3.10] ity ādinā | tatra yānīndriyāṇi ratha-rūpake aśvādi-bhāvena prakṛtāni tāny eveha vākye’pi gṛhyante prāyaḥ-śabda-taulyāt | yat tu śarīram avaśiṣṭaṁ tat khalu avyakta-śabdena pariśeṣāt prakaraṇāc ceti | na ca smārta-tattva-pratyabhijñātrāsti tan-mata-virodhāt ||1||

hds : 7.3.29,31.

**|| 1.4.2 ||**

nanu śarīrasya vyaktatvād avyakta-śabda-vācyatā katham ity āśaṅkyāha—

sūkṣmaṁ tu tad-arhatvāt ||

śaṅkā-nirāsāya tu-śabdaḥ | kāraṇātmanā sūkṣma-śarīram iha vivakṣyate | kutaḥ ? tad-arhatvāt | tasya sūkṣma-śarīrasya avyakta-śabda-yogyatvāt | tad veda tarhy avyākṛtam āsīd iti śrutir apīdaṁ sthūlāvasthaṁ jagat prāg-bīja-śakty-avasthaṁ tad yogyaṁ darśayati ||2||

hds : 1.3.32.

**|| 1.4.3 ||**

tad-adhīnatvād arthavat ||

parama-kāraṇa-brahmādhīnatvād arthavat pradhānaṁ sva-kāryotpādana-phalavad ity arthaḥ | tad-īkṣaṇenaiva pradhānaṁ vartate, na tu svataḥ jāḍyāt | śrutiś ca śvetāśvatarāṇāṁ—māyāṁ tu prakṛtiṁ vidyān māyinaṁ tu maheśvaram [śve.u. 4.10], asmān māyī sṛjate viśvam etat [śve.u. 4.9], ya eko'varṇo bahudhā śakti-yogāt varṇān anekān nihitārtho dadhāti [śve.u. 4.1] ity ādyā | smṛtiś ca—

sa eva bhūyo nija-vīrya-coditāṁ

sva-jīva-māyāṁ prakṛtiṁ sisṛkṣatīm |

anāma-rūpātmani rūpa-nāmanī

vidhitsamāno’nusasāra śāstra-kṛt || [bhā.pu. 1.10.22]

pradhāna-puruṣau cāpi praviśyātmecchayā hariḥ |

kṣobhayāmāsa samprāpte sarga-kāle vyayāvyayau || [vi.pu. 1.2.29]

mayādhyakṣeṇa prakṛtiḥ sūyate sa-carācaram |

hetunānena kaunteya jagad viparivartate || [gītā 9.10] ity ādyā |

evam abhypagamānan nāsmākaṁ sāṅkhya-mate praveśaḥ | svatantram eva pradhānaṁ kāraṇam iti tatrābhyupagamāt ||3||

hds : 1.10.22.

|| 1.4.4 ||

ito'pi na pradhānam avyakta-śabda-vācyam ity āha—

jñeyatvāvacanāc ca ||

guṇa-puruṣānyatā-pratyayāt kaivalyam iti vadantaḥ sāṅkhyāḥ pradhānasya jñeyatvaṁ smaranti kvacana vibhūti-viśeṣa-lābhāya ca, na tv atra tad asti tad upasthāpaka-śabdābhāvāt ||4||

hds : 3.26.10.

|| 1.4.5 ||

vadantīti cen na prājño hi prakaraṇāt ||

nanu jñeyatvāvacanam aprasiddham | yato'śabdam aparśam arūpam avyayam | tathā rasaṁ nityam agandhavac ca yat | anādy anantaṁ mahataḥ paraṁ dhruvaṁ nicāyya taṁ mṛtyu-mukhāt pramucyate iti para-vākyaṁ nicāyyeti tasya jñeyatvaṁ vadatīti cen, na | kutaḥ ? hi yasmāt tatra prājñaḥ paramātmaivocyate |

puruṣān na kiñcit sā kāṣṭhā sā parā gatiḥ |

eṣa sarveṣu bhūteṣu gūḍhātmā na prakāśate || iti tasyaiva prakṛtatvāt ||5||

hds : 5.11.13-14.

**|| 1.4.6 ||**

ito'pi pradhānaṁ tad vācyaṁ nety āha—

trayāṇām eva caivam upanyāsaḥ praśnaś ca ||

ca-kāraḥ śaṅkā-hānāya | yad asyāṁ kaṭha-vallyāṁ trayāṇām eva pitṛ-prasāda-svargāgnyātmanām evaṁ jñeyatvenopanyāsaḥ praśnaś ca trayāṇām eva teṣāṁ vīkṣyate, nānyasya kasyacit padārthasya | tato nātra pradhānaṁ vedyam ||6||

hds : 7.6.20-22,24-26.

**|| 1.4.7 ||**

mahadvac ca ||

buddher ātmā mahān paraḥ ity atra yathā buddhi-paratvokter ātma-śabdaikārthāc ca mahac-chabdena smārtaṁ mahat-tattvaṁ na gṛhyate | evam ātma-paratvokter avyakta-śabdena pradhānaṁ nety arthaḥ ||7||

hds : 11.3.37.

—o)0(o—

### 2. camasādhikaraṇam

**|| 1.4.8 ||**

anyo'pi sārta-siddhānto nirasyate | śvetāśvataropaniṣadi paṭhyate—

ajām ekāṁ lohita-śukla-kṛṣṇāṁ

bahvīḥ prajāḥ sṛjamānāṁ sa-rūpāḥ |

ajo hy eko juṣamāṇo’nuśete

jahāty enāṁ bhukta-bhogām ajo’nyaḥ || [śve.u. 4.5] iti |

kim atra smṛti-siddhā prakṛtir ajā, kiṁ vā brahmātmikā vaidikīti sandehe ajām ity akāryatvasya bahvīḥ prajāḥ sṛjamānām iti svātantryeṇa sṛṣṭeś ca pratyayāt smṛti-siddheti prāpte—

camasavad aviśeṣāt ||

vadatīti sūtrān nety anuvartate | nātra smṛti-siddhā sā śakyā grahītum | kutaḥ ? aviśeṣāt | na jāyata iti vyutpattyājātva-mātra-pratītes tasyā grahaṇe viśeṣa-hetv-abhāvād ity arthaḥ | dṛṣṭāntaś camasavad iti | yathā bṛhad-āraṇyake [bṛ.ā.u. 2.2.3] arvāgbilaś camasaś camyate’neneti vyutpattyā yajñīya-bhakṣaṇa-sādhanatva-mātra-pratīter na so’yaṁ camasa-viśeṣa iti śakyate grahītum | yaugika-śabdeṣv artha-prakaraṇādikaṁ vinārtha-viśeṣāniścayāt tadvat | tasmād atra mantre smṛti-siddhā prakṛtir na grāhyā artha-prakaraṇāder apy abhāvāt | nāpi svātantryeṇa sṛṣṭeḥ pratyayaḥ, prajāḥ sṛjamānāṁ iti tan-mātra-pratīteḥ ||8||

hds : 3.26.3-5.

**|| 1.4.9 ||**

vaidikī brahma-śaktis tu grāhyā viśeṣa-hetu-satvād ity āha—

jyoti-rūpa-kramātu tathā hy adhīyata eke ||

tu-śabdo niścaye | jyotir brahma | tad devā jyotiṣāṁ jyotiḥ [bṛ.ā.u. 4.4.16] ity ādi śruti-prasiddheḥ | tad evopakramaḥ kāraṇaṁ yasyāḥ sā brahma-kāraṇaiveyam ajā grāhyā camasavad anyato’syā viśeṣa-bodhād iti | tatra yathā, idaṁ tac-chira eṣa hy arvāgbilaś camasa ūrdhvabudhnaḥ [bṛ.ā.u. 2.2.3] iti vākya-śeṣāt śiro-rūpaś camasa-viśeṣo niścitas tathāsyām api prathame’dhyāye ajā-mantrānvite, caturthe ca śakteḥ prakramāt brahma-śakti-rūpo viśeṣa iti | atra pūrvatra, te dhyāna-yogānugatā apaśyan devātma-śaktiṁ sva-guṇair nigūḍhām [śve.u. 1.3] iti | paratra tu ya eko’varṇo bahudhā śakti-yogād iti | athaitasyā grahaṇe pramāṇāntaraṁ ca darśayati tathā hīti | hir hetau | yasmād eke śākhinas tathādhīyate, tasmād etad brahma nāma rūpam annaṁ ca jāyāte [mu.u. 1.1.9] iti prakṛtim īśvarotpannāṁ paṭhanti | brahma-śabda-vācyam atra pradhānaṁ triguṇāvasthaṁ grāhyaṁ, mama yonir mahad brahma [gītā 14.3] iti smṛteḥ ||9||

hds : 3.26.3-4, 19.

**|| 1.4.10 ||**

nanu katham asyāḥ prakṛter ajātvaṁ, ajāyāḥ punaḥ kathaṁ jyotir-utpannatvam ity āśaṅkya samādhatte—

kalpanopadeśāc ca madhv-ādivad avirodhaḥ ||

ca-śabdena śaṅkā nirasyate | tad dvayam asyāḥ sambhavati | kutaḥ ? kalpaneti | kalpanaṁ sṛṣṭiḥ | yathā-pūrvaṁ akalpayat iti prayogāt | tamaḥ śaktikād brahmaṇaḥ pradhānotpati-kathanād ity arthaḥ | idam atra tattvam | tamo’bhidhānātisūkṣmā nityā ca parasya śaktir asti | tama āsīt tamasā gūḍham agre praketaṁ yadā tamas tan na dviā na rātriḥ [ṛ.ve. 1.29.3] iti, gaur anādy-antavatī[[6]](#footnote-6) [cullikopaniṣad] ity ādi śruteḥ | sā kila pralaye tena sahaikyaṁ gatā, na tu tatra vilīnā tiṣṭhati | pṛthivy apsu pralīyate ity ādi śrutyā pṛthivy-ādīnāṁ akṣarāntānāṁ tamasi laya-kathanāt tamasas tu parasminn aikya-kathanāt | tad-aikyaṁ nāmātisaukṣmyād vibhāgānarhatvam eva nānyat | itarathā tama ekībhavatīti cvi-pratyayāsāmañjasyāt | atha sisṛkṣoḥ parasmād devāt tamaḥ-śaktikāt triguṇāvastham avyaktam utpadyate | mahān avyakte līyate, avyaktam akṣare, akṣaraṁ tamasi iti śruteḥ | tasmād avyaktam utpannaṁ triguṇaṁ dvija-sattama ity ādi smṛteś ca | tatas tu mahad-ādeḥ sargaḥ | tena pradhāna-kalpanopadeśena kāraṇa-rūpā kārya-rūpā ceti vyavasthā prakṛti-siddhā | pradhāna-puṁsor ajayoḥ kāraṇa-kārya-bhūtayor iti smṛteś [vi.pu. 1.9.37] ca | sṛṣṭi-kāle tūdbhūta-sattvādi-guṇā vibhakta-nāma-rūpā pradhānāvyaktādi-śabditā lohitādy-ākārā jyotir utpanneti | dṛṣṭāntam āha—madhv-ādivad iti | yathādityaḥ kāraṇāvasthāyāṁ ekībhūtaḥ kāryāvasthāyāṁ vasv-ādi-bhogya-madhutvenodayāsta-mayatvena ca kalpyamāno’pi na virudhyate tadvat ||10||

hds : 3.26.20.

—o)0(o—

### 3. saṅkhyopasaṅgrahādhikaraṇam

**|| 1.4.11 ||**

bṛhad-āraṇyake—

yasmin pañca pañca-janā ākāśaś ca pratiṣṭhitaḥ |

tam eva manya ātmānañ vidvān brahmāmṛto’mṛtam || [bṛ.ā.u. 4.4.17] iti śrūyate |

kim atra kāpila-tantroktāni pañcaviṁśati-tattvāni jñeyāni, kiṁ vā, pañcaiva kecid anye, iti vīkṣāyāṁ bahuvrīhi-garbha-karmadhāraya-viśiṣṭāt pañca-pañca-jana-śabdāt pañcaviṁśati-padārtha-pratīteḥ kāpiloktāny eva tāni grāhyāṇi | ātmākāśayor atirekas tu kathañcin nivartanīyaḥ | jana-śabdas tattva-vācīty evaṁ prāpte—

na saṅkhyopasaṅgrahād api nānā-bhāvād atirekāc ca ||

api-śabdaḥ sambhāvanāyāṁ | saṅkhyā-grahaṇenāpi na tāny atra pratipādayituṁ śakyante | kutaḥ ? nānety ādi | nānā-bhūteṣu teṣv anugata-dharmābhāvena pañcatāyā grahītum aśakyatvāt | ātmākāśayoḥ pṛthaṅ-nirdeśena saptaviṁśati-tattvāpatteś ca | na hi pañca-dvaya-śruti-mātreṇa bhramitavyam | kas tarhi nirṇayaḥ ? ucyate—pañcajana-śabdo’yaṁ samastaḥ saptarṣi-śabdavat saṁjñā-vācakaḥ | dik-saṅkhye saṁjñāyām iti pāṇini-smaraṇāt | yathā saptarṣayaḥ saptety ekaiko’pi saptarṣi-saṁjñas tathā pañcajanāḥ pañcety ekaiko’pi pañcajana-saṁjña ity arthaḥ | tataś ca pañcajana-saṁjñakāḥ pañca padārthā iti suṣṭhu ||11||

hds : 11.22.2-4, 3.26.12, 3.16.16, 3.26.14-15.

**|| 1.4.12 ||**

ke te ity apekṣāyām āha—

prāṇādayo vākya-śeṣāt ||

prāṇasya prāṇam uta cakṣuṣaś cakṣur uta śrotrasya śrotram annasyānnaṁ manaso ye mano viduḥ [bṛ.ā.u. 4.4.18] ity asmāt prāṇādayaḥ pañca te bodhyāḥ ||12||

hds : 8.1.11.

**|| 1.4.13 ||**

nanv etan mādhyandinānāṁ saṅgacchate na tu kāṇvānāṁ teṣām anna-pāṭhābhāvād ity āśaṅkya samādhatte—

jyotiṣaikeṣām asaty anne ||

ekeṣāṁ kāṇvānāṁ pāṭhe anne asaty api jyotiṣā pañca-saṅkhyā sampadyate | yasmin pañca ity ataḥ pūrvaṁ—tad devā jyotiṣāṁ jyotir [bṛ.ā.u. 4.4.16] iti jyotiṣaḥ paṭhitavāt | ihobhayeṣāṁ jyotir mantre tulye'pi sati jyotir grahaṇāgrahaṇam apekṣya sattvāsattva-nibandhanaṁ bodhyam ||13||

hds : 8.5.3,5.

—o)0(o—

### 4. kāraṇatvādhikaraṇam

|| 1.4.14 ||

punar api sāṅkhyaḥ śaṅkate | vedāneṣu brahmaaika-kāraṇaṁ viśvam iti na śakyate vaktuṁ teṣv eka-kāraṇikāyāḥ sṛṣṭer adarśanāt | ekatra tasmād vā etasmād ātmanaḥ ākāśaḥ sambhūtaḥ [tai.u. 2.1.3] ity ādinā sṛṣṭir ātma-hetukā pradarśyate | asad vā idam agra āsīt tato vai sad ajāyata, tad ātmānaṁ svayam akuruta [chā.u. 6.2.1] ity asad-dhetukā ca | anyatra kvacid ākāśa-hetukā sṛṣṭiḥ paṭhyate, asya lokasya kā gatir ity ākāśa iti hovāca [chā.u. 1.9.1] ity ādinā | kvacit prāṇa-hetukā, sarvāṇi ha vā imāni bhūtāni prāṇam evābhisaṁviśanti [chā.u. 1.11.5] ity ādinā | kvacid asad-dhetukā—asad evedam agra āsīt | tat sadāsīt tat samabhavat [chā.u. 3.19.1] ity ādinā | kvacit tu sad-dhetukā—sad eva saumyedam agra āsīt iti | kvacit—tad dhedaṁ tarhy avyākṛtam āsīt tan nāma-rūpābhyām eva vyākriyata [bṛ.ā.u. 1.4.7] ity avyākṛta-hetukā ca procyate | evam anyatrāpi sānekadhā | tad evaṁ teṣv ekasya hetor anirūpaṇāt brahmaika-hetukaṁ viśvam iti na śakyate niścetuṁ, kintu pradhāna-hetukaṁ tan niścetuṁ śakyate, tad vedaṁ tarhīty ādi śravaṇāt | kārya-kāraṇayoḥ sārūpyaṁ khalv asmin pakṣe nirbādhaṁ vīkṣyate | ihātmākāśa-brahma-śabdā vibhutvāt asat-sac-chabdau tasya vikārāśrayatvāt nityatvāc ca prāṇa-śabdaś ca svotpanna-tattva-rūpakatvād īkṣādayo’pi kāryābhimukhyatvābhiprāyeṇa tatraiva yojyās tasmāt sāṅkhyoktaṁ pradhānam eva viśvaika-hetur vedāntair ucyate | ity evaṁ prāpte—

kāraṇatvena cākāśādiṣu yathā-vyapadiṣṭokteḥ

ca-śabdaḥ śaṅkā-cchedāya | brahmaiva viśvaika-hetur iti śakyate niścetum | kutaḥ ? ākāśādiṣu kāraṇatvena yathā-vyapadiṣṭokteḥ | lakṣaṇa-sūtrādiṣu sārvajñya-satya-saṅkalpādi-guṇakatvena nirṇītaṁ brahma yathā-vyapadiṣṭam ucyate | tasyaikasyaiva khādi-hetutvena sarveṣu vedānteṣv abhidhānāt | yathā satyaṁ jñānam anantam ity ādinā sārvajñyādi-guṇakatayā nirdiṣṭaṁ brahma tasmād vā etasmād ity ādinā kāraṇatvena vimṛśyate yathā ca sad eva saumyedam ity ādau tad aikṣata bahu syām iti tad-guṇakatvena nirdiṣṭaṁ brahma tat-tejo’sṛjateti tattvena parāmṛśyate evam anyatrāpi draṣṭavyam | kārya-kāraṇayoḥ sārūpyaṁ tu brahma-pakṣe vakṣyāmaḥ | ātmākāśa-prāṇa-sad-brahma-śabdā vyāpti-sandīpti-prāṇana-sattva-bṛhad-guṇakatva-yogān mukhyās tathekṣādayaś ca ||14||

hds : 4.24.60.

|| 1.4.15 ||

athāsad-vyākṛta-śabdayor gatim āha—

samākarṣāt ||

so’kāmayata iti pūrva-sandarbha-prakṛtasya paramātmanaḥ, asad vā ity atra ādityo brahma iti pūrva-nirdiṣṭasya brahmaṇaḥ, asad evedam ity atra ca samākarṣāt tat tac ca vākyaṁ brahma-param eva | prāk sṛṣṭer nāma-rūpāvibhāgāt tat-saṁbandhitayāsthitvābhāvād asac-chabdena tatra brahmaivoktam | anyathā sad eva saumya ity ādy anantara-sambhāvitāsat-kāraṇatā-pratyukteḥ, āsīd iti kāla-sambandhasya ca virodhaḥ | asann eva sa bhavati ity ādināsad-vādino vigītatvāc ca sūkṣma-śaktikaṁ brahmaiva tad-arthaḥ | tad dhedaṁ tarhi ity atrāpy avyākṛta-śabdena tad-antarāla-bhūtaṁ brahmaiva bodhyate | sa eṣa iha praviṣṭa ity ādi para-vākyatas tasyākarṣaṇāt tac-chaktikaṁ brahmaiva sva-saṅkalpa-vaśāt svayam eva nāma-rūpābhyāṁ vyākriyata iti tatrārthaḥ | itarathā vedānta-pratiṣṭhitatvaṁ gati-sāmānyaṁ ca śrutaṁ vyākupyeta | tasmād ekaṁ brahmaiva viśva-hetur iti niśceyam ||15||

hds : 4.24.63-64.

—o)0(o—

### 4. jagad-vācitvādhikaraṇam

|| 1.4.16 ||

punar api sāṅkhyaṁ nirasyati | kauṣītakī-brāhmaṇe bālākinā vipreṇa brahma te bravāṇīti pratijñāya brahmatayādityādiṣu ṣoḍaśasu puruṣeṣūkteṣu ajātaśatrur nāma rājā tan nirākṛtya svayam āha—yo vai bālāka eteṣāṁ puruṣāṇāṁ kartā yasya caitat karma sa veditavya [18] iti |

tatra sandehaḥ—kim atra prakṛty-adhyakṣas tantrokto bhoktā vedyatayopadiśyate uta sarveśvaraḥ śrī-viṣṇur iti | yasya catat karmeti karma-sambandha-vīkṣayā bhoktṛtvāvagamāt uttaratraca tau ha suptaṁ puruṣam ājagmatuḥ [19] ity ādinā | tad yathā śreṣṭhaiḥ svair bhuṅkte [20] ity ādinā ca bhoktur eva pratipādanāt, so’yaṁ tantrokto bhavet prāṇa-śabdaś cātra prāṇa-bhṛttvād upapadyate | tad ayam arthaḥ—ya eṣāṁ puruṣāṇāṁ bhogopakaraṇa-bhūtānāṁ kartā kāraṇa-bhūtas tathā tad-dhetu-bhūtaṁ puṇya-pāpa-lakṣaṇaṁ karma ca yasya, sa veditavyaḥ prakṛti-viviktatayā jñeya iti | tasmāt tantrokto jīva evāsmin prakaraṇe vedyaḥ pratipadyate | tataś ca vaktavyatayopakrāntaṁ brahma sa eva tad-anyeśvarāsiddheḥ | īkṣādayo’pi kāraṇaṁ gatās tasminn evopapannāḥ tad-adhiṣṭhātā prakṛtir eva viśva-janayitrīty evaṁ prāptau—

jagad-vācitvāt ||

na hy atra tantroktaḥ kṣudraḥ kṣetrajñaḥ pratipādyate, api tu vedāntaika-vedyaḥ sarveśvara eva | kutaḥ ? jagad iti | etac-chabda-sahacarasya karma-śabdasya cij-jaḍātmaka-pūrvpūrvābhidhāyitvād ity arthaḥ | tat-kartṛtvena tasyaiva prāpteḥ | idam atra tattvam | kriyata iti vyutpattyā karma-śabdo jagad-vācī | sati ca tad-vācitve tac-chabdaḥ sārthakaḥ | puruṣa-mātra-kartṛtvaṁ śaṅkā-nivṛtty-arthakatvāt | na ca tantroktasya kartṛtvam asvīkārāt na cādhyāsāt tad-asaṅga-śruti-vyākopāt | tasmāt sarveśvara eva tat-kartā | evaṁ ca mṛṣāvāditvam ajātaśatror na syāt | brahma te bravāṇīti pratijñāya ṣoḍaśa-puruṣān vadato bālāker mṛṣaiva kileti vākyena mṛṣābhāvitvam āpādya svayaṁ brahma vivakṣuḥ sa cej jīvaṁ brūyāt tarhi tasyāpi tat syād iti | tad evaṁ saty eṣa vākyārthaḥ | tvayā ye puruṣā brahmatvenoktās teṣāṁ yaḥ kartā te yat kārya-bhūtā bhavantīty arthaḥ |

nanv etāvad eva kṛtsnaṁ jagad yasya bhavati sa parama-kāraṇa-bhūtaḥ sarveśvara eva vedya iti ||16||

hds : 4.24.60.

**|| 1.4.17 ||**

nanv atra jīvasya mukhya-prāṇasya ca liṅga-darśanāt tad-anyataro grāhya iti cet tatrāha—

jīva-mukhya-prāṇa-liṅgān neti cet tad vyākhyātam ||

indra-pratardanākhyāyikāyāṁ tal-liṅgaṁ nirṇītam | tatra kilopakramopasaṁhāra-paryālocanena vākyasya brahma-paratve niścite jīvādi-liṅgam api tat-paratvena nītam | ihāpi brahma te bruvānīty upakramāt | sarvān pāpmano’pahatya sarveṣāṁ bhūtānāṁ śraiṣṭhyam ādhipatyaṁ, paryeti ya evaṁ veda ity upasaṁhārāc ca tat-paratvena tan eyam iti | na cedaṁ vākyaṁ pratardanākhyāna-nirṇayād gatārthaṁ, yasya caitat karma ity asyāpūrvatvāt ||17||

hds : 1.4.28, 10.87.50.

**|| 1.4.18 ||**

nanu yadyapy etac chabdānvitāt karma-śabdāt brahmaṇi prasiddhāt prāṇa-śabdāc cāyaṁ sandarbho brahma-paraḥ kartuṁ śakyas tathāpi jīva-saṅkīrtanād atathā-bhūtatvaṁ tasya | na ca praśna-vyākhyānābhyāṁ jīvānyad brahmātra śakyaṁ mantum | tatrāpi jīvasyaiva pratyayāt | svāpādhārādi-pṛcchayā jīva eva pṛṣṭa iti supti-sthānaṁ tu nāḍyaḥ karaṇa-grāmaś ca prāṇa-śabdite jīva evaikadhā bhavati, sa eva ca pratibudhyata iti vyākhyāne ca pratīyate | tasmāj jīva-paro’yam iti śaṅkāyāṁ paṭhati—

anyārthas tu jaiminiḥ praśna-vyākhyānābhyām api caivam eke ||

tu-śabdaḥ śaṅkā-cchedāya | iha jīva-saṅkīrtanam anyārthaṁ jīvānya-brahma-bodhārtham iti jaiminir manyate | kutaḥ ? praśneti | praśnas tāvat prabuddha-prāṇasya suptasya pratibodhane prāṇādi-bhinne jīve bodhite punaḥ, kvaiṣa etad bālāke[[7]](#footnote-7) puruṣo’śayiṣṭa kva vā etad abhūt kuta etad āgāt [kau.u. 4.18] iti jīvānya-brahma-viṣayo dṛśyate | vyākhyānam api | yadā suptaḥ svapnaṁ na kañcana paśyaati tathāsmin prāṇa evaikadhā bhavati [kau.u. 4.19] ity ādi | etasmād ātmanaḥ prāṇā yathāyatanaṁ vipratiṣṭhante prāṇebhyo devā devebhyo lokāḥ [kau.u. 4.19] iti ca jīvānyad eva brahma gamayati | prāṇo’tra paramātmā, tasyaiva suṣupty-ādhāratva-prasiddheḥ | tatraiva jīvādīnāṁ layo niṣkramaś ca tasmāt | nāḍīnāṁ tu supti-sthāna-gamanāya dvāra-mātratā vakṣyate | jāgarāc chrānto jīvo yatra svapiti punar api bhogāya yasmān niḥsarati so’yaṁ paramātmātra vedya iti | api caivam eke vājasaneyino’sminn eva bālāky-ajātaśatru-saṁvāde vijñāna-maya-śabdena jīvam abhidhāya tato bhinnaṁ brahmāmananti | ya eṣa vijñāna-mayaḥ puruṣaḥ kvaiṣa tadābhūt kuta etad āgāt iti praśne | ya eṣo’ntar-hṛdaya ākāśas tasmin śete iti vyākhyāne ca | tasmāt sarveśvara evātra vedyatayopadiśyata iti ||18||

rc: —

hds : 7.3.31.

—o)0(o—

### 5. vākyānvayādhikaraṇam

**|| 1.4.19 ||**

bṛhad-āraṇyake yājñavalkyo maitreyīṁ sva-bhāryām upadiśati—

na vā are patyuḥ kāmāya patiḥ priyo bhavaty ātmanas tu kāmāya patiḥ priyo bhavati ity ārabhya, na vā are sarvasya kāmāya sarvaṁ priyaṁ bhavaty ātmanas tu kāmāya sarvaṁ priyaṁ bhavaty ātmā vā are draṣṭavyaḥ śrotavyo mantavyo nididhyāsitavyo maitreyy ātmano vā are darśanena śravaṇena matyā vijñānenedaṁ sarvaṁ viditam [bṛ.ā.u. 2.45., 4.5.6] iti |

tatra saṁśayaḥ—kim asmin vākye draṣṭavyatvena tantrokto jīvātmopadiśyate, kiṁ vā paramātmeti ? tatropakrame pati-jāyādi-prīti-saṁsūcanena madhye etebhyo bhūtebhyaḥ samutthāya tāny evānuvinaśyati na pretya saṁjñā’sti [bṛ.ā.u. 2.4.12] ity utpatti-vināśa-yogena saṁsāri-svabhāva-pratīter upasaṁhāre, vijñātāram are kena vijānīyād [bṛ.ā.u. 2.4.14] iti vijñātṛtvokteś ca tantroktaḥ syāt | ātma-vijñānena sarvaṁ vijñātaṁ tu bhogya-jātasya bhoktr-arthatvād aupacārikaṁ bhavet | na tu amṛtatvasya tu nāśāsti vitteneti [bṛ.ā.u. 4.5.3] ity ādinā amṛtatva-lābhopāyopadeśāt katham asya vākyasya jīva-paratvam iti, tasyaiva prakṛti-vimuktasya jñānena tattva-sambhavāt | evam anyāny api brahma-liṅgāni kathañcid atraiva neyāni | tasmād atra jīvātmopadiśyate | tad-adhiṣṭhitā prakṛtir viśva-kāraṇam iti prāpte—

vākyānvayāt ||

atra paramātmaivopadiśyate, na tu tantrokto jīvaḥ | kutaḥ ? pūrvāpara-paryālocanāyāṁ kṛtsnasya vākyasya tatraiva samanvayāt ||19||

rc: 10.14.50-55, 10.23.26-27.

hds : 7.3.33-34

**|| 1.4.20 ||**

tam etaṁ pratijñātaṁ vākyānvayaṁ tri-muni-sammatyāpi draḍhayati—

pratijñā-siddher liṅgam āśmarathaḥ ||

ātmano vijñānena sarvaṁ viditam iti yā pratijñā saivāsyātmanaḥ parātmatva-siddher liṅgam ity āśmaratho manyate | na hy ātma-vijñānena sarva-vijñānam upadiṣṭam | anyatra parama-kāraṇa-vijñānāt tat sambhavet | na caitad aupacārikaṁ śakyaṁ vaktum | ātma-vijñānena sarva-vijñānaṁ pratijñāya brahma taṁ parād ity ādinā tasyaivātmano brahma-kṣatrādi-viśvāśrayatāyāḥ sarva-rūpatāyāś coktatvāt | na hi sā sā ca parasmād anyatra sambhavet | na ca tasya vā etasya mahato bhūtasya niḥśvasitam ity ādi darśita-kṛtsna-jagat-kāraṇatā tad anyasmin karma-vaśye puṁsi śakyā vyākhyātum | na cānādṛtya vittādikaṁ mokṣopāyaṁ pṛcchatīṁ maitreyīṁ sva-patnīṁ prati brahmānyaṁ jīvaṁ bruvann āptaḥ | taj-jñānena mokṣābhāvāt | tam eva viditveti brahma-jñānenaiva mokṣa-śravaṇāt | tasmād ayaṁ paramātmaiveti ||20||

rc: 10.41.4-5, 11.29.30.

hds : 10.87.37.

|| 1.4.21 ||

nanu jīvo’yam ātmā paty-ādi-priyatā-saṁsūcanena saṁsāra-pratyayāt | na cātra vākya-pratijñānuparodhārtham ātmanas tu kāmāyety atrātma-śabdena paramātmānaṁ vyākhyāya tatrārādhaka-gataṁ sarva-kartṛkaṁ sarva-karmakaṁ vā prīṇanaṁ vivakṣaṇīyam |

yenārcito haris tena tarpitāni jaganty api |

rajyanti jantavas tatra sthāvarā jaṅgamā api || iti smṛter iti vācyam |

tathābhāvasya tatrāvīkṣaṇād ity āśaṅkyāha—

utkramiṣyata evam-bhāvād ity auḍulomiḥ ||

utkramiṣyataḥ sādhana-sampannasyāsanna-paramātma-prāpter viduṣa evaṁ bhāvāt sarva-priyatvād upakrama-gatenātma-śabdena paramātmaiva bodhya ity auḍulomir manyate | tad ayam atra vākyārthaḥ—patyuḥ kāmāya mat-prayojanāyāham asyāḥ priyaḥ syām ity evaṁ-rūpāya patiḥ priyo na bhavati, kintu ātmanaḥ paramnaḥ kāmāya svārādhaka-priya-pratilambhana-rūpāyaivety arthaḥ | kāma icchā | taṁ saphalaṁ kartum ity arthaḥ | kriyārthopapadasya ca karmaṇi sthāninaḥ [pā. 2.3.14] iti sūtrāc caturthī | bhaktyārādhitaḥ khalu bhagavān bhaktānāṁ sarva-vastu-gataṁ priyatvaṁ sampādayati |

akiñcanasya dāntasya śāntasya sama-cetasaḥ |

mayā santuṣṭa-manasaḥ sarvāḥ sukha-mayā diśaḥ || [bhā.pu. 11.14.13] iti smṛteḥ |

ayativiśeṣ patyuḥ kāmāya patiṁ priyaṁ na karoty api tu paramātmanaḥ kāmāyaiva |

prāṇa-buddhi-manaḥ svātma-dārāpatya-dhanādayaḥ |

yat samparkāt priyā āsaṁs tataḥ ko’nyaḥ paraḥ priyaḥ || [bhā.pu. 11.23.27] iti smaraṇāt |

kāmaḥ sukham | caturthī pūrvavat | tathā ca yat-samparkāt yat-saṅkalpāt yat-sambandhād vā apriyam api priyaṁ bhavati sa śrī-harir ev preṣṭho draṣṭavya iti |

kiṁ ca, nāyam ātma-śabdo jīvārthaka iti śakyaṁ grahītum, tasya vibhau pareśe mukhya-vyutpannatvāt | itarathā ātmā vā are ity anenānanvayāpattiḥ | satyāṁ ca tasyāṁ vākya-bhedaḥ | svīkṛte ca tasmin pūrva-vākyasya na kiñcit phalaṁ paśyāmaḥ | draṣṭavyataupayikatayā tasyopadeśāt | na cobhayatrāpi jīvārthako’stu, brahmaikānta-dharma-śruti-vyākopāt | yadyapy ayaṁ nirguṇātma-vādī citi tan-mātreṇa tad-ātmakatvād ity auḍulomiḥ [ve.sū. 4.4.6] iti ca vakṣyamāṇāt | tathāpy avidyā-vinivṛttaye tādṛg ātmābhivyaktaye ca śrī-hariṁ bhajatyā, ṛtvijam ity auḍulomis tasmai hi parikriyate [ve.sū. 3.4.45] iti vakṣyamāṇāt bhaktir eva sarvābhīṣṭa-sādhiketi prasiddham ||21||

hds : 11.25.35-36.

|| 1.4.22 ||

syād etat |

sa yathā saindhava-khilya udake prāsta udakam evānuvilīyeta na hāsyodgrahaṇāyaiva syād yato yatas tvā dadīta lavaṇam evaivaṁ vā ara idaṁ mahad bhūtam anantam apāraṁ vijñāna-ghana evaitebhyo bhūtebhyaḥ samutthāya tāny evānuvinaśyati [bṛ.ā.u. 2.4.12]

ity etan madhyamaṁ vākyaṁ kathaṁ pratisamādheyam | tantrokta-jīva-sādhane nipuṇataratvādi ty āśaṅkyāha—

avasthiter iti kāśa-kṛtsnaḥ ||

udake saindhava-khilyasyaiva vijñāna-ghana-śabditasya jīvetarasya mahato bhūtasya paramātmao’vasthiter upadeśāt tan-madhya-gataṁ vākyaṁ paramātma-param eva | tathā ca parāparātmanor bheda-pratyayāt na mahad-bhūtam anantaṁ vastv eva vijñāna-ghano jīva iti kāśakṛtsno manyate |

ayam atra niṣkarṣaḥ—yenāhaṁ nāmṛtā syāṁ kim ahaṁ tena kuryāṁ [bṛ.ā.u. 4.5.4] iti mokṣopāyaṁ pṛṣṭo muni ātmā vā are draṣṭavyaḥ [bṛ.ā.u. 4.5.6] ity ādinā paramātmopāsanaṁ tad-upāyam uktvā, ātmani khalv are dṛṣṭe [bṛ.ā.u. 4.5.6] ity ādinā upāsya-lakṣaṇaṁ, sa yathā dundubheḥ [bṛ.ā.u. 4.5.8] ity ādinā upāsanopakaraṇaṁ karaṇa-niyamanaṁ ca sāmānyād upadiśya, sa yathā’’rdraidhāgneḥ [bṛ.ā.u. 4.5.11] ity ādinā, sa yathā sarvāsām apā [bṛ.ā.u. 4.5.12] ity ādinā ca sa-vistaraṁ tad ubhayaṁ punar uktvā atra mokṣopāya-pravṛtti-protsāhanāya, sa yathā saindhava [bṛ.ā.u. 2.4.12] ity ādinā sadaivopāsya-sānnidhyam upapādya, etebhya eva bhūtebhyaḥ samutthāya [bṛ.ā.u. 2.4.13] ity anupāsakasya dehotpatti-vināśānukāritayā saṁsārato dehātma-bhrāntiṁ pradarśya, na pretya-saṁjñāsti [bṛ.ā.u. 2.4.13] ity upāsakasya tu paramaṁ deha-viyogaṁ prāpya vimuktasya tadānīṁ svābhāvika-sva-jñānodayād bhūta-saṁghātenaivkīkṛtya ātmani deva-manuṣyādi-dhīr nāstīty abhidhāya, yatra hi dvaitam iva bhavati [bṛ.ā.u. 2.4.14, 4.5.15] ity ādinā muktasyāpi tasya paramātmānaṁ āśrayam upadiśya, yenedaṁ sarvaṁ vijānāti taṁ kena vijānīyāt [bṛ.ā.u. 2.4.14, 4.5.15] iti tasya durjñeyatām āpādya, vijñātāram are kena vijānīyād iti prakramoktāt tat-prasāda-rūpād upāsanād vinā taṁ sarvajñam īśvaraṁ kenopāyena jānīyāt, na kenāpīty etad evopāsanam amṛtatvopāyaḥ paramātmāptir evāmṛtatvam ity upasaṁhṛtavān | ataḥ paramātmaivāsmin vākya-sandarbhe nirūpyate, na tu tantroktaḥ pumān, na ca tad-adhiṣṭhitā prakṛtir iti ||22||

hds : 10.87.31

—o)0(o—

### 6. prakṛty-adhikaraṇam

**|| 1.4.23 ||**

evaṁ nirīśvaraṁ pradhāna-vādaṁ nirasya seśvaraṁ tam idānīṁ nirasyan viśva-kāraṇatā-vādi-vākyāni parasmin brahmaṇi pravartayati | tasmād vā etasmād ātmana ākāśaḥ sambhūtaḥ, yato vā imāni bhūtāni jāyante [tai.u. 3.1], sad eva saumyedam agra āsīd ekam evādvitīyam [chā.u. 6.2.1], tad aikṣata bahu syāṁ prajāyeya, sa aikṣata lokān nu sṛjā ity ādīni vacāṁsi śrūyante | kim eṣu nimittam eva brahma mantavyaṁ kiṁ vā nimittopādāna-rūpaṁ tad iti vīkṣāyāṁ pūrva-pakṣo dṛśyate | tathā hi yadyapy upaniṣadas tasmād vā etasmād ity ādibhir vākyair jagat-kāraṇatayā paraṁ brahmāhus tathāpi tāsu nimitta-mātratā tasya mantavyā | tad aikṣata, sa aikṣata ity ādiṣu vīkṣaṇa-pūrvaka-sṛṣṭi-varṇanāt tat-pūrvaka-sraṣṭāraḥ khalu kulālādayo ghaṭādi-nimittāny eva dṛśyante jagad-upādānaṁ tu prakṛtir eva syāt upādānopādeyayos tayoḥ sādharmya-darśanāt | na ca nimittam evopādānam iti śakyaṁ vaktum | loke jaḍasya mṛd-āder ghaṭādy-upādānatvaṁ cetanasya tu kulālāder ghaṭādi-nimittatvam iti tayor bheda-niyamāt | tathāneka-kāraka-siddhaṁ ca kāryaṁ vīkṣyate | tad eva loka-siddhaṁ bhāvam upekṣya tasyaikasyaiva tad ubhayatvaṁ vaktuṁ na tāḥ kṣamante | ano nirvikāreṇa brahmaṇā adhiṣṭhitā vikāriṇī prakṛtir eva vikṛtasya viśvasya jagata upādānaṁ brahma tu nimittam eva kevalam | na caitad yauktikam |

vikāra-jananīm ajñām aṣṭa-rūpām ajāṁ dhruvām |

dhyāyate’dhyāsitā tena tanyate preritā punaḥ ||

sūyate puruṣārthāc ca tenaivādhiṣṭhitā jagat |

gaur anādy-antavatī sā janitrī bhūta-bhāvinī |

sitāsitā ca raktā ca sarva-kāma-dughā vibhoḥ |

pibanty enām aviṣamām avijñātāḥ kumārakāḥ |

ekas tu pibate devaḥ svacchando’tra vaśānugām |

dhyāna-kriyābhyāṁ bhagavān bhuṅkte’sau prasabhaṁ vibhuḥ |

sarva-sādhāraṇīṁ dogdhrīṁ pīyamānāṁ tu jajvabhiḥ |

caturviṁśati-saṅkhyākam avyaktaṁ vyaktam ucyate || iti cullikopaniṣadi śravaṇāt |

smṛtiś caivam āha—

yathā sannidhi-mātreṇa gandhaḥ kṣobhāya jāyate |

manaso nopakartṛtvāt tathāsau parameśvaraḥ || [vi.pu. 1.2.30]

sannidhānād yathākāśa-kālādyāḥ kāraṇaṁ taroḥ |

tathaivāpariṇāmena viśvasya bhagavān hariḥ || [vi.pu. 2.7.37]

nimitta-mātram evāsau sṛṣṭānāṁ sarga-karmaṇi |

pradhāna-kāraṇī-bhūtā yato vai sṛjya-śaktayaḥ || [vi.pu. 1.4.51] ity ādyāḥ |

evaṁ siddhau kvacid brahmopādānatābhāsi vacāṁsi kathaycid anyathaiva neyānīti | evaṁ prāpte—

prakṛtiś ca pratijñā-dṛṣṭāntānurodhāt ||

brahmaiva jagataḥ prakṛtir upādānam | kutaḥ ? pratijñety ādeḥ | śrautayoḥ pratijñā-dṛṣṭāntayor ānuguṇyād ity arthaḥ | śvetaketo yan nu saumyedaṁ mahāmanā anūcāna-mānī stabdho’syuta tam ādeśam aprākṣīr yenāśrutaṁ śrutaṁ bhavaty amataṁ matam avijñātaṁ vijñātam [chā.u. 6.1.3] iti vijñānena sarva-vijñāna-viṣayā pratijñā śrūyate chāndogye | sā kilādeśasya upādānatve sati sambhavet kāryasya tad-avyatirekāt | nimittāt tasyāvyatirekas tu na kulāla-ghaṭayor vyatirekāt | dṛṣṭānte’pi, yathā somyaikena mṛt-piṇḍena sarvaṁ mṛn-mayaṁ vijñātaṁ syāt [chā.u. 6.1.4] ity āder upādāna-vijñānāt kārya-vijñāna-viṣayas tatraiva śrutaḥ | sa ca nimitta-mātratābhyupagame na sambhavet | na hi kulāle vijñāte ghaṭo vijñāyate | tad-anurodhāt viśvasyopādānaṁ ca śabdān nimittaṁ ca brahmaiveti ||23||

hds : 10.2.28

**|| 1.4.24 ||**

abhidhyopadeśāc ca ||

ca-śabdo’nukta-samuccayārthaḥ | so’kāmayata bahu syāṁ prajāyeyeti, sa tapo’tapyata tapas taptvā idaṁ sarvam asṛjat | yad idaṁ kiñcana tat sṛṣṭvā tad evānuprāviśat | tad anupraviśya sac ca tyac cābhavat [tai.u. 2.5.1] iti taittirīyake paramātmana eva cij-jaḍātmanā bahu-bhavana-saṅkalpopadeśāt tadātmaka-bahu-sraṣṭṛtvopadeśāc ca sa evobhaya-rūpaḥ ||24||

hds : 7.3.26

**|| 1.4.25 ||**

sākṣāc cobhayāmnātāt ||

avadhṛtau ca śabdaḥ | kiṁ svid vanaṁ ka u sa vṛkṣa āsīt yato dyāvāpṛthivī niṣṭatakṣuḥ, manīṣiṇo manasā pṛcchataitat yad adhyatiṣṭhad bhuvanāni dhārayan | brahma vanaṁ brahma sa vṛkṣa āsīt yato dyāvāpṛthivī niṣṭatakṣuḥ manīṣiṇo manasā prabravīmi vo brahmādyatiṣṭhat bhuvanāni dhārayan iti tatraiva sākṣād ubhaya-rūpatva-kathanād eva tasya tathātvam | iha hi yato vṛkṣād upādāna-bhūtād dyāvāpṛthivī-śabdopalakṣitaṁ jagad-īśvaro niṣṭatakṣur nirmitavān | vacana-vyatyayaś chāndasaḥ | sa vṛkṣaḥ kas tad-ādhāra-bhūtaṁ vanaṁ ca kiṁ, bhuvanāni dhārayan sa yad adhyatiṣṭhat tat kim iti lokānusāriṇi praśne alaukika-vastutvāt sa ca tat tac ca brahmaivety ukta-matas tad evobhaya-rūpam iti ||25||

hds : 7.3.24

**|| 1.4.26 ||**

ātma-kṛteḥ pariṇāmāt ||

so’kāmayata [tai.u. 2.5.1] iti sṛṣṭi-kāmatvena prakṛtaḥ paramātmaiva tadātmānaṁ svayam akuruteti sṛṣṭeḥ kartṛ-bhūtaḥ karma-bhūtaś ca śrūyate, atas tasyaiva tad-ubhaya-rūpatvam |

nanu katham ekasyaiva pūrva-siddhasya kartṛtayā sthitasya kriyamāṇatvaṁ, tatrāha—pariṇāmād iti | kūṭasthatvādy-avirodhi-pariṇāma-viśeṣa-sambhavād aviruddhaṁ tasya tat | idam atra tattvaṁ—

parāsya śaktir vividhaiva śrūyate

svābhāvikī jñāna-bala-kriyā ca || [śve.u. 6.8] iti śrutes triśakti brahma |

viṣṇu-śaktiḥ parā proktā kṣetra-jñākhyā tathāparā |

avidyā-karma-saṁjñānyā tṛtīyā śaktir iṣyate || [vi.pu. 6.7.61] iti smṛteś ca |

tasya nimittatvam upādānatvaṁ cābhidhīyate | tatrādyaṁ parākhya-śaktimad-rūpeṇa, dvitīyaṁ tu tad-anya-śakti-dvaya-dvāraiva | sa-viśeṣaṇe vidhi-niṣedhau viśeṣaṇam upasaṅkrāmata iti nyāyāt | ya eko’varṇo bahudhā śakti-yogāt [śve.u. 4.1] ity ādi śravaṇāc ca |

evaṁ ca nimittaṁ kūṭastham upādānaṁ tu pariṇāmīti sūkṣma-prakṛtikaṁ kartṛ sthūla-prakṛtikaṁ karma ity ekasyaiva tad-ubhayatvaṁ siddham, mṛt-piṇḍādi-dṛṣṭānta-śravaṇāt | pariṇāmād iti sūtrākṣarāc ca bhrānty-adhyāsa-paryāyo’tāttvikānyathā-bhāvātmā vivartaḥ parihṛtaḥ | na ca śukty-ādi-vad brahmaṇy adhyāsaḥ sambhavati, tadvat tasya puro-nihitatvābhāvāt | na cākāśavat tatra saḥ, tadvat tasya gamyatvābhāvāt | kiṁ cānyathā-bhāvo’nyathā-bhānam eva | tac ca nāvṛttim antareṇa sambhavet | āvṛttis tu brahmetaratvād vivartāntaḥ pated ity anavasthaiva | evam api kvacit tad-uktir virāgāyaiveti tattva-vidaḥ | itarathā tan-mātra-bhūtādīnāṁ nyūnatātireko vā śrūyate bhrānter aniyata-rūpatvāt | niyata-svabhāvānāṁ vastūnāṁ bhāva-vinimayaś ca dṛśyate | tasmāt tāttvikānyathā-bhāvātmā pariṇāma eva śāstrīyaḥ ||26||

hds : 7.3.33

**|| 1.4.27 ||**

yoniś ca hi gīyate ||

yad bhūta-yoniṁ paripaśyanti dhīrāḥ [mu.u. 1.2.6], kartāram īśaṁ puruṣaṁ brahma-yoniṁ [mu.u. 3.1.3] ity ādi śrutau yonim iti kartāraṁ puruṣam iti ca gīyate hi yasmād ato brahmaivobhayam | yoni-śabdas tūpādāna-vācī | pṛthivī yonir oṣadhi-vanaspatīnām ity ādi prayogāt | yat khalu nimittopādānayor loka-vedābhyāṁ bheda iti yac ca loke kāryasyāneka-siddhatva-niyamād ekasmād eva tasmāt tad-vaktuṁ na tāḥ kṣamā ity uktaṁ tad anenaiva pratyuktam ||27||

hds : 10.2.26

**7. sarva-vyākyātādhikaraṇam**

**|| 1.4.28 ||**

atha darśitaḥ samanvayo bhajyeta na veti viśaṅkāṁ vihantum adhikaraṇam ārabhate | śvetāśvataropaniṣad-ādau śrūyate—kṣaraṁ pradhānam amṛtākṣaraṁ haraḥ [śve.u. 1.10],

eko hi rudro na dvitīyāya tasthur [śve.u. 3.2], yo devānāṁ prabhavaś codbhavaś ca viśvādhipo rudraḥ śivo maharṣiḥ [śve.u. 3.4], yadā tamas tan na divā na rātrir na san na cāsac chiva eva kevalaḥ [śve.u. 4.18] iti |

pradhānād idam utpannaṁ pradhānam adhigacchati |

pradhāne layam abhyeti na hy anyat kāraṇaṁ matam || iti |

jīvād bhavanti bhūtāni jīve tiṣṭhanty acañcalāḥ |

jīve ca layam icchanti na jīvāt kāraṇaṁ param || iti caivam ādi |

tatra saṁśayaḥ—kim ete harādi-śabdāḥ śitikaṇṭhāder vācakā uta para-brahmaṇa eveti | prasiddheḥ śitikaṇṭhāder eveti prāpte—

etena sarve vyākhyātā vyākhyātāḥ ||

etenokta-prakāraka-samanvaya-cintanena sarve harādayaḥ śabdā vyākhyātā brahma-paratayā nītāḥ, tasya sarvanāmatvāt |

nāmāni viśvāni na santi loke

yadāvirāsīt purusasya sarvam |

nāmāni sarvāni yam āviśanti

taṁ vai viṣṇuṁ paramam udāharanti || iti bhāllaveya-śrutiḥ |

vaiśampāyano’py etān śrī-kṛṣṇāhvayān sasmāra—śrī-nārāyaṇādīni nāmāni vinānyāni rudrādibhyo harir dattavān ity anyatra smaryate | kintv ayam atra niyamaḥ | yatrānya-vācakatve’py āvirodhas tatrānyad amukhyatayocyate | yatra tu virodhas tatra śrī-viṣṇur eveti | padābhyāso’dhyāya-samāpti-dyotanāya ||28||

hds : 6.4.28

sarve vedāḥ paryavasyanti yasmin

satyānantācintya-śaktau pareśe |

viśvotpatti-sthema-bhaṅgādi-līle

nityaṁ tasminn astu kṛṣṇe matir naḥ ||

|| iti śrī-brahma-sūtra-bhāṣye prathamādhyayasya caturtha-pādaḥ ||

|| samāpto’yaṁ prathamo’dhyāyaḥ ||

1. *anyad ārtam* in all other readings. [↑](#footnote-ref-1)
2. draṣṭavyam ete asṛgram indavas tiraḥ pavitram āśavaḥ viśvāny abhisaubhagā [ṛ.ve. 9.62.24.1] iti | [↑](#footnote-ref-2)
3. This line is from an unnamed source, quoted in Śaṅkara’s *Śarīraka-bhāṣya*. I couldn’t find the sources of any of the other quotes. [↑](#footnote-ref-3)
4. Treated by Shankara as a separate adhikarana. [↑](#footnote-ref-4)
5. A number of differences from the accepted *Bṛhad-āraṇyaka* reading. [↑](#footnote-ref-5)
6. Vasu’s edition has *anādavatī* (“voiceless”). [↑](#footnote-ref-6)
7. vā loke [↑](#footnote-ref-7)